Zimmaa Adhaa Nukuraathee Minister Nahula Majileehah Haaziru Kuranee - Vaguthu\nޓްރާންސްޕޯޓް މިނިސްޓަރ، އައިޝަތު ނަހުލާ ރައްޔިތުންގެ މަޖިލީހަށް ހާޒިރުކުރަން ހުށަހަޅައިފިއެވެ.\nމިނިސްޓަރ ނަހުލާ މަޖިލީހަށް ހާޒިރުކޮށް ސުވާލުކުރުމަށް އެދުނީ ޑީއާރުޕީގެ ލީޑަރު އަދި ކާށިދޫ ދާއިރާގެ މެމްބަރު އަބްދުﷲ ޖާބިރު އެވެ.\nމިކަމާއި ގުޅިގެން ޖާބިރު ވިދާޅުވެފައި ވަނީ، މިނިސްޓަރ ނަހުލާ މަޖިލީހަށް ހާޒިރު ކުރުމަށް ބޭނުންފުޅުވަނީ، ރާއްޖޭގެ ރަށްރަށުގެ ބަނދަރުތައް ބޭނުންކުރުމުގައި "އެއްވެސް ހަމައެއްލަމައެއް ނެތުމުން" ރަށްރަށަށް އަރާފޭބުމުގައި ދިމާވާ ދަތިތަކަށް ޙައްލެއް ހޯދުމަށް ކަމަށެވެ.\nޖާބިރު މަޖިލީހަށް ފޮނުއްވި ސިޓީގައި ވިދާޅުވެފައި ވަނީ، ރާއްޖޭގެ ރަށްރަށަށް އަރާ ފޭބުމުގެ ދަތިކަން ނައްތާލުމަކީ ރައީސް އިބްރާހީމް މުޙައްމަދު ސޯލިހުގެ ސަރުކާރުގެ އެންމެ މުޙިންމު ވަޢުދަށް ވެފައި، ރަށްރަށުގައި މިހާރު ހެދިފައިވާ ބަނދަރުތައް ބޭނުންކުރުމުގައި އެއްވެސް ހަމައެއްނެތްކަން ތަޖުރިބާ ކުރެވިފައިވާ ކަމަށެވެ.\n"އަދި އެހެންމެ މަސްދޯނިފަހަރުގައި ބިދޭސީން މަސައްކަތްކުރުން މަނާކުރެވިފައިވާއިރު، މިކަންވެސް ބޮޑުކޮށް ކުރަމުންދާކަން ވަނީ ފާހަގަވެފައެވެ. މިހެން މިކަންކަން ދިމާމިވަނީ ރަށްރަށުގެ ބަނދަރުތައް ބޭނުންކުރުމަށް ޓްރާންސްޕޯޓް މިނިސްޓްރީން ހަދަންޖެހޭ ޤަވާއިދާއި އުސޫލުތައް ފުރިހަމަނުވުމުންކަން ޔަޤީނެވެ." ޖާބިރު ވިދާޅުވިއެވެ.\nޖާބިރު ވިދާޅުވީ، މިނިސްޓަރ ނަހުލާ މަޖިލީހަށް ހާޒިރުކުރުމަށް އެދެނީ މިކަން މިގޮތަށް ދިމާވާ ސަބަބު ބެލުމާއި ޒިންމާ އަދާނުކޮށް އެކަމަނާ ހުންނެވުމުން ސުވާލު ކުރުމަށް ބޭނުންވާތީ ކަމަށެވެ.\nމެއި 22, 2020 21:01\nމެއި 22, 2020 21:02\nޖާބި ރުގެ ނުހޮ ރޮއްޕާން މާބޮޑު އަދި ފާޑުފާޑުގެ މަކަ ރާ ހީލަތުން މިގައުގެ ރައްތަކާ ބިންތައް ފޭ ރެމުން ދާމީހެއް ޖާބި ރަކީ.\nކޮންމެވެސް ކަމެއް ބޭނުން ވެގެން ނަހުލާ ގައިގަ އަޅާގަތީ.\nކަރު -ކުރު ސީދި ބެ\nމެއި 22, 2020 21:06\nއަރާ ފޭބުމުގެ ކަންތައް މަޑުޖައްސާލަފައި އޮތީ ކޭބަލް ކާރަށް ބަރޯސާ ވެގެން އުޅޭތީ >> އަދި ލަސްވެގެން އުޅެނީ ކޭބަލް ކާރު ދުއްވަން ހުށަހަލާފައިވާ ފަރާތުން އެއްބާރު ނުލިބޭތީވެ\nމެއި 22, 2020 21:07\nނަހުލާ ގެ ނޯކޮންފިޑެންސް ނަގަންވީ. ގާސިމް މަޖުލިސްއަށް ހާޒި ރުކޮށް ގާސިމްގެެ މުއައްޒަފުންނަށް މިހާ ރދޭ އަނިޔާބަލަންޖެހޭ، މާާްޗްް މަހުގެ މުސާ ރަ އަދި އިނާޔަތް ނުދީ. ބޭ ރުމީހުން ފޮނުވާލާއެބަ، ގާސިމް ހުންނަނަނީ މަޖުލިސްއިން ޗުއްޓީ ނަގާގެންތަ؟؟ ސްޓަރފުންް އެމީހުންގެ އަނބި ދަ ރިންނަށް ނުކާންދީ ސާހިބުމީހާގެެ ބަނޑު ފު ރާލަދިނުމުގައ ހޭބޯނާ ރާ މިތެޅެނީ.. ގާސިމް މެން ގާނޫނުހަދާ މަޖުލިސްގަ ތިބޭއި ރު ގާާނޫނުގަ ބުނާއެއްޗެއްނޭގޭ ކީއްކު ރަން ހޮވާބައެއް، ގާސިމް އާއިވެސް ސުވާލުކޮއްބަލަ\nމެއި 22, 2020 21:24\nޤަވައިދާ ޚިލާފަށް މި ޤައު މުގައި ތިބި ހުރިހައި ބިދޭސީން އެ ބައެއްގެ ޤައު މަކަށް މިހާރުން މިހާރަށް ފޮނުވާލާ، މީ ދެންބޮޑުވަރު ދޯ، މި ޤައު މުގެ ނޫނީ ނެތޭ ބިދޭސީން ނަށް ބޭނުން ގޮތަކަށް ތެޅެވޭނެ ޤައު މެއް. ދިވެހިން ރާއްޖެއިން ބޭރަށް ގޮއްސަ އެނބުރި ޤައު މަށް އަންނަން އޮންނަ ޑޭޓަށް ނައިއްސި ނަ މަ އެ ް ޤައު މެއްގެ ކަ މާބެހޭ މުއައްސަސާތަކުން އަހަރެ މެން ހޯދައި އެޤައު މުގެ ޤާނޫން ތަންފީޛު ކުރާނެ ، ސުވާލަކީ ކީއްވެހޭ ދިވެހި ރާއްޖޭގައި ބިދޭސީން ނާއި ދޭތެރޭ މިގޮތަށް ޢަ މަލު ނުކުރެވެނީ ކީއްވެބާ؟\nމެއި 22, 2020 21:28\nބުއްޅަބޭ އަޑިގަ ހުރެގެން ކުރުވާ ކަންތައް!\nދާއި ރާގެ ރައްޔިތުންނަށް ދޮގުހަދާ އޮޅުވާލާފައިވާތީ މަޖިލީހުގައި ޖާބި ރާ ސުވާލު ކު ރަން ގޮވާލަން. ދިޔާނާއަށް ވު ރެ ނަހުލާ ރީތިވީމަ ޖާބި ރު އުޅެނީ ނަހުލާއާއި އަޅާ ގަނެގެން. އެކަމަކު އެކަމެއް ދެން ނުވާނެ.\nމެއި 22, 2020 22:19\nބަންގާޅީން މަސްވެރިކަން ކުރުން މަނާ ޖާބިރު ބަރާބަރު\nމެއި 22, 2020 22:20\nތިއަށްވުރެޒިއްމާ އުފުލާ މިނިސްޓަރެއްނެތް އަލީ ވަހީދު އަށް ވަރަން ރަގަޅަން އިގޭނީ\nމެއި 22, 2020 22:29\nނަހުލާ އަށް ޒިންމާ އަދާ ނުކުރެވެންޏާ ވަކި ޒިންމާ އަދާ ކުރެވޭ ވަޒީރެއް އެބަ ހުރިތޯ !\nމެއި 22, 2020 22:59\nރަށްރަށުގެ ބަނދަރު ބެލެހެއްޓުމަކީ ލާމަރުކަޒީ ޤާނޫނުން ރަށްރަށުގެ ރަށު ކައުންސިލް ތަކާއި މަތިކޮށްފައިވާ ޒިއްމާއެއްކަން ޖާބިރަށް އެނގިވަޑައި ނުގަންނަވަނީތޯ\nމެއި 22, 2020 23:08\nވަރަށް ރަނގަޅު. މީ ގާސިމުގައިގަ ކޮޅުފައިން ޖަހަންވީ ވަގުތު. ގާސިމުގެ ވިޔަފާރި އެއޮތީ ވިދިފައި. މިއީ ކޯލަޝަން ރޫޅާލަންވީވަގުތަކީ.\nމެއި 22, 2020 23:14\nޖާބިރަށް ނަހުލާ ރީތިވެގެން ހިޔަކީދޯ\nމެއި 22, 2020 23:16\nތީތި ސަޅިކަން އެނގޭ ކިތައްމީހުން ތިބޭނެބާ؟\nމެއި 23, 2020 00:12\nތި ސުވާލު ކު ރާއި ރު ނަހުލާ ކައި ރީ ބުނެގެން ގާސިމްއާ ސުވާލެއް ކޮއްލަންވާނެ. ޥިލާ ރިސޯޓްތަކުގެ މީހުންނަށް މާޗުމަހުގެ މުސާޜައިން ލިބުނީ 6ހާސް އެކަނި. ޜޯދަ އިނާޔަތް ނުލިބޭ. މި ކީއްވެތޯ ވެސް ސުވާލުކޮށްލަަދޭތި\nމެއި 23, 2020 00:23\nޖާބިރު ވަރުގެ މީހެއްނެތް އެކަމު ޢަލީވަހީ އަދި ގާސިމް ވ ދެރަވާނެ ތިކަމާ ޖާބިރުގެ އަތުން ރިސޯޓްތަށްވެސް ނަގާފާނެ\nމެއި 23, 2020 01:02\nވަކިކުރިއަސް، ދިޔާނާއަކަަށް ނެތް ފުރުސތެއް، މަބޮޑޭވެފަ ދެއިރު ދެދަޅައަށް ނޫސްތަކަށް އަރާ ފެލުނަސް ތިޔަ ޖާބިރު ދިވެހިން ދަނޭ! ލލ ވެސް އިނގޭފަދައިން އިގޭ!\nމެއި 23, 2020 01:36\nވަރަށް ރަނގަޅު މާލަސްވެސް ވެއްޖެ މީނާ މީކީއްކުރާމީހެއް ތިއްތި ދެކުން ނޫންކަމެއް ނުކުރޭ ޓޮްރާންސްޕޯޓުން ނު ހައްގުން މީހުން ކެނޑުން ފިޔަވާ ކުރި ކަމެއްނެއް އަނގަތަށްމިނަށް ހުޅުވާފަ ތަންތަނަށް އަރާވާހަކަ ދެއްކީމަ ކަމަކުނަދާނެ ވަޒީރުކްނަގާފަ ބޭރުކުރެ\nމެއި 23, 2020 01:58\nގަސިމް އަންހެން ނަކީ ވަރަށް ބޮޑާ އަންހެނެއް. އެނާ ބުނީ ސްޓާފް މީޓިންގައި އަހަރެން ނަށް ނުލިބޭ އެއްވެސް އެއްޗެއް ނެތް ކަމަށާއި ވަޒީފާ ގައި ހުރީ ރައްޔިތުންނަށް ހިދުމަތް ކުރަން އެކަނި ކަމަށް. އެހެންވީއިރު ގާސިމް ގެ އަންހެނުން ކީއްވެތަ މުސާރަ ނަގަނީ؟ މަދުވާ އެއްޗެއް ނެތް ކަމަށް ބުނެ އަދި ރައްޔިތުންނަށްޓަކާ6ކުޑަކުދިން ދޫކޮށްފަ އޮފީސް ގައި. ކ\nމެއި 23, 2020 02:46\nހައުސިންގ މިނިސްޓަތާވެސް ސުވާލުކޮށްބަލަ އަހަރެމެންގެ ފްލެޓްތައް ކޮބައތޯ، ކުއްޔަށް އުޅޭ ތަންތަނުން ނެރެނީ، އެ ފްލެޓްތައް އަހަރެމެންނަށް އަވަހަށް ދީބަލަ، ހަދާ ނިންމާފާ ހުރިތަންތަން2އަހަރު ވީއިރުވެސް ނުދެވުނު، މަސައްކަތް ނުކުރާ މިނިސްޓަރުން ބޭރުކޮށްބަލަ،\nހެރިޓޭޖް، އެގަރިކަލްޗަރ، ހައުސިންގ،\nމެއި 23, 2020 09:47\nޖާބިރު ކޮބާހޭ ކޭބަލް ކާރުތައް ،،ކަލޭ ދޮގު ހަދައިގެން ތީނީ ހޮވިފަ..ކަލެއައް ޒިންމާ ނެގޭތަ؟\nބިދޭސީން މަސްދޯނިތަކުން މަހައް ގެންދިއުން ވަގުތުން ވަގުތަށް ހުއްޓުވާ. ފިހާރަ ތަކުގެ ކައުންޓަރ ތަކުގައިވެސް މިހާރަކަށް އައިސް ބިދޭސީން އެހާގިނަ މިކަން ވެސް ހުއްޓުވަން އެބަ ޖެހޭ. ދިވެހިން ނަށް ހުރި ވަޒީފާގެ ފުރުޞަތު ތަށް އިތުރުވެ ތަނަވަސްވެ ދިވެހިން ނަށް ދިވެހި ރާއްޖެއިން ބޭކާރު ޑޮލަރު ތަކެއް ބޭރު ނުކޮށް އުޅެވޭނީވެސް ވީވަރަކުން ޤަވާއިދާ ޚިލާފާށް މި ޤައުމުގައު ތިބި ބިދޭސީން މި ޤައުމުން ބޭރުކޮށްގެން. ޤަވައިދާ ޚިލާފަށް މިޤައުމުގައި ތިބި އެންމެހައި ބިދޭސީން މިހާރުން މިހާރާށް ދިވެހި ރާއްޖެއިން އެބައެއްގެ ޤައުމަކަށް ފޮނުވާލާ.


Salman Maraalaane Kamah Buni Meehun Fuluhunnah Filaifi - Vaguthu\nއަދަދުތައް ދަށަށް ނުގޮސް އަދިވެސް ނުރައްކަލުގައި! - 20 މިނެޓް ކުރިން\nސަލްމާން މަރާލާނެކަމަށް ބުނި މީހުން ފުލުހުންނަށް ފިލައިފި\nބޮލީވުޑްގެ އެންމެ އުހުގައި ފިޔަޖަހާ މަޝްހޫރު ތަރި، ސަލްމާން ޚާން މަރާލާނެ ކަމަށް ބުނެ، އިންޒާރުދިން ގޭންގްގެ އިސް ބަޔަކު ފުލުހުންނަށް ފިލާލައިވާ ކަމަށް އިންޑިއާގެ ނޫސްތަކުން ބުނެފިއެވެ.\nމިކަމުގެ ސަބަބުން ސަލްމާނުގެ ސެކިއުރިޓީގެ ކަންކަން ވަރަށް ބޮޑަށް ވަރުގަދަކޮށްފައިވާއިރު، މުމްބާއީ ފުލުހުންވެސް މިހާރު ދަނީ ސަލްމާން ދިރިއުޅޭ ގޭގެ ކައިރީގައި ސަލާމަތީ ކަންތައްތައް ބަލަހައްޓަމުންނެވެ. ފުލުހުންނަށް ފިލާފައިވާ ތިން ގޭންގް މެމްބަރުންނަކީ، އިންޑިއާގެ ގޭންގްސްޓަރ، ސަމްޕަތް ނެހްރާގެ ވަރަށް ގާތް ދެމީހުން ކަމަށް ވެއެވެ. އެދެމީހުން ފުލުހުންނަށް ފިލާފައި ވަނީ ސަލްމާނަށް ސަމްޕަތް މަރުގެ އިންޒާރުދިން މައްސަލައިގައި އޭނާ ހައްޔަރުކޮށްފައިވާ ދަނޑިވަޅެއްގައެވެ.\nސަލްމާނަށް މަރުގެ އިންޒާރުދިން ލޯރެންސް ބިޝްނޯއީ (ކ) އާއި ސަމްޕަތް ނެހްރާ ހައްޔަރުކޮށްގެން ގެންދަނީ\nމި ތިން މީހުން ހޯދުމުގެ މަސައްކަތް އިންޑިއާގެ ކަމާއިބެހޭ އިދާރާތަކުން މިހާރު ކުރަމުންދާއިރު، އެމީހުން ނިސްބަތްވާ ގޭންގަކީ ހަތިޔާރު ގެންގުޅުމާއި ހަތިޔާރު ބޭނުންކޮށްގެން މީހުން މެރުމުގެ ގިނަ ރެކޯޑުތަކެއް އޮންނަ ގޭންގެއް ކަމަށް އޮފިޝަލުން ބުނެފައިވެއެވެ. އެހެންކަމުން އެމީހުން މިނިވަންކަމާއި އެކު ދޫވެފައިވުމީ ގޭންގް ލީޑަރު ސަމްޕަތްގެ ދިން އިންޒާރާއި އެއްގޮތަށް ސަލްމާނަށް ޙަމަލާއެއް އަމާޒުވެދާނޭ ކަމެއް ކަމަށް އެފަރާތްތަކުން ޤަބޫލުކުރެއެވެ.\nސަމްޕަތަކީ، ގޭންގްސްޓަރ ލޯރެންސް ބިޝްނޯއީ އާއިއެކު މަސައްކަތްކުރާ މީހެކެވެ. ލޯރެންސް ބިޝްނޯއީއަކީ، ޖޯދާ ޕޫރު ކޯޓަށް ދާދިފަހުން ސަމްލާން ގެންދިޔައިރު އޭނާއަށް މަރުގެ އިންޒާދު ދިން ގޭންގް ލީޑަރެކެވެ. އެ މައްސަލައާއި ގުޅިގެން އޭނާ އާއި ސަމްޕަތްވެސް ވަނީ ފުލުހުންގެ ބެލުމުގެ ދަށަށް ގެންގޮސްފައެވެ.\nއިންޑިއާގެ ސްޕެޝަލް ޓާސްކް ފޯސްގެ ފުލުހުން، ސަމްލާނަށް މަރުގެ އިންޒާރުދިން ގޭންގުގެ އިސް ބަޔަކު ހޯދަމުންދާއިރު، މުމްބާއީގައި ދިރިއުޅެމުންދާ ސަލްމާނުގެ އާއިލާއިން ބުނެފައިވަނީ މުމްބާއީ ފުލުހުންނަށް އިތުބާރު ކުރާ ކަމަށާއި އެހެންކަމުން އާއިލާއިން ކަންބޮޑުވާންޖެހޭ ސަބަބެއް ނެތްކަމަށެވެ.\nޖޫން 17, 2018 14:35\nސަލްމާނު ބޮޑީގާޑް ކުޅުނު އިރު އަހަރެމެން ތިބީ މިވަރުގެ މީހަކު ނުހުންނާނޭހިތާ...


Insta Cafe business model salhi.\nއިންސްޓަކެފޭ ބިޒްނަސް މޮޑެލް ސަޅި!\n"މި ގެއިން ހެދިކާ ވިއްކަން" މިއީ ކުރިން ގޭގެ ދޮރާށިގައި ތަތްކޮށްފައި ހުންނަ ލިޔުމެކެވެ. މި ލިޔުން މިހާރު ގޭގެ ދޮރާށީގައި ތަތްކޮށްފައި ހުންނަ ތަން ނުފެނިދާނެ އެވެ. އެކަމަކު އިންސްޓަގްރާމް އަކީ ގޭގައި ތިބެގެން ކާބޯތަކެތި ހަދާ ފަރާތްތަކަށް އެމީހުންގެ ވިޔަފާރި މީހުނަށް ޕްރޮމޯޓް ކުރުމަށް މިފަހަކަށް އައިސް ބޭނުން ކުރާ އެއް ވަސީލަތެވެ.\nލޮކްޑައުންގައި ފައްކާ ކުރި ކެއްކުމުގެ ހުނަރުން ތައްޔާރުކޮށް އުފައްދާ ޕޭޖްތަކަށް ލުމަކީ މިހާރު ދެން އެންމެ ފަސޭހައިން އާމްދަނީއެއް ހޯދޭނެ ވެސް އެއްގޮތެވެ. އެއީ އިންސްޓަގްރާމް މި އޮތީ މިހުރިހާ ކާބޯތަކެތި ފަސޭހައިން މާކެޓް ކޮށްދޭށެވެ. މި އެކައުންޓްތަކުން ވިއްކާ ތަކެތީގެ ފޮޓޯބަލައިލާ އިރަށް ކުޅުދިޔާ ކޮށްލާނެ އެވެ.\nގިނައީ ފޮނި ކާތަކެއްޗެވެ. މިއަށް ޑިމާންޑް ބޮޑެވެ. ލޮކްޑައުންގެ ކުރިން ބްރައުނީ އަކީ ބޮޑު އެއް ހިޓަކަށް ވެދާނެ އެވެ. އެހެންނަމަވެސް މެގްނަމް ޕުޑިން އާއި ބިސްކިޓް ޕުޑިން އަދި މިފަހަކަށް އައިސް ބަޓަ ކޭކްސްވެސް ފޮއިލްޓްރޭގައި ވިއްކަމުން އަންނަ ތަން ފެނެއެވެ. ލޮކްޑައުން އަށް ފަހު ވޭތުވިޔަ ދުވަސްތަކުގެ ތެރޭގައި ވަކިން ބޮޑަށް މި މޮޑަލްގެ އާ ވިޔަފާރިތައް ގިނަ ކަމަށް ފާހަގަވި އެވެ.\nބަަރުދަން ލުއި ކުރަން ބޭނުން ވެގެން އުޅޭ މިހޭއް ނަމަ މިދުވަސްވަރު އިންސްޓަގްރާމް އަށް ނުވަދެ އުޅޭވޭތޯ ވެސް ބަލާފާނެ އެވެ. އެހެން ނަމަވެސް، ފާހަގަވީ ދިވެހި ކެއުމުގެ ބާވަތްތަކާއި، ފޮނިކާ އެއްޗެއްސާއި އަދި ހަށިގަނޑު ދުޅަހެޔޮކޮށް ބަހައްޓަން ބޭނުންވާ މީހުންނަށް ބޭނުންވާ ކާނާ ވިއްކާ ހާއްސަ ޕޭޖްތައް ވެސް އެވަރަށް ހިނގަ އެވެ.\nއިންސްޓަ ކެފޭ ރަނގަޅު ވިޔަފާރި މޮޑެލް އެއް\nއިންސްޓަ ކެފޭއެއް ވިޔަފާރި މޮޑެލްއަށް ބަލާ އިރު މިއީ އުފައްދަން ފަސޭހަ މޮޑެލްއެކެވެ. މިއީ މޮޑެލް އަށް ވިޔަފާރި ކުރަން ވަންނަން ފަސޭހަ އެވެ. ކުރު ގޮތަކަށް ބުނާނަމަ ކެއްކުމުގެ ޕެޝަން އަކާއި ހިތްވަރެއް ހުރެއްޖެނަމަ ކާމިޔާބު ވާނެއެވެ.\nހަމަ އެކަނި ބޭނުންވަނީ ފައްކާ ކޮށްފައިވާ ޕްރޮޑަކްޓް އަކާއި ރަނގަޅު ޑެލިވަރީ ނިޒާމެކެވެ. ދެން "ވޯޑް އޮފް މައުތެ" ވެ. އިންސްޓަގްރާމް އިން މިކަން ކޮށްދެ އެވެ. ސޯޝަލް މީޑިއާގައި ލިޔާ ރިވިއުތައް މި ވިޔަފާރި މޮޑެލްގައި މުހިއްމެވެ. އެކަކު އޯޑަރު ޖަހާލާ ސްޓޯރީއަކަށް ލާ އިރަށް އަލަށް މާކެޓަށް ވަންނަ ފަރާތްތަކުގެ ވިޔަފާރި އެހެން މީހުންނަށް ފަސޭހައިން ތައާރަފުކޮށް ދެ އެވެ. އަދި އޭނާގެ ތަޖުރިބާ އަކީ ކޮބައިތޯ އަނެކަކު ދެނެގަތުމަށް ސޯޝަލް މީޑިއާ ގައި އަހާލާ އިރު ރަނގަޅު ރިވިއު ގިނަނަމަ އެ ވިޔަފާރިއަކަށް ފައިދާ ކުރެއެވެ.\nއަލަށް ވިޔަފާރި އެއް ފަށަން ބޭނުންވާ މީހަކަށް އެންމެ ބޮޑު އެއް ހުރަހަކަށް މާލޭގައި ނަމަ ވަނީ ތަނެއް ކުއްޔަށް ހޯދުމެވެ. އެހެން ނަމަވެސް އިންސްޓަކެފޭ މި ބޮލުގަ ރިހުމުން ސަލާމަތް ކޮށްދީ ކޮންމެ މީހަކަށް ވެސް ވިޔަފާރިއެއް ފަށައިގަތުމަށް ފަސޭހަ ކޮށްދެ އެވެ. މިގޮތަށް ފަށައިގަންނަ މީހުންގެ ޕްރޮޑަކްޓްތައް ރަނގަޅުވެ ކެފޭތަކުގައި ވިއްކަން ލިބުމަކީ ވިޔަފާރި ފުޅާކުރުމަށް ލިބޭ އިތުރު ފުރުސަތެކެވެ.\nފްލޭކީހާބްސް އަކީ މި ދެމަފިރިންގެ ފުޑް އެފެއާ އެއް!\nފްލޭކީހާބްސް އަކީ އިންސްޓަގްރާމްގައި ލޮކްޑައުންގެ ފަހުން އަލަށް ނިކުތް ފަރާތެކެވެ. މި ޕޭޖްގެ ފަހަތުގައި ތިބީ ދެމަފިރިންނެވެ. އެކަކީ ޕްރޮފެޝަނަލް ޝެފެކެވެ. މިއީ މި ދެމަފިރިންގެ ފުޑް އެފެއާ އެކެވެ.\nއަހުމަދު ސަމްއާން، މީގެ ކުރިން ޝެފެއްގެ ގޮތުގައި ލަކްސް ނޯތް މާލެ ރިސޯޓްގައި މަސައްކަތްކޮށްފައި ވެއެވެ. އަދި އޭނާގެ ޝެފް ޓްރެއިނިން ގެ ބައެއް ގޮތުގައި ފްރާންސްގައި ވެސް މަސައްކަތްކޮށް އަމަލީ ތަޖުރިބާ ހޯދާފައިވާ މީހެކެވެ.\nއަންހެނުން ޝަަހުލާ ހަލީމް އަކީ ލޯޔަރެކެވެ. މި ދެމަފިރިންނަށް ލޮކްޑައުން ވެގެން ދިޔައީ ކެއްކުން އެއްކޮށް ތަޖުރިބާކޮށްލުމަށް ވީ ފުރުސަތެކެވެ. ލޮކްޑައުންގެ ކުރިން ފެށިގެން އަބަދުވެސް ގާތް ރައްޓެހިންނާއި އާއިލާ އަށް ކެއުމެއް ތައްޔާރު ކޮށްދޭން އޮންނަނީ ޖެހިފަ އެވެ.\nފްލޭކީ ހާބްސްގެ މަގުބޫލު ޑިޝްއެއް\nފްލޭކީ ހާބްސް އިން އެމިހުންގެ ޕޭޖް ހަދާ އިންސްޓަކެފޭގެ ދޮރު ހުޅުވާލި އިރު ފިކްސްޑް މެނޫއެއް ނެތެވެ. މިއީ ފްލޭކީހާބްސްގެ ބިޒްނަސް މޮޑެލް އެމީހުން ބާއްވަން ބޭނުންވި ގޮތެވެ. ނަމަވެސް ޕަޑްތައި، ޕްރެޓްޒެލް، ތަފާތު ސެލެޑް އަދި ހޮޓް ޓޫނާ މެކެރޯނީ އަދި ތައި ރަހަ ހިމެނޭ ޑިޝްތަކަކީ ފްލޭކީހާބްސްގެ ހިޓެވެ.\nފްލޭކީ ހާބްސްގެ އުފެއްދުމެއް\nކެއްކުމަކީ ބޮޑަށް ޕެޝަންއެއް ކަމުން އަބަދުވެސް އާ އެއްޗެހި ތަޖުރިބާކުރަން ބޭނުންވާތީ މިގޮތަށް ވިޔަފާރީގެ ކޮންސެޕްޓް ބޭއްވީއެވެ. ވިޔަފާރިއަކަށް ވުރެ ބޮޑަށް ކުރާހިތުން ކުރާ ކަމެއްކަމުން ގިނަތަކެތި އާއި ރަހަތަށް ކަސްޓަމަރުން ގަޔާވާ ގޮތާއި ކެއްކުމުގެ ގިނަ ރަހަތަށް އެކްސްޕްލޯ ކުރަން ބޭނުންވަނީ ކަމުގައި ޝަހުލާ ބުނެ އެވެ.\nފްލޭކީ ހާބްސްގެ ޑިޝްއެއް\nބާޒާރުން ތަކެތި ހޯދުމަށް ހުރި ގޮންޖެހުމަކީ ވެސް މިގޮތަށް މެނޫ ނަހަދާ ކުރިއަށް ގެންދާ އެއް ސަބަބުކަމުގައި ވެސް ފްލޭކީ ހާބްސް އިން ބުނެ އެވެ. މުސްތަގުބަލުގައި ކެފޭއަކާއި ދިމާލަށް ދާން ވިސްނާއިރު އެކަމަށް ބޮޑު އިންވެސްޓްމެންޓެއް ބޭނުންވާނެ އެވެ. އެހީސާބަށްދާ އިރުވެސް އިންސްޓަ ކެފޭގެ ތަޖުރިބާއަކީ މި ދެމަފިރިިންނަށް މުހިއްމުވާނެ އެއްޗެއްކެވެ.\nމަލްހާ ރަޝީދު (ކ) އަދި އޭނާގެ ބިޒްނަސް ޕާޓްނަރު ސައުދަތު ސޯލިހު\nދެން ފާހަގާވީ ޕެޓީސްއެމްވީ އެވެ. ޕެޓީސްއެމްވީ ނަމުގައި ހޯމްމޭޑް އައިސްކްރީމް ވިއްކުމަށް ހަދާފައިވާ ޕޭޖަކީ ވެސް ލޮކްޑައުން އަށް ފަހުން ބޮޑު ތަރުހީބެއް ހޯދަމުން އަންނަ އާ ފަރާތެކެވެ. މިއީ ކުޑައިރު ބުއި ޖޫސްޕެޓީ އެކްސްޕީރިއަންސް ތަފާތު ގޮތަކަށް ގެނެސްދިނުމަށް ހަދާފައިވާ ޕޭޖެކެވެ. މިގޮތުން ހޯމްމޭޑް އައިސްކްރީމް އަމިއްލައަށް ހަދަނީ މަލްހާ ރަޝީދެވެ. މިއީ އޭނާގެ ވިޔަފާރިއެވެ. ބިޒްނަސް ޕާޓްނާރުގެ ގޮތުގައި ހަރަކާތްތެރިވަނީ އޭނާގެ ފަހަރި ސައުދަތު ސޯލިހުއެވެ.\nޕެޓީސްއެމްވީ ގެނެސްދެނީ ހޯމްމޭޑް އައިސްކްރީމްގެ ތަފާތު ތަޖުރިބާއެއް\nމަލްހާ މެލޭޝިއާ އިން ޑިގްރީ ނިންމާލާ މާލެ އައީ އޭނާގެ ކައިވެންޏަށެވެ. ކައިވަންޏަށް ފަހު މާލޭގައި ތާށިވެ ދެން އައި ލޮކްޑައުން އެވެ. އާއިލާގެ ފަރާތުން އޭނާއަށް ލިބުނު ހާއްސަ ހޯމްމޭޑް އައިސްކްރީމް ރެސިޕީއެއް އަށް އައިސްކްރީމް ހަދާ ޖޫސްޕެޓީ ކޮތަޅުގައި ވިއްކުމުގެ ހިޔާލާއެކު އޭނާވެސް ވިޔަފާރިއަށް ވަނީ އެވެ.\nސްޓްރޯބެރީ، ވެނިލާ އަދި ޗޮކްލެޓް ފްލޭވަގެ މި އައިސްކްރީމް ޕެޓީ ވެގެން ދިޔައީ ކަރުހިއްކުން ފިލުވާލާ ފިނިއެއްޗެއް އަބަދުހެން ބޯން ބޭނުންވެފައި ތިބި މީހުންނަށް ވަރަށް ބޮޑު ހިޓަކަށެވެ. މާލެއާއި ހުޅުމާލޭއިން ގަންނަން ލިބޭއިރު ފިހާރަތަކުގައި އޭނާގެ ޕްރޮޑަކްޓް ބެހެއްޓުމަށް ފުރުސަތު މިހާރު ލިބެމުންދާ ކަމުގައި މަލްހާ ބުންޏެވެ.\nއިންސްޓަގްރާމް އިން ފެށި މި ވިޔަފާރި އިތުރަށް ފުޅާކުރުމަށް މަލްހާވެސް އުއްމީދު ކުރެ އެވެ. މިގޮތުން ފްލޭވާ އިތުރު ކުރުމަކީ އޭނާގެ ބޮޑު އުއްމީދެކެވެ. އިންސްޓަގްރާމް އިން ކާބޯތަކެތި ވިއްކަން ފެށި ބައެއް މީހުންގެ ވިޔަފާރި ފުޅާކޮށް އެމީހުން ކެފޭއަކަށް ބަދަލުވެގެން ގޮސްފައި އެބަަހުއްޓެވެ. އެހެންކަމުން މިއީވެސް ކޮށްލަން ހަމަ ސަޅިކަމެކެވެ.


މި ކުންފުނީގެ ހެޑް އޮފީހަށް ގުދަނެއް ހޯދުމާއި ގުޅޭ:\nމި ކުންފުނީގެ ހެޑް އޮފީހަށް ގުދަނެއް ކުއްޔަށް ހިފުމަށް ކުރެވުނު އިއުލާނަށް ފުރިހަމަ ތަރުހީބު ލިބިފައިނުވާތީ އަލުން މި ފުރުސަތު ހުޅުވާލަމެވެ. މި އިޢުލާންއާއި ގުޅޭ މަޢުލޫމާތު ކަރުދާސް މިކުންފުނީގެ ހެޑްއޮފީސް (ޕޯރޓް ކޮމްޕްލެކްސް ބިލްޑިންގ،7ވަނަ ފަންގިފިލާ) އިން ލިބިވަޑައިގަންނަވާނެއެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން ތިރީގައި ބަޔާންކުރެވިފައިވާ ތާވަލާއި އެއްގޮތަށް ސަރުކާރު ބަންދު ނޫން ދުވަސްތަކުގައި މި ކުންފުނީގެ ހެޑް އޮފީހަށް ވަޑައިގެން ރަޖިސްޓްރީ ކުރެއްވުމަށްފަހު އަންދާސީ ހިސާބު ހުށަހެޅުއްވުން އެދެމެވެ.\n23 އިން 25 ނޮވެމްބަރ 2020\nނޯޓް: ހަމަޖެހިފައިވާ ގަޑީގެ ފަހުން ހުށަހެޅޭ އަންދާސީ ހިސާބުތަކާއި މި އިޢުލާނާއި ގުޅިގެން ދޫކުރެވޭ މަޢުލޫމާތު ކަރުދާހުގައި ހުށަހެޅުމަށް ބަޔާންކޮށްފައިވާ ލިޔުންތައް ހުށަނާޅާ އަންދާސީ ހިސާބުތައް ބަލައިނުގަނެވޭނެ ވާހަކަ މައުލޫމާތަށްޓަކައި ދެންނެވީމެވެ. އަދި މި ބިޑް ކޮންމެ ވަގުތެއްގައި ބާތިލް ކުރުމުގެ ފުރިހަމަ އިޙްތިޔާރު މި ކުންފުންޏަށް ލިބިގެންވެއެވެ.\nސުންގަޑި: 25 ނޮވެންބަރު 2020 1400


Team Profile - Peru\nދެކުނު އެމެރިކާ ބައްރުން ފަސް ވަނަ މަގާމު ލިބޭނެ ކަމަށް ގިނަ ބަޔަކު ހީކުރީ، އެ ބައްރުގެ ޗެމްޕިއަން ޗިލީ އަށް ކަމަށެވެ. ނަމަވެސް މަޝްހޫރު ކުޅުންތެރިން ގިނަ ޗިލީ އަށް ލިބުނީ ހަ ވަނަ އެވެ. ފަސް ވަނަ މގާމު ހޯދައި ޕްލޭއޮފްގެ ޖާގަ ހޯދީ ޕެރޫ އެވެ. ޕެރޫ ވޯލްޑްކަޕުގައި ވާދަ ކުރަން ފުރުސަތު ލިބުނީ 36 އަހަރު ފަހުންނެވެ. އެންމެ ފަހުން އެ ޓީމު ވޯލްޑްކަޕުގައި ވާދަ ކުރީ ސްޕެއިންގައި 1982 ވަނަ އަހަރު ބޭއްވި ވޯލްޑްކަޕުގަ އެވެ. ވޯލްޑްކަޕުގައި ޕެރޫގެ އެންމެ ރަނގަޅު ރެކޯޑެއް އޮތީ، މެކްސިކޯ ގައި 1970 ވަނަ އަހަރު ބޭއްވި މުބާރާތުގަ އެވެ. އެމުބާރާތުގެ ކްއާޓާ ފައިނަލަށް ޕެރޫ ދަތުރު ކުރި އެވެ. ކްއާޓާ ފައިނަލުގައި އެ ޓީމު ބަލިވީ އެފަހަރުގެ ޗެމްޕިއަން ބްރެޒިލް އަތުންނެވެ.\nދެކުނު އެމެރިކާގެ ޕްލޭއޮފް ބުރުގައި. ޕެރޫ އާއި ޗިލީއަށްވެސް ލިބުނީ 26 ޕޮއިންޓެވެ. ޗިލީ އަށް ފުރުސަތު ގެއްލުނީ އެ ޓީމު އަތުގައި ފައިދާ އެންމެ ގޯލެއްވެސް ނެތުމުންނެވެ. ޕެރޫ ސަލާމަތްވީ އެ ޓީމު އަތުގައި އޮތް ފައިދާ އެންމެ ގޯލަކުންނެވެ. ދެކުނު އެމެރިކާގެ ފަސް ވަނަ ޓީމަށް ޖެހޭނީ އިންޓަ ކޮންޓިނެންޓް ޕްލޭއޮފް ބުރުގައި އޯޝޭނިއާގެ އެއް ވަނަ އަށް ދާ ޓީމާ ވާދަ ކުރާށެވެ. ޕްލޭއޮފް ބުރުގައި ޕެރޫއާ އާ ވާދަ ކުރީ އޯޝޭނިއާގެ އެއް ވަނަ ނިއުޒިލޭންޑެވެ. ވޯލްޑްކަޕުގެ އެންމެ ފަހު ޖާގަ ޕެރޫ ކަށަވަރު ކުރީ ޕްލޭއޮފް ދެވަނަ ލެގް މެޗުގައި ނިއުޒިލޭންޑް 2-0 ން ބަލި ކޮށްގެންނެވެ.\nޕެރޫ ޓީމުގެ އެންމެ މުހިންމު ކުޅުންތެރިޔަކީ، ރަޝިއާގެ ލޮކޮމޯޓިވް މޮސްކޯގެ ވިންގާ ޖެފާސަން ފާފަން އެވެ. އޭނާ ވަނީ، ޕެރޫ ޓީމަށް ކުޅުނު 79 މެޗުގައި 23 ލަނޑު ޖަހާފަ އެވެ. އުމުރުން 33 އަހަރުގެ ކުޅުންތެރިޔާ މަޝްހޫރު ވެފައިވަނީ ސްޕީޑް ހަލުވި ކުޅުންތެރިތެއްގެ ގޮތުގަ އެވެ. ކޮލިފައިގައި އޭނާ ވަނީ ހަތަރު މެޗުގައި ތިން ލަނޑު ޖަހާފަ އެވެ. އޭގެ ތެރޭގައި ވޯލްޑްކަޕު ޖާގަ ހޯދި މެޗުގައި ނިއުޒިލޭންޑް ކޮޅަށް ކާމިޔާބު ކުރި ލަނޑުވެސް ހިމެނެއެވެ.\nޖެފާސަން ފާފަންއަސް ފަހު ޕެރޫ ޓީމުން ދެން ފާހަގަ ކުރެވޭ ކުޅުންތެރިޔަކީ، ޓީމުގެ ކެޕްޓަން ޕައޮލޯ ގުއެރޭރޯ އެވެ. އޭނާ އެނބުރި ޓީމަށް އަންނަނީ ފީފާއިން އޭނާ އާ ދެކޮޅަށް އެޅި 14 މެޗުގެ ސަސްޕެންޝަންގެ އަދަބު އިންޓަނޭޝަނަލް ސްޕޯޓްސް އާބިޓްރޭޝަން ކޯޓުން އިސްތިއުނާފު ކޮށްދިނުމުންނެވެ. އޭނާ އާ ދެކޮޅަށް ސަސްޕެންޝަންގެ އަދަބު ދިނީ މަނާ ބޭހެއް ބޭނުން ކުރިކަން ސާބިތު ވުމުންނެވެ. އޭނާ ޓީމަށް އެނބުރި އައުމަކީ ކޯޗް ރިކާޑޯ ގަރީކާއަށް ލިބޭނެ ބޮޑު ހިތްހަމަޖެހުމެކެވެ. ގައުމީ ޓީމަށް އެންމެ ގިނަ ލަނޑު ޖެހި ކުޅުންތެރިޔަކީ އޭނާ އެވެ. ޕެރޫ ޓީމުން ފާހަގަ ކުރެވޭނެ އަނެއް ކުޅުންތެރިޔަކީ ބެންފީކާގެ ލޯން އެއްބަސްވުމުގެ ދަށުން ލޯން އުސޫލުން އިނގިރޭސި ޕްރިމިއާ ލީގްގެ ވަޓްފޯޑަށް ކުޅެމުންގެންދާ އަންޑްރޭ ކަރިއްޔޯ އެވެ. އުމުރުން 26 އަހަރުގެ ކުޅުންތެރިޔާ ވަނީ ގައުމީ ޓީމަށް 34 މެޗުގައި ކުޅެފަ އެވެ.\nއާޖެންޓީނާގެ ރިކޯޑޯ ގަރީކާ ޕެރޫގެ ކޯޗު ކަމާ ހަވާލުވީ 2015 ވަނަ އަހަރު އެވެ. އޭނާ ވަނީ އާޖެންޓީނާގެ ގައުމީ ޓީމަށް 20 ފަހަރު ކުޅެފަ އެވެ. އަދި ކޯޗިންގައި 20 އަހަރު އޭނާ ހޭދަ ކުރި އެވެ. "ދަ ޓައިގާ"ގެ ނަމުން މަޝްހޫރު ވެފައިވާ ގަރީކާ، ޕެރޫގެ ޓީމުގައި ކުރިން އޮތް ސްޓައިލް ގެނެސްދިނެވެ.\nކުރު ޕާސްތަކެއް ޖަހައިގެން ގިނައިރު އަމިއްލަ ޓީމުގެ ކޮންޓްރޯލުގައި ބޯޅަ ހިފަހައްޓާ ގޭމް ސްޓައިލެއް ޕެރޫގެ ޓީމަށް އޭނާ އަލުން ގެނެސްދިނެވެ. އާ ޒުވާން ކުޅުންތެރިން ޓީމަށް ގެނެސް އެ ކުޅުންތެރިންނަކީ ބުރަކޮށް މަސައްކަތް ކުރާ ކުޅުންތެރިން ކަމުގައި ހެދިއެވެ. ޕެރޫ ޓީމުގެ ކުޅުންތެރިން ނަފުސާނީ ގޮތުން ވަރުގަދަ ބަޔަކަށް ހެދުމަށް ޓީމަށް ސައިކޮލަޖިސްޓެއް ގަރީކާ ހޯދި އެވެ. އަދި އެއީ އޭނާގެ ކޯޗިން ފިލޯސަފީގައި ހިމެނޭ ކަމަކަށް ހެދި އެވެ.


Nufooz gadha anhen kanbalakah vaane goi engen maagina dhuvasthakeh...\nރިޕޯޓު - ދެކުނު ކޮރެއާގެ ކުރީގެ ރައީސް\nނުފޫޒު ގަދަ އަންެހެން ކަނބަލަކަށް ވާނެ ގޮތް އެނގެން މާގިނަ ދުވަސްތަކެއް ނެެތް\nއެކަމަނާ މަގާމުން ދުރުކުރަން ނިންމީ ގާނޫނުހަދާ މަޖިލީހުން\nކ. މާލެ 29 މާރޗް 2017 | ބުދަ 20:26 4,072\nދެކުނު ކޮރެއާގެ ކުރީގެ ރައީސް ޕާކް-ގުން ހައި - ގޫގުލް\nއެކަމަނާ އަކީ ދެކުނު ކޮރެއާގައި އިންތިޚާބުވެވަޑައިގެންނެވި ފުރަތަމަ އަންހެން ރައީސްއެވެ. އެކަމަނާ 2013 ވަނަ އަހަރު ވެގެން ދިޔައީ މަޝްހޫރު ފޯބްސް މަޖައްލާ އިން ހޮވާ ދުނިޔޭގެ އެންމެ ނުފޫޒު ގަދަ އަންހެނުން ތެރެއިން 11 ވަނަ މަގާމު ލިބިވަޑައިގެންނެވި ފަރާތަށެވެ. އަދި ނިމުނީކީ ނޫނެވެ. ޖެހިގެން އައި އަހަރު އެކަމަނާ ވެގެން ދިޔައީ ފޯބްސް މަޖައްލާ އިން ހޮވާ ދުނިޔޭގެ އެންމެ ނުފޫޒު ގަދަ މީހުންގެ ތެރެއިން 46 ވަނަ ލިބިވަޑައިގެންނެވި ފަރާތަށެވެ. މިހުރިހާ މަގާމެއްގެ ވެރި ފަރާތަކީ ދެކުނު ކޮރެއާގެ ކުރީގެ ރައީސް ޕާކް-ގުން ހައި އެވެ.\nއެހެންނަމަވެސް ދުނިޔޭގެ "ފެންވަރުގެ" ލަގަބުތައް ހޯއްދަވާފައިވާ ޕާކް ގުން-ހައި އަށް ކުރެވުނު ކޮރަޕްޝަނުގެ ތުހުމަތުތަކާ ގުޅިގެން، ދެކުނު ކޮރެއާގެ ގާނޫނު ހަދާ މަޖިލީހުން ވަނީ ޑިސެމްބަރު 9، 2016 ގައި އެކަމަނާ މަގާމުން ދުރުކޮށްފައެވެ. އެކަމަނާ މަގާމުން ދުރުކުރުމަށް ނިންމި ނިންމުމާ އެކު، ރައީސްކަމުގައި ހުންނެވި އިރު ލިބިވަޑައިގެންނެވި ބާރުތަކާއި މަސްއޫލިއްޔަތުތަކުން އެއްފަރާތް ކުރެވުނެވެ. ރައީސްކަމުގެ މަސްއޫލިއްޔަތުތަށް މިހާރު އަދާކުރާއްވަމުން ގެެންދަވަނީ ބޮޑު ވަޒީރު ހްވަންގް ކިއޯ-އަންއެވެ. އެހެން ކަމުން ހްވަންގް ކިއޯ-އަން އަކީ މިހާރު ވަގުތީ ރައީސްކަމުގެ މަގާމު ފުރުއްވާ ފަރާތެވެ.\nދާދިފަހުން، މަގާމުން ދުރުކުރެވިފައިވާ ދެކުނު ކޮރެއާގެ ރައީސް ޕާކް-ގުން ހައިއާ އެގައުމުގެ ޕްރޮސިކިއުޓަރުން ވަނީ 14 ގަނޑިއިރު ވަންދެން ސުވާލުކޮށްފައެވެ. ޕާކް-ގުން ހައި އަށް ކުރެވޭ އެންމެހާ ކަންކަން އެކަމަނާ ދޮގުކުރައްވާއިރު، އެކަމަނާ އަށް ކުރެވޭ މައިގަނޑު ތުހުމަތަކީ ގާތް އެކުވެރިއެއް ކަމަށްވާ ޗޮއި ސޫން ސިލް އަށް ބޮޑެތި ކުންފުނިތަކުން ފައިސާ ލިބޭނެ ގޮތަށް، އޭނާ އެދިގެން ޕާކް-ގުން ހައިގެ ކުންފުނިތަކަށް ކަންކަން ފަހިކޮށްދީފައިވާ ކަމަށް ތުހުމަތު ކުރެވޭ މައްސަލައެވެ. ޗޮއިގެ މައްޗަށް ވަނީ ރިޝްވަތު ދިނުމާ ކޮރަޕްޝަނުގެ ދައުވާކޮށްފައެވެ.\nދާދިފަހުން އިވިގެން ދިޔައީ އެހެން އަޑެކެވެ. ޕާކް ގުން-ހައި އާ ދެކޮޅަށް ކުރެވޭ ކޮރަޕްޝަނުގެ ތުހުމަތުތަކާއި ގުޅިގެން ކުރެވޭ ތަހުގީގުގައި އޭނާ ހައްޔަރު ކުރުމުގެ އަމުރަކަށް އެދޭނެ ކަމަށް ދެކުނު ކޮރެއާގެ ޕްރެސިކިއުޓަރުން ބުނި ޚަބަރެވެ. "ދަ ސޯލް ޕްރޮސިކިއުޓާސް" އޮފީހުން ނެރުނު ބަޔާނެއްގައި ބުނީ އެ އޮފީހުން ލޯކަލް ކޯޓެއްގައި ޕާކް ގުން-ހައި ހައްޔަރު ކުރުމުގެ އަމުރަކަށް އެދިފައިވާ ކަމަށެވެ. ރިޕޯޓުތައް ބުނާ ގޮތުން، ކޯޓުން، ޕާކް ގުން-ހައިއަށް، ޝަރީއަތުގެ އަޑުއެހުމަކަށް ވަރަަށް އަވަހަށް ކިޔާނެ ކަމަށް ބެލެވޭއިރު، ކޯޓުން ޕާކް ގުން-ހައި އާ ދޭތެރޭ ނިންމާ ނިންމުން ހުކުރު ދުވަހު ނިންމާނެ ކަމަށް ރިޕޯޓުތައް ބުނެއެވެ.\nކުރިީގެ ރައީސް ޕާކް ގުން-ހައި ގެ މައްޗަށް ރަސްމީކޮށް އެއްވެސް ދައުވާއެއް އުފުލުމުގެ ކުރިން، ދެން އޮތް މަރުހަލާއަކީ އެކަަމަނާ ހައްޔަރު ކުރުމެވެ. އެންމެ ފަހުން ލިބުނު ޚަބަރަކީ ޕާކް ގުން-ހައި، ސޯލްގެ ކޯޓަކަށް، އެކަމަނާގެ މައްޗަށް ކުރެވޭ ކޮރަޕްޝަނުގެ ތުހުމަތުތަކާއި ގުޅިގެން ސުވާލު ކުރުމުގެ ސެޝަނަކަށް އައުމަށް ނިންމެވި ކަމަށް ޕްރޮސިކިއުޓަރުން ބުނި ބުނުމެވެ. ކިތަންމެ ނުފޫޒު ގަދަ ބޭފުޅެއް ނަމަވެސް ކޮރަޕްޝަންގެ ތުހުމަތުކު ކުރެވި އެކަމަނާ އެ ވަނީ ޖަލަށް ދިއުމުގެ މަގުމަތީގައެވެ. ނަމަވެސް މިއީ ކޮންމެ ކޮންމެ ގައުމެއްގައި ހިނގާނެ ކަންކަމެއް ނޫނެވެ. މިއީ އެކަށީގެންވާ ގާނޫނުތައް ހުރެ އެ ގާނޫނުތައް ތަންފީޒުކުރެވޭ ގައުމުތަކުން ފެންނަ މަންޒަރެވެ. ނުފޫޒު ގަދަ އަންެހެން ކަނބަލަކަށް ވާނެ ގޮތް އެނގެން މާގިނަ ދުވަސްތަކެއް ނެެތެވެ!


Naseer ge maru: Majileehun Kandinma seedhaa goaheh nukuri\nނަސީރުގެ މަރު: މަޖިލީހުން ކަނޑިންމަ ސީދާ ގޯހެއް ނުކުރި\nމަޖިލީހުގެ ޖަލްސާއެއްގައި ކުޑަހުވަދޫ ދާއިރާގެ އެމްޑީއޭ މެމްބަރު އަހުމަދު އާމިރު ބައިވެރިވެވަޑައިގަންނަވަނީ. -- ފޮޓޯ: މަޖިލިސް\nކަނޑިންމަ މޯލްޑިވްސް ރިސޯޓުން ކޮވިޑަށް ޕޮޒިޓިވްވި މުވައްޒަފަކު މަރުވި މައްސަލަ މަޖިލީހަށް ވައްދައި ބަހުސް ކުރި ކުއްލި މައްސަލާގައި ރައްޔިތުންގެ މަޖިލީހުގެ ގިނަ މެންބަރުން އެ ރިސޯޓު ސީދާ ގޯސް ކުރަން ދެކޮޅު ހަދައިފި އެވެ.\nކަނޑިންމަ ރިސޯޓުގައި މަސައްކަތް ކުރަމުންދިޔަ އާދަމް ނަސީރުގެ ހާލު ސީރިއަސްވުމާއި ގުޅިގެން ދ. އަތޮޅު ކުޑަހުވަދޫ ހޮސްޕިޓަލަށް ގެންގޮސް ފަރުވާ ދެމުން ދަނިކޮށް އޭނާ ވަނީ މަރުވެފަ އެވެ. އޭނާގެ ގައިން ކޮވިޑް-19 އިގެ އަލާމާތްތައް ފެނި ޓެސްޓު ކުރުމުން ބައްޔަށް ވަނީ ޕޮޒިޓިވް ވެސް ވެފަ އެވެ. އެއީ ރާއްޖެއިން ކޮވިޑް-19 ގައި މަރުވި 38 ވަނަ މީހާ އެވެ.\nއޭނާ ފަރުވާއަށް ފޮނުވުމުގައި ރިސޯޓުގެ ބޮޑު އިހުމާލެއް އޮތް ކަމަށް އެ ރިސޯޓުގައި އޭނާއާއެކު މަސައްކަތް ކުރާ މުވައްޒަފުންނާއި އާއިލާއިން ވެސް ވަނީ ތުހުމަތު ކޮށްފަ އެވެ.\nނަސީރުގެ މަރާ ގުޅިގެން ކުޑަހުވަދޫ ދާއިރާގެ އެމްޑީއޭގެ މެމްބަރު އަހުމަދު އާމިރު ހުށަހެޅުއްވި މައްސަލަ މަޖިލީހަށް ބަލައިގަތުމުން، އެ މައްސަލައާ ގުޅޭގޮތުން ވާހަކަ ދައްކަވަމުން އޭނާ ވިދާޅުވީ ނަސީރު ވަރަށް ބޮޑަށް ބަލިވެގެން އެތަކެއް ދުވަހެއް ވަންދެން އުޅުނުއިރު، އޭނާ ފަރުވާއަށް ފޮނުވައިދޭން ތަކުރާރުކޮށް އެދުމުންވެސް އެކަން ރިސޯޓުގެ މެނޭޖުމަންޓުން ކޮށްދީފައި ނުވާ ކަމަށެވެ.\nނަސީރަށް ފަރުވާ ނުލިބި ވޭން އަޅަމުންދިއަ އަޑު އެ ރިސޯޓުގެ އެހެން މުވައްޒަފުން ރެކޯޑް ކޮށްފައިވާ ކަމަށާއި، ރިސޯޓުގެ މެނޭންޖްމަންޓާ އެކި މަރުހަލާތަކުގައި އާއިލާއިން ކުރެވުނު މުއާމަލާތްތަކުގައި، ރިސޯޓުގެ އިހުމާލު އޮތް ކަމުގެ ހެކިތައް ހުރި ކަމަށް އާމިރު ތަކުރާރުކޮށް ވިދާޅުވި އެވެ.\nއަދި ނަސީރު މަރުވި ފަހުން، އެ މައްސަލަ ބަލައި ދިނުމަށް އެދި ދ. އަތޮޅު ފުލުހުންނަށް ހުށަހެޅުމުން އެ މައްސަލަ އެގޮތަށް ނުބެލޭނެ ކަމަށް ބުނެ އާއިލާ މާޔޫސްކޮށްލީ ކަމަށް ވެސް އާމިރު ވިދާޅުވި އެވެ.\nފުލުހުން ފަހުން ގުޅައި، އެ މައްސަލަ ބެލޭނެ ކަމަށް ބުނި ނަމަވެސް، އަދި މިހާތަނަށް އާއިލާގެ ބަޔާނެއް ވެސް ނަގާފައި ނުވުމަކީ ނަސީރުގެ އާއިލާގެ ނުތަނަވަސްކަން އިތުރުވެފައިވާކަމެއް ކަންވެސް އޭނާ ފާހަގަކުރެއްވި އެވެ.\n"އާއިލާއަށް ވެސް އެނގޭ އާދަމް ނަސީރު އަނބުރާ ދުނިޔެއަކަށް ނާންނާނެކަން. އަޅުގަނޑުމެން މި ބޭނުންވަނީ ދެވަނަ މީހަކަށް މިފަދަ ކަމެއް ދިމާވުމުގެ ކުރިން މިކަން ބަލައި، ހައްލުކުރުން،" އާމިރު ވިދާޅުވި އެވެ.\nކަނޑިންމަ ގޯހެއް ނުވި\nއެ މައްސަލައިގެ ބަހުސްގައި ފުރަތަމަ ވާހަކަ ދެއްކެވި ކާށިދޫ ދާއިރާގެ މެންބަރު އަބްދުﷲ ޖާބިރު ވިދާޅުވީ ކޮވިޑް-19 އިގެ ބަލިމަޑުކަމުގެ ތެރެއިން މުޅި ދުނިޔޭގެ އިތުރުން ރާއްޖޭގައި ވެސް އެތައް ބަޔަކު މަރުވެގެން ގޮސްފައިވާ ކަމަށެވެ.\nއަދި އެކަން އެގޮތަށް މެދުވެރިވުމުން، ރަށް ރަށް ކުށްވެރިއެއް ނުވާނެ ކަމަށާއި، އެކަން އެގޮތަށް ނުކުރުމަށް ޖާބިރު ވަނީ އިލްތިމާސް ކުރައްވާފަ އެވެ.\nކަނޑިންމަ މޯލްޑިވްސްގެ ރިސޯޓު ހިންގުމުގެ ހުއްދަ ޓޫރިޒަމް މިނިސްޓްރީން ވަގުތީ ގޮތުން ހިފަހައްޓާފައިވާތީ އެކަންވެސް ޖާބިރު ކުށްވެރި ކުރެއްވި އެވެ.\n"މީހަކު މަރުވެގެން ރިސޯޓެއްގެ އޮޕަރޭޓިން ލައިސެންސް ބާތިލުކުރުމަކީ ރަނގަޅު ގޮތެއް ނޫން،" ޖާބިރު ވިދާޅުވި އެވެ.\nމަޑުއްވަރީ ދާއިރާގެ އިދިކޮޅު މެންބަރު އާދަމް ޝަރީފް އުމަރުގެ ފާޑުކިއުން މައިގަނޑު ގޮތެއްގައި އަމާޒު ކުރެއްވީ ސަރުކާރުގެ ކަމާބެހޭ މުއައްސަސާތަކަށެވެ.\nއޭނާ ވިދާޅުވީ ކޮވިޑް-19 ފަދަ ނުރައްކާތެރި ރޯގާއެއް ފެތުރިގެން އުޅޭ ދަނޑިވަޅެއްގައި ރިސޯޓުތަކުގައި ކަންކަން ހިނގަމުންދާގޮތް ސަރުކާރަށް ރަނގަޅަށް ނުބެލޭ ކަމަށެވެ.\nއާމިރުގެ ކަންބޮޑުވުންތަކާ އެއްބަސްވެވަޑައިގެން ވާހަކަ ދެއްކެވި ވެލިދޫ ދާއިރާގެ މެންބަރު މުހައްމަދު އަބްދުﷲ ޝަފީގު ވިދާޅުވީ ނަސީރު މަރުވުމުގައި ރިސޯޓުގެ އިހުމާލު ބޮޑު ކަމަށެވެ. ނަމަވެސް، ހަގީގީ މަންޒަރެއް ފެންނާނީ ކަމާބެހޭ އިދާރާތަކުން އެކަން ތަހުގީގުކޮށް ނިމުމުން ކަމަށެވެ.\nއޭނާ އިތުރަށް ވިދާޅުވީ ރާއްޖޭގެ ރިސޯޓުތަކުން މުވައްޒަފުންގެ ނަސްލީ ތަފާތު ކުރުން ގެންގުޅޭ ކަމުގެ ޝަކުވާތައް ޒަމާނުއްސުރެ އިވިގެންދާ ކަމަށެވެ. މިގޮތުން، ހަމުގެ ކުލައިގެ ގޮތުން، ބިދޭސީ މުވައްޒަފުންނާއި ދިވެހި މުވައްޒަފުންގެ މެދުގައި ތަފާތުކުރާކަމަށް އޭނާ ތުހުމަތު ކުރެއްވި އެވެ.\n"ކެއިން ބުއިމުގައި ތަފާތުކުރުން އޮވޭ. ނިދުމުގެ ކަންތައްތަކުގައި އެ ތަފާތުކުރުން އޮވޭ. ބިދޭސީ މީހެއްނަމަ ޑޮކްޓަރަށް ދައްކާ، ފަރުވާ ހޯދައިދީނިސް. ދިވެއްސަކަށްވީތީ އެކަން ނުކޮށްދިނީ،" ގާނޫނުތަކާއި ގަވައިދުތައް ހުރި ނަމަވެސް، މުވައްޒަފުންނަށް އޭގެން ރައްކާތެރިކަމެއް ނުލިބޭކަން ފާހަގަކުރައްވަމުން ޝަފީގު ވިދާޅުވި އެވެ.\nއެ ކުއްލި ބަހުސްގައި ވާހަކަ ދެއްކެވި އެމްޑީޕީ ގިނަ މެންބަރުންގެ ވިސްނުން ހުރީ ނަސީރުގެ މައްސަލަ ރަނގަޅަށް ތަހުގީގު ކުރުމަށެވެ.\nމިގޮތުން، ވިލުފުށި ދާއިރާގެ މެންބަރު ހަސަން އަފީފް ވިދާޅުވީ ރިސޯޓުގެ އިހުމާލެއް އޮތްތޯ ނުވަތަ ނޫންތޯ ތަހުގީގުކުރަންޖެހޭ ކަމަށެވެ. އަދި އިހުމާލެއް އޮތަސް އަދި ނެތަސް، އެކަން ހާމަކޮށްދިނުމަށް ތަހުގީގީ އިދާރާތަކަށް އޭނާ ގޮވާލެއްވި އެވެ.\nޖާބިރުގެ ވާހަކައަށް ތާއީދުކުރައްވައި، ދިއްގަރު ދާއިރާގެ އެމްޑީޕީ މެންބަރު އިކްރާން ހަސަން ވިދާޅުވީ މަޖިލީހުން ޒިންމާދާރު ގޮތެއްގައި މަސައްކަތް ކުރަންޖެހޭ ކަމަށެވެ.\n"މިއީ ރިސޯޓު ބަންދުކުރަންޖެހޭކަމެއްގެ ގޮތުގައި އަޅުގަނޑުވެސް ނުދެކެން،" އިކްރާމް ވިދާޅުވި އެވެ.\nކަނޑިންމަގެ ދިފާއުގައި މަޖިލީހުގެ ރައީސް\nނަމަވެސް، ކަނޑިންމަ ރިސޯޓުގެ ދިފާއުގައި ބަހުސްގެ ތެރެއިން، ރިޔާސަތުގައި އިންނަވައިގެން އެކި ފަހަރު މަތިން ވާހަކަ ދެއްކެވީ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދެވެ.\nކުއްލި މައްސަލައަށް އިޝާރާތް ކުރައްވައި ނަޝީދު އެންމެ ފުރަތަމަ ވިދާޅުވީ ރިސޯޓުގެ އިހުމާލަކީ ކޮބައިކަމެއް ސާފު ނުވާ ކަމަށެވެ. އަދި ރިސޯޓުން ގޯސްކޮށް އަމަލުކުރިކަމަށް ކުރެވޭ ތުހުމަތުތަކާ ގުޅޭގޮތުން އެމަނިކުފާނު ވަނީ ސުވާލު އުފައްދަވައިފަ އެވެ.\n"ކޮވިޑުގެ އަލާމަތް ފެނުނީމާ، އެމީހަކާ މެދު އަމަލުކުރަންވީގޮތް އެޗްޕީއޭގެ ގައިޑްލައިނުން ބަލަން އެބަޖެހޭ. އެ މިހާ ރިސޯޓުން ދޫކޮށްލުން ކަމަށް އޮތް ކަމެއް ނޫން ކަމެއް ސާފެއް ނޫން. އެހެންވީމާ ރިސޯޓުން ކުރަންވީ ކަމަކީ އެ މީހާ ގެއަށް ދިއުމުގެ ފުރުސަތު ދިނުންތޯ ނޫނީ ހެލްތު ސާވިސްއަކަށް ގެންދިއުންތޯ،" ނަޝީދު ސުވާލު ކުރެއްވި އެވެ.\nމަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު މަޖިލީހުގެ ޖަލްސާއެއްގެ ރިޔާސަތުގައި. -- ފޮޓޯ މަޖިލިސް\nއަދި އޭގެ ފަހުން ނަޝީދު ވަނީ ނަސީރު ކަނޑިންމަ ރިސޯޓުގައި ވަޒީފާ އަދާކުރި މުއްދަތާއި ނަސީރު ހޮސްޕިޓަލަށް ގެންދިއުމަށް ރިސޯޓުން އަދާކުރި ދައުރާ ގުޅޭގޮތުން އާމިރުގެ އަރިހުން މައުލޫމާތު ސާފު ކުރައްވަން މަސައްކަތް ކުރައްވައިފަ އެވެ.\n"އަޅުގަނޑު ހައްތަހާވެސް ސާފުވޭތޯ މި އުޅުނީ، އާދަމް ނަސީރާއި ރިސޯޓާ ހުރި ގުޅުމާ އަދި ހިތަށް މި ވަންނަނީ ރިސޯޓެއްގެ މެނޭޖްމަންޓުން މި ބާވަތުގެ އިހުމާލެއް ވުމަށް މި މެދުވެރިގެން މިދަނީ ކޮންބާވަތެއްގެ ކަން ކަމެއް ވެގެންތޯ. މިސާލަކަށް އާދަމް ނަސީރަކީ އެތަނުގައި ގިނަ ދުވަސްވީ މުވައްޒަފެއް. އަދި އަޅުގަނޑުމެން ބޮޑަށް ބަލައިފިނަމަ ރިސޯޓުން އަޅާލާނެފަދަ ބާވަތުގެ މުވައްޒަފެއް،" ނަޝީދު ވިދާޅުވި އެވެ.\nބަހުސް ނިންމާލައްވަމުން ވެސް ނަޝީދު ވަނީ ކަނޑިންމަ ރިސޯޓުގެ މެނޭޖުމަންޓު ދިފާއު ކުރައްވައި ވާހަކަ ދައްކަވައިފަ އެވެ.\nމިގޮތުން، ރިސޯޓުގެ ވެރިފަރާތުގެ އިހުމާލެއް އޮންނަ ގޮތަށް ނުވަތަ އެ މަންޒަރު ސިފަވާ ގޮތަށް މި މައްސަލަ ސިފަ ކުރުމަކީ އެންމެ ރަނގަޅު ގޮތެއް ނޫންކަމަށް ނަޝީދު ވިދާޅުވި އެވެ.\n"ކަނޑިންމަ ރިސޯޓަކީ، ރިސޯޓުގެ ވެރިފަރާތަކީ އެހެން އިތުރު ކިތަންމެ ޓޫރިޒަމް ވިޔަފާރިތަކެއް ހިންގާ ފަރާތެއް. އަދި ރާއްޖޭގައި ޒަމާންވަންދެން މި މަސައްކަތުގައި އުޅެމުން އަންނަ ބައެއް. އަޅުގަނޑެއް ނުދެކެން، ރިސޯޓުތައް ހިންގާ ފަރާތްތަކުން ކަނޑައެޅިގެން ގަސްދުގައި އެ ބޭފުޅުންގެ މުވައްޒަފުންނަށް ދަތިކޮށް ނުވަތަ ދެރަކޮށް ހެދުމަށް އެއީ އެ މީހުންގެ އަމާޒެއް ކަމަކަށް،" އެމަނިކުފާނު ވިދާޅުވި އެވެ.\nނަސީރު މަރުވި މައްސަލާގައި އެ ރިސޯޓުގެ އިހުމާލު އޮތް ކަމަށްބުނެ ޑިރެކްޓަރު ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރު، ވަނީ ފުލުހުންނަށް އެ މައްސަލަ ހުށަހަޅާފަ އެވެ. އަދި އެޗްއާރްސީއެމުންވެސް ދަނީ އެ މައްސަލަ ތަހުގީގު ކުރަމުންނެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް މޯލްޑިވްސް ޕޮލިސް ސާވިސް + އެޗްއާރްސީއެމް އެޗްޕީއޭ ކަނޑިންމަ މިނިސްޓްރީ އޮފް ޓޫރިޒަމް ކޮވިޑް-19\nކަނޑިންމަ މައްސަލަ މަޖިލީހަށް ބަލައިގެންފި\nކަނޑިންމަ މުވައްޒަފު މަރުވި މައްސަލަ މަޖިލީހަށް\nމަޖިލީހުގެ ޖަލްސާތައް އޮންލައިންކޮށް ބާއްވަން ގޮވާލައިފި\nރާއްޖެ އަލުން ބަންދު ކުރަން ނަޝީދު ދެކޮޅު


MDN Aai Dhekolhah 78 Council Akun Bayaan Nerefi - Vaguthu\nއެމްޑީއެން އާއި ދެކޮޅަށް 78 ކައުންސިލަކުން ބަޔާން ނެރެފި\nއިސްލާމްދީނަށާއި މާތް ނަބިއްޔާ މުހައްމަދު صلى الله عليه وسلم އަށް ފުރައްސާރަކޮށް ރިޕޯޓު ނެރުނު މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އުވާލުމަށް ގޮވާލާ ރާއްޖޭގެ 78 ކައުންސިލަކުން ބަޔާން ނެރެފި އެވެ.\nއޭގެ ތެރޭގައި އަތޮޅު ކައުންސިލްތަކާއި ރަށު ކައުންސިލްތައް ހިމެނެ އެވެ.\nއެ ކައުންސިލްތަކުން ނެރުނު ބަޔާންތަކުގައިވަނީ އެމްޑީއެންގެ ރިޕޯޓް ވަރަށް ބޮޑަށް ކުށްވެރިކޮށްފަ އެވެ. އަދި އެ މައްސަލައާއި ގުޅިގެން އެ ޖަމިއްޔާއަށް ހަރުކަށި ފިޔަވަޅު އެޅުމަށާއި ޖަމިއްޔާ އުވާލުމަށް ވެސް ކައުންސިލްތަކުން ވަނީ ގޮވާލާފަ އެވެ.\nއެމްޑީއެން އުވާލުމަށް ގޮވާލި ކައުންސިލްތަކަކީ:\nކައުންސިލްތަކުން މި ޖަމިއްޔާ އުވާލުމަށް ގޮވާލާ ބަޔާން ނެރެފައިވާއިރު ރާއްޖޭގެ އެކި ކަންކޮޅުތަކުގައި ދަނީ، މި ޖަމިއްޔާ އުވާލާ ޖަމިއްޔާގެ މެމްބަރުންނާއިމެދު ފިޔަވަޅު އެޅުމަށް ގޮވާލާ މުޒާހަރާ ކުރަމުންނެވެ.\nމީގެ އިތުރުންވެސް އެމްޑީއެން އުވާލުމަށް ގޮވާލާ ބާއްވާ ސުލްހަވެރި ހަރަކާތުގައި ފުރިހަމަ އަށް ބައިވެރިވާނެ ކަމަށް އިލްމުވެރިންގެ ޖަމިއްޔާއިން ވަނީ ބުނެފަ އެވެ.\nއޮކްޓޯބަރ 23, 2019 17:57\nސުވާލު ކުރެވޭ ދުވަހު އެކަމާ ދެކޮޅަށް އެކިގޮތްގޮތުން މަަަސައްކަތް ކުރި މީހުންނަށް އިރާދަ ކުރެއް ވިއްޔާ ހެޔޮ ޖަޒާ ލިބޭނެ އެވެ .\nއޮކްޓޯބަރ 23, 2019 18:29\nސާބަސް ކައުންސިލް ތަކަށް.\nﷲގެ ޙަޟްރަތުގައި ދީނަކީ އިސްލާމްދީން.\nމީ ދިވެހިން ފަޚްރުވެރިވާ ދިވެހިރާއްޖެ.\nމިރާއްޖޭގައި ﷲ ގެ ރަޙްމަތް ފުޅާއި އެކު އަބަދުވެސް އޮންނާނީ މާތްވެގެންވާ އިސްލާމްދީން\nހުރިހާ ދިވެހިންގެ ޝިއާރަކީ:\n"އެންމެއިސްކަން ދޭށެދީނަށް ދެން އެއަށްފަހު ވެރިއަކަށް، ދެން ކުރާށޭ ހެޔޮ ޢަމަލު ދީނާވެރިން އަންގާގޮތަށް"\nއޮކްޓޯބަރ 23, 2019 19:06\nއޮކްޓޯބަރ 23, 2019 22:12\nހދ ކުމުންދޫ ކައުންސިލް އަކީ ލާދީނީ\nއޮކްޓޯބަރ 23, 2019 22:33\nތި ރިޕޯޓު ކުށްވެރި ނުކުރާ ކައުންސިލްތައްވެސް ބުނެލަދީ ބަލަ. ލާދީނީ ކައުންސިލްތައް އެބަޖެހޭ ރައްޔިތުންނަށް އިނގެެން ވަކިން ހާއްސަކޮށް\nއޮކްޓޯބަރ 23, 2019 22:57\nގދ. ނަޑެއްލާ ކައުންސިލްގެ ނަން ތި ލިސްޓްގައި ހިމަނާފައި ނުވޭ އަދި ވެސް ބައެއް\nއެހެން ކައުންސިލް ތަށްވެސް ތި ލިސްޓްގައި ހިމނާފައިނުވާކަން ފާހަގަކުރެވޭ\nއޮކްޓޯބަރ 24, 2019 09:03\nމި ރަށުގެ ކައުންސިލަރުން ތިއްބެވީ ނިދާފަތޯ. ނޫނީ ހިނދުކޮޅުގަތަ. ބަލަ މުޅި ގައުމު މި ކަމަށް ނަފުރަތު ކުރާއިރު ގައުމު ފަސާދަ ކުރާ ވެރިއެއްގެ ފަހަތުގައި ނުތިބެބަލަ ﷲ އަށް ބިރުވެތިވޭ.\nއޮކްޓޯބަރ 24, 2019 10:29\nތިކައުންސިލްތަކަށް ސާބަސް. އެމްޑީއެން އަކީ ހަރުކަށި އައްދުފަހަނައަޅާފަވާ ޓެރަރިސްޓް ޖަމާއަތެއް. މި މީހުން މިކުރިކަމަކީ ރާއްޖެބައިބާކޮށް ދާޚިލީ ހަގުރާމައެއް އުފައްދާ އޭގެތެރެއިން އިސްލާމުން އެކަކުއަނެކަކު އަމިއްލައަށް މަރާ އިސްލާމުން ދުނިޔެއިން ނައްތާލުމަށް ހުޅަގުން/ އެމެރިކާއިން ކުރަމުންދާ މައްކަތުގަ ބައިވެރިވުން މީ ތަނެއްދޮރެއްނުދަންނަބަޔަކު މަޤާމާއި ފައިސާގެ ދަހިވެތިކަމުގަ ކުރާކަމެއް. ﷲ ގެ ވާގިފުޅާއެކު ދިވެހިން މި ސަރުކާރަށް އަދަބުދޭނެ.


ރ އަތޮޅުގައި އިތުރު2ރިސޯޓް ހުޅުވައިފި – Ungoofaaru\nބަނޑޭރިގަނޑު/ޙަބަރު/ރ އަތޮޅުގައި އިތުރު2ރިސޯޓް ހުޅުވައިފި\nމުނާޒު މުޙައްމަދު 10 މާރޗް 2019\nޔޫ އެން މީ ކޮކޯން މޯލްޑިވްސްގެ އެޗްޓޫއޯ އާންޑަރ ވޯޓާ ރެސްޓޯރެންޓް\nރ.ފާރުފުށީގައި ތަރައްޤީކޮށްފައިވާ ފާރަފުށި މޯލްޑިވްސް ރިސޯޓް އަދި ރ.އުތުރު މާފަރުގައި ތަރައްޤީކޮށްފައިވާ ޔޫ އެންޑް މީ ކޮކޯން މޯލްޑިވްސް ރިސޯޓް ހުޅުވައިފިއެވެ.\nކޮކޯން މޯލްޑިވްސް އިން ތަރައްޤީ ކުރި ޔޫ އެންޑް މީ ކޮކޯން މޯލްޑިވްސް ހުޅުވާފައި ވަނީ މާރޗް އެއް ވަނަ ދުވަހުއެވެ. މި ރިސޯޓުގައި 99 ވޯޓާ ވިލާ އާއި 10 ޕޫލް ވިލާ އާއި5ރެސްޓޯރެންޓް އަދި ސްޕާއެއް ހުންނާނެއެވެ. ރޮމާންޓިކް ބީޗް ރިސޯޓެއްގެ ގޮތުގައި ތަރައްޤީ ކުރާ މި ރިސޯޓުގެ އެންމެ ޙާއްސަ އެއް ސިފައަކީ “އެޗް ޓޫ އޯ” ގެ ނަމުގައި ތަރައްޤީކޮށްފައިވާ މޫދު އަޑީގެ ރެސްޓޯރެންޓެވެ.\nޔުނިވަސަލް ރިސޯޓްސް އިން ޕްރައިވެޓް އައިލެންޑެއް ގޮތުގައި ތަރައްޤީ ކުރި ފާރުފުށި މޯލްޑިވްސް ހުޅުވާފައި ވަނި މިދިޔަ ހަފުތާއެވެ. މި ރިސޯޓްގައި 37 ބީޗް ރިޓްރީޓް ވިލާ އާއި، 39 އޯޝަން ރިޓްރީޓް ވިލާ އާއި، 10 ބީޗް ބަނގުލޯ އާއެކު ޖުމްލަ 80 ވިލާ ހުރެއެވެ.\nއަލަށް ހުޅުވި2ރިސޯޓާއެކު ރ.އަތޮޅުގައި މިހާރު 10 ރިސޯޓް އޮޕެރޭޓް ކުރެއެވެ. އަދި އިތުރު ރިސޯޓުތައް މިއަހަރު ހުޅުވިގެންދާނެއެވެ.


މިއަހަރުތެރޭ މިފްކޯއަށް ހެޔޮ ބަދަލުތަކެއް ގެންނާނަން: ރައީސް – Haftha\nThu,2July, 2020, 11:05 am\nމިއަހަރުތެރޭ މިފްކޯއަށް ހެޔޮ ބަދަލުތަކެއް ގެންނާނަން: ރައީސް\nސަރުކާރުގެ މަސް ކުންފުނި، މިފްކޯއަށް މިއަހަރު ނިމުމުގެ ކުރިން އެތަނަށް ހެޔޮ ބަދަލުތަކެއް ގެންނަވާނެ ކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިހް ވިދާޅުވެއްޖެއެވެ.\nގދ.ތިނަދޫގައި ރޭ ބޭއްވި ޖަޒީރާ ހޮޅުއަށި ޕްރޮގްރާމުގައި ވާހަކަފުޅުދައްކަވަމުން ރައީސް ވަނީ މަސްވެރިންނާއި މުހާތަބުކޮށް ގިނަ ވާހަކަތަކެއް ވިދާޅުވެފަ އެވެ. އެގޮތުން މި ސަރުކާރުން މަސައްކަތްކުރަމުން މި އަންނަނީ މިފްކޯއަށް ހަރުދަނާ ބޮޑެތި ބަދަލުތަކެއް ގެނެސް މަހުގެ އުފެއްދުންތައް އިތުރުކުރުމަށް ކަމަށެވެ.\nރާއްޖޭގެ މަސްވެރިންނަށް އެންމެ ފައިދާހުރި ގޮތަކީ ގަނޑުކުރި ރޯމަހުގެ ގޮތުގައި ރާއްޖެއިން ބޭރަށް މަސް އެކްސްޕޯޓުކުރުމުގެ ބަދަލުގައި ރާއްޖޭގައި އުފައްދާ ދަޅުމަސް އިތުރުކުރުން ކަމަށް ރައީސް ވިދާޅުވި އެވެ. އެގޮތުން މިހާރު މިފްކޯއިން ހިންގާ ރަށްތަކުގެ ތެރެއިން ހަމައެކަނި ފެލިވަރަށް ފައިދާ ވަނީ މަސް ބަންދުކޮށް ބޭރު ކުރެވޭތީ ކަމަށާ، ކޫއްޑޫއާއި އައްޑުއާއި ކަނޑުއޮށްގިރިވެސް މިވަގުތު ހިނގަނީ ގެއްލުމުގައިކަމަށެވެ. އެހެންކަމުން ފެލިވަރަށްދަޅުގައި މަސް ބަންދުކުރުމުގެ މަސައްކަތް މިހާރަށްވުރެ ފުޅާކުރުމަކީ ސަރުކާރުގެ އަމާޒެއްކަން ރައީސް ފާހަގަކުރެއްވިއެވެ.\nރާއްޖޭގައި މަސްވެރިން ކިރާ މަހުގެ ތަފާސްހިސާބުތަކަށް އަލިއަޅުއްވާލައްވައި ވާހަކަފުޅު ދައްކަވަމުން ރައީސް ވިދާޅުވީ، އަހަރެއްގެ މައްޗަށް ދިވެހި މަސްވެރިން ބާނާ މަހުގެ ތެރެއިން މިފްކޯއަށް ގަނެވެނީ 42،000 ޓަނުގެ މަސް ކަމަށެވެ. އަދި މަހަށް ބޮޑު އަގު ލިބެނީ ދަޅުގައި ބަންދުކޮށްގެން ވިއްކުމުންނެވެ. އެގޮތުން މަހުގެ ބާވަތްތަކުން ލިބޭ ނަފާ މަދުވަނީ ދަޅުގައި ބަންދުކުރެވެނީ 28 ނުވަތަ 30 އިންސައްތަ މަސްކަމަށްވުމުން ކަމަށް ރައީސް ވިދާޅުވިއެވެ.\nއޭގެ އިތުރުން ރައީސް ވިދާޅުވީ ސަރުކާރުގެ އަމާވަކީ، މަސްވެރިން ބާނާ މަސް ކިރުވޭނެ އިންތިޒާމް މިހާރު އޮންނަގޮތް ޙައްލުކޮށް، ރާއްޖޭގެ ކޮންމެ ސަރަހައްދަކުން ނުވަތަ ކޮންމެ ރަށަކުންވެސް މަސް ގަނެވޭނެ އިންތިޒާމް ހަމަޖެހިގެން ދިއުން ކަމަށެވެ.\nއަދި މިފްކޯއަކީ ގެއްލުންނުވެ ހިނގާ ތަނެއްގެ ގޮތުގައި ހެދުމަކީ އެމަނިކުފާނުގެ ރިޔާސީ ވައުދެއްކަމަށެވެ. އެމަސައްކަތް މިހާރު ފަށާފައިވާއިރު، އަހަރު ނިމުމުގެކުރިން މިފްކޯއަކީ ގެއްލުންނުވެ ހިންގޭތަނަކަށް ބަދަލުވެގެން ދާނެ ކަމަށް ރައީސް ވިދާޅުވިއެވެ.


MIRA ge board ah Makhzoom ayyan kuran majileehun ruhun dheefi\nމީރާގެ ބޯޑަށް މަޚްޒޫމް އައްޔަން ކުރަން މަޖިލީހުން ރުހުން ދީފި\nރައްޔިތުންގެ މަޖިލީހުގެ ޖަލްސާއެއް ކުރިއަށްދަނީ: މީރާގެ ބޯޑަށް މެންބަރަކު އައްޔަން ކުރަން ރުުހުން ދޭން ފާސްކުރި\nމޯލްޑިވްސް އިންލެންޑް ރެވެނިއު އޮތޯރިޓީ (މީރާ) ގެ ޑިރެކްޓަރުންގެ ބޯޑުން ހުސްވެފައިވާ މެންބަރު ކަމުގެ މަގާމަށް ޝަބްނަމްގެ، ކ. ކާށިދޫ، މަޚްޒޫމް ސަލީމް އައްޔަން ކުރަން ރުހުން ދިނުމަށް ރައްޔިތުންގެ މަޖިލީހުން މިއަދު ފާސްކޮށްފި އެވެ.\nމީރާގެ ޑިރެކްޓަރުންގެ ބޯޑުން ހުސްވެފައިވާ މަގާމަށް އައްޔަން ކުރަން ރުހުން ދިނުމަށް ރައްޔިތުންގެ މަޖިލީހަށް ރައީސް އިބްރާހިމް މުހައްމަދު ސޯލިހް ފޮނުއްވީ ދެ ބޭފުޅެއްގެ ނަމެވެ. އެ ލިސްޓްގައި ރައީސް އިސްކަން ދެއްވީ މަހްޒޫމަށެވެ. ދެން ފޮނުއްވީ މއ. ވިލާރޮދި، އިސްމާއީލް ސާޖިދުގެ ނަމެވެ.\nމީރާގެ ބޯޑަށް މަޚްޒޫމް އައްޔަން ކުރަން ފާސްކުރީ މަޖިލީހުގެ މިއަދުގެ ޖަލްސާގައި އެ ކަމަށް ނެގި ވޯޓުގައި ބައިވެރިވެވަޑައިގެންނެވި 80 މެންބަރުންގެ އިއްތިފާގުންނެވެ. ރުހުން ދިނުމަށް ފާސްވާން ބޭނުންވާ އަދަދަށް މަޚްޒޫމަށް ވޯޓު ހަމަ ވުމުން، އީސްމާއީލް ސާޖިދުގެ ނަމަށް ވޯޓަކަށް ނާހަ އެވެ.\nމީރާގެ ބޯޑު މެންބަރުކަމަށް ކުރިމަތިލުމުގެ ފުރުސަތު ހަމަވެފައި ވަނީ މިދިޔަ މަހު 30 ވަނަ ދުވަހަށެވެ. އެ މަގާމަށް ހުޅުވާލާފައި ވަނީ އެކުންފުނީގެ ޑިރެކްޓަރުންގެ ބޯޑުގެ މެންބަރެއްގެ މަގާމް ހުސްވެފައިވާތީ އެވެ.\nމީރާގެ ބޯޑަށް މެންބަރަކު އައްޔަން ކުރަން މަޖިލީހުން މިއަދު ރުހުން ދިންއިރު، ޓެކްސް ނެގުމާ ބެހޭ އިދާރީ ގާނޫނަށް މަޖިލީހުން ގެނައި އިސްލާހާ ގުޅިގެން ކޮމިޝަނާ ޖެނެރަލް އޮފް ޓެކްޒޭޝަން އާއި ޑެޕިއުޓާ ކޮމިޝަނާ ޖެނެރަލް އޮފް ޓެކްޒޭޝަންގެ މަގާމަށް އަލުން މެންބަރަކު އައްޔަން ކުރަން ޖެހުނެވެ. މިހާރު ވަނީ އެ ދެ މަގާމަށް އާ ބޭފުޅުންތަކެއް އައްޔަން ކޮށްފަ އެވެ.\nޓެކްސް ނެގުމާ ބެހޭ އިދާރީ ގާނޫނު ކުރިން އޮތް ގޮތުން މީރާގެ ބޯޑުގައި ތިއްބަވާނީ ކޮމިޝަނާ ޖެނެރަލް އޮފް ޓެކްސޭޝަން އާއި ޑެޕިއުޓީ ކޮމިޝަނާ ޖެނެރަލް އޮފް ޓެކްސޭޝަންގެ އިތުރުން ރައްޔިތުންގެ މަޖިލީހުގެ ރުހުމާ އެކު ރައީސް އައްޔަން ކުރައްވާ ފަސް މެމްބަރެވެ.\nނަމަވެސް މިހާރު ގާނޫނު ބަދަލު ކޮށްފައި ވަނީ އޭގެ އިތުރަށް ފިނޭންސް މިނިސްޓްރީގައި ޓެކްސްއާ ގުޅޭ ކަންކަން ބެލެހެއްޓުމަށް ފިނޭންސް މިނިސްޓަރު ކަނޑައަޅުއްވާފައިވާ ފަރާތެއް ވެސް ހިމެނޭ ގޮތަށެވެ. އެ ބަދަލާއެކު މީރާގެ ބޯޑު މެންބަރުންގެ އަދަދު ހަތަކަށް އަރަ އެވެ.


ސައިރެން – 02 | Vaahaka ސައިރެން – 02 – Vaahaka\n2k 10 0\tDecember 8, 2020\n"އަނހާ! ދަރިފުޅުމެން ކައި ނިމުނީތަ؟" މާޔާ އެއްސެވެ. "ލައްބަ…" ނޫރީން ބުންޏެވެ.\n"ދޮންބެ އާދެބަލަ!" ނޫރީން ނިކާން ކައިރީގައި އެހެން ބުނުމުން ނިކާންގޮސް ނޫރީން އާއިއެކު ކޮޓަރިއަށްވަނެވެ.\n"ދޮންބޭ! މީ… މަންމަގެ ގެއެއް ހުންނަކަން އިނގޭތަ؟" ނުރީން ސުވާލުކޮށްލިއެވެ. ނިކާން ހައިރާންކަމާއިއެކު ބޯ ހޫރުވައިލިއެވެ.\n"ޑޭމް އިޓް!" ނޫރީން އެހެން ބުނުމަށްފަހު ކޮޓަރި ތެރޭގައި ދެކޮޅަށް ހިނގަން ފެށިއެވެ.\n"ކޭން ޔޫ ޓެލްމީ ވަޓް އިޒް ހޭޕެނިންގް؟" ނިކާން އެންމެ ފަހުން ކޮޅަށް ތެދުވުމަށްފަހު އެއްސެވެ.\n"އެއް… އެއްްވެސް ކަމެއް ނުވެޔޭ. މިއަދު ހަވީރު ފްރީތަ؟" ނޫރީން އެއްސެވެ. ނިކާން ބޯޖަހައިލިއެވެ.\n"އެހެންވިއްޔާ ރީތިވެގެން ހުންނައްޗޭ! ނޫރީ ބޭނުން ތަނަކަށް ދާން." ނޫރީން އެހެން ބުނުމަށްފަހު ނިކާންއަށް އެއްވެސް އެއްޗެއް ބުނަން ފުރުސަތެއް ނުދީ ކޮޓަރިން ނިކުމެގެން ދިޔައެވެ.\n"ދޮންބެގަނޑާ! އަވަސްކޮށްބަލަ!" ނިކާން ހަވީރު ރީތިވާން ހުއްޓައި ނޫރީން ނިކާންގެ ކޮޓަރީގެ ދޮރުގައި ތަޅަން ފެށިއެވެ.\n"މިދަނީ… މިދަނީ… މިދަނީ…" ނިކާން އެހެން ބުނެލިތަނާ ނޫރީން ދޮރުގައި ތެޅުން ހުއްޓައިލިއެވެ.\nނިކާން ނިކުތައިރު ނޫރީން "އަވަހަށް އައިސްބަަލަ ކީވް" އޭ ކިޔައި ފޯނުން ވާހަކަ ދައްކަމުން ދެކޮޅުން ދެކޮޅަށް ހިނގައިލަ ހިނގައިލަ ހުއްޓެވެ. ނިކާން ދެފަރާތަށް ބޯހޫރުވައިލުމަށްފަހުގޮސް ނޫރީންގެ ފޯނު އަތުލައި ފޯނު ކަނޑައިލުމަށްފަހު އޭނާ ލައިގެންހުރި ސޯޓުގެ ޖީބަށްލިއެވެ.\n"ދެން ދޮންބޭ!" ނޫރީން ހަޅޭލަވައިގަތެވެ. "ކީތްވެ ފޯނު އަތުލީ؟ ދީ ނޫރީގެ ފޯނު!" ނޫރީން ރުޅިއައިސްފައިހުރެ ބުންޏެވެ.\n"ނޫރީގެ ފޯނު އަތުލީ މީހުންނަށް އުނދަގޫކުރާތީ. ތިހެން މީހުންނަށް ގުޅަންޏާ ހައްތަހާ ވާނީ ލަސް." ނިކާން ބުންޏެވެ.\n"ދެން އެއްވެސް މީހަކަށް ނުގުޅާ މަތިން ފޯނު ދީފާނަން." ނިކާން ބުންޏެވެ.\n"އަޅެ ދެން ބުނެބަލަ. ކޮންތާކަށްތަ މިދަނީ؟" ލިއަމް އެއްސެވެ.\n"ކި...ކިހިނެތް ދިވަހި އިނގެނީ؟" ނޫރީން މީގެ ކުރިން ލިއަމް އާއި ދިމާވެފައި ނުވާތީ ހައިރާންކަމާއިއެކު އެއްސެވެ.\n"އޭނާގެ ސްޓެޕް މޯމްއަކީ ރާއްޖެ މީހެކޭ. އޭނަގެ ސްޓެޕް މޯމް އޭނައަށް ދިވެހި ދަސްކޮށްދިނީ. ސިދްރެއްލާގަ އުޅޭ ކަހަލަ ނުބައި މަންމައެއް ނޫން އެއީ. ވަރަށް ރަނގަޅުވާނެ." ނިކާން ކިޔައިދިނެވެ.\n"ވާއު ސަޅި! އެހެންވީމާ އަހަރުމެން ހަތަރު މީހުންނަށްވެސް ދިވެހި އިނގޭދޯ؟" ކީވާ އުފަލުން ބުނެލިއެވެ.\n"ކީވާއަށްވެސް އިނގޭތަ؟" ނިކާން މޫނަށް ވައްތަރެއް ޖައްސައިލަމުން އެއްސެެވެ.\n"ޔެސް! ޝީ އިޒް އެޑޮޕްޓެޑް ފްރޮމް އަ މޯލްޑިވިއަން ކަޕްލް. ދެން ކީވްއަށް އިލެވެން އިޔާޒްވުމުން ކީވްގެ އަސްލު ޕޭރެންޓްސް ކީވް ބަލައި އައީ. އޭގެ ފަހުން ކީވް އުޅެނީ މިތާ. މެލޭޝިޔާގަ." ނޫރީން ބުންޏެވެ.\n"ދެން އަޅެ ޕްލީޒް ބުނެބަލަ. ކީވް ކައިރީގަ އެކަންޏޭ. އައި އޭމް ޔުއަރ ބެސްޓީ ނުން؟" އެލީނާ ބުންޏެވެ.\n"ނޮޕް. ޝީ ވިލް އޮންލީ ޓެލް ހާރ ބްރޯ ރައިޓް؟" ނިކާން ނޫރީން ކައިރިއަށް ޖެހިލަމުން ބުންޏެވެ.\n"ދޮންބޭ! މިގޭޓު ހުޅުވަބަލަ!" ނޫރީން އެހެން ބުނުމުން ނިކާންއަށް ހީވީ ރާނީއަކު އޭނާގެ ފާރަވެރިޔާއަށް އަމުރެއްކޮށްލި ހެންނެވެ.\n"ސްޕޫކީ ހައުސް…" ކީވާ ދެފަރާތް ބަލައިލަމުން ބުންޏެވެ.\n"ދެން ނޫރީ ބުނެބަލަ. ކީތްވެތަ މިގެއަށް ތިއައީ؟" ކީވާ އަހައިލިއެވެ.\n"މިއީ ނޫރީއަށް ހުވަފެނުގައި ފެނުނު ގެ!" ނޫރީން ދެލޯ ހަނިކޮށްލަމުން އެގެއަށް ބަލައިލުމަށްފަހު ހުވަފެނުގައި ހިނގައިދިޔަ ހުރިހާ ކަމެއް އެމީހުންނަށް ކިޔައިދިނެވެ. ނަމަވެސް އޭނާއަށް ހުވަފެނުގައި ފެނުނު ތޫނު ނޫކުލައިގެ ދެލޮލުގެ ވާހަކަ އެއްވެސް މީހަކަށް ކިޔައިނުދީ ސިއްރުކުރިއެވެ.\n"އެހެންވެ ދޯ މީނަ އެހާ ފާޑަކަށް އެއުޅެނީ؟" ނިކާން ބޯ ޖަހައިލަމުން އެހެން ބުންޏެވެ.\n"ހިނގާބަަލަ އެތެރެއަށް." ނޫރީން އެހުވަފެން ކިޔައިދިނީއްސުރެ ލިއަމްގެ ކިބައިގައި އެގޭގެ މައުލޫމާތު ހޯދުމުގެ ފޯރި އުފެދިފައި ހުއްޓެވެ.\n"ހިނގާބަލަ މިގޭގަ ކަރަންޓު ހުރިތޯ ބަލަން." ލިއަމް އެހެން ބުނެލުމާއިއެކު ނޫރީން ނިކާންގެ އަތުން ދޫކޮށްލިއެވެ.\n"ޗިލް ނޫރީ… ޗިލް… ދޮންބެއޭ މި ސުވިޗު ޖެއްސީ!" ނޫރީން އެހެން ހުރުމުން ހިނިއައިސްފައިހުރެ ސުވިޗާއި ދިމާއަށް އިޝާރާތްކޮށްލަމުން ބުންޏެވެ.\n"އޯހް…" ނޫރީން ހުރިގޮތް ފެނުމުން އޭނާ ލަދުން ލިއަމްގެ ގައިން ދޫކޮށްލުމަށްފަހު އިސްޖަހައިލިއެވެ.\n"ދެން ހިނގާބަލަ މިގެ އެކްސްޕްލޯރ ކުރަން." ކީވާ އެހެން ބުނުމުން ނޫރީން އިސްހިއްލައިލައި އެގެއަށް ފަރުވާތެރިކަމާއިއެކު ބަލައިލިއެވެ.\nބޭރުން ކިތަންމެ ހަޑިކޮށް ފެނުނުކަމުގައިވިއަސް އެތެރޭގައި ހީވަނީ ހަމަ ދެންމެ މީހަކު އުޅެފައިވާ ހެންނެވެ. ޓީވީއާއި ސޯފާއާއި އެއްޗެހި އެހާ ރީއްޗެވެ. ނަމަވެސް ޓީވީ ދަށުގައިހުރި މަސްޓޭންކުގައި އެއްވެސް ފެނެއްނެތެވެ. ނޫރީން މަސްޓޭންކާއި ދިމާއަށް އިޚްތިޔާރުންބޭރުގައި ދެވެން ފެށިއެވެ. ހީވަނީ ކޮންމެވެސް މީހަކު އޭނާ އެތަނަށް ގަދަކަމުން ގެންދާހެންނެވެ. އެވަގުތު ދެންތިބި އެންމެން ސިޑިން މައްޗަށް އަރައިފައިވުމުން އެމީހުންނަކަށް ނޫރީންއެއް ނުފެނެއެވެ. ނޫރީންގޮސް އެމަސްޓޭންކާއި ހިސާބުން ހުއްޓުނުތަނާ އެމަސްޓޭންކުގައި މަރުވެފައި އޮތް މަސްތައް ފެނުނެވެ. އެމަސްތައް މަރުވެފައިވަނީ އަމިއްލައަކަށް ނޫނެވެ. ކޮންމެވެސް މީހަކުވަނީ އެމަސްތައް މަރައިލައިފައެވެ. އެކަން އިނގެނީ މަސަތަކުގެ ލޯ ކޮނެލައިފައި ވާތީއެވެ. ދެންވީ ވަރަށް އާދައާއި ޚިލާފުކަމެކެވެ. ނޫރީންގެ އަތް މަސްޓޭންކުގެ އެތެރެއަށްވަނެވެ. ނޫރީން ކިތަންމެ ވަރަކަށް އަތް ނަގަން އުޅުނު ކަމުގައިވިއަސް އަތެއް ނުނެގެއެވެ. ނޭނގޭ ބާރަކުން ނޫރީންގެ އަތް މަސްޓޭންކަށް ވަނީއެވެ. ދެން ނޫރީންގެ އަތުން މަސްތައް އެއްފަރާތްކޮށްލުމަށްފަހު ނެގީ ރަނާއި ނޫކުލައިން ހަދައިފައިވާ ފަށެކެވެ. އެފަށުގެ ފުލުގައި ބަށިކުލައިގެ 'ޕާރލް' އެއް ލައްވައިފައި ވީއިރު އޭގައި ފިޔަގަނޑެއް ކުރަހައިފައިއިނެވެ. ނޫރީންގެ އަތް ނޫރީންގެ ކަރުގައި އެފަށް އަޅުވައިދިނެވެ. އެފަށް އެޅުވިތަނާ ކޮންމެވެސް މީހަކު ބުނާ އަޑު އިވުނެވެ.\n"ތިފަށް ރައްކާކުރާތި! ތީގައި ވަރަށް ބޮޑު ޚަޒާނާއެއް ވާނެ! ތީތި ގެއްލުވައިލައިފިނަމަ އަަހަރެން ތިކުއްޖާއަށް މިދިން އަމާނާތަށް ތިކުއްޖާތި ޚިޔާނާތްތެރިވީ! މިބުނާގޮތަށް ކަންތައްކުރޭ! ތިފަށް ހިފައިގެން މިރޭ މިގެއަށް އާދޭ! އެއިރުން ކަންތައް ކުރަންވީ ގޮތް ތިކުއްޖާއަށް އެނގޭނެ!" އެމީހާ ބުންޏެވެ.\n'ސައިރެން' ގެ 3ވަނަ ބަޔަށް އިންތިޒާރުކުރައްވާ!\nUNKNOWN GIRL December 8, 2020\nވަރަށް ރީތި މާޝާﷲ💖.. ވެއިޓިން ފޯ ދި ނެކްސްޓް ޕާޓް ❤\nޝުކުރިއްޔާ 😃 އިންޝާﷲ މާދަމާ ކިޔައިލަން ލިބޭނެ 😁\nވަރަށް ރީތި ވާހަކައެއް.!! ކީޕް އިޓްއަޕް\nވ ބޮޑަށް ޝުކުރިއްޔާ އެނޮނިމަސް 😃\nވާވް! ވަރަށް ރީތި ވާހަކައެއް.ކީޕް އިޓް އަޕް\nވ ބޮޑަށް ޝުކުރިއްޔާ 😁\nޔޫ 💗 December 9, 2020\nބަށި ކުލަ އަކީ ހުދު އަދި ދަނބު ކުލައެއް ނޫން ތަ\n❤ ވާހަކަ ވަރަށް ރީތި\nބަށި ކުލައަކީ ޕާޕަލް ނުން؟ ބައި ދަ ވޭ ތޭންކްސް 😉\nHASSAN SHAAM December 9, 2020\nސަޅި އިނގޭ...ކީޕް ދަ ގޫޑް ވޯކްސް....\nޝުކުރިއްޔާ ޝާމް 😁


Nausha ge health column : Roadha mahu dhulha heyo sihhathehgai hunnaanee kihineh?\nރޯދަމަހު ދުޅަހެޔޮ ސިއްހަތެއްގައި ހުންނާނީ ކިހިނެއް؟\nރޯދައަކީ ހަށިގަނޑަށް ގިނަގުނަ ބަދަލުތަކެއް އަންނަ ހާއްސަ އަޅުކަމެކެވެ. ރޯދައަށް ހުރުމުގެ ސަބަބުން ލިބޭ ނަފްސާނީ، ރޫހާނީ އަދި ޖިސްމާނީ އެތަކެއް ފައިދާއެއް ވެއެވެ. ހަމަ އެހެންމެ ރޯދަމަހު ދިރިއުޅުމަށާއި ކާ ގަޑި ތަކަށާއި ކެއުމުގައި ބޭނުން ކުރާ ބާވަތްތަކަށް އަންނަ ބަދަލުތަކުގެ ސަބަބުން ސިއްހީ ބައެއް މައްސަލަތައް ބައެއް މީހުނަށް ރޯދަ މަހު ކުރިމަތި ވެއެެވެ. އެފަދަ ސިއްހީ މައްސަލަތަކަކީ ކޮބައިތޯ ބަލައި ރައްކާތެރިވާން ކުރެވިދާނެ ކަންތައްތައް ދެނެގަތުމަކީ މި ރޯދަމަހު ދުޅަހެޔޮ ސިއްހަތެއްގައި ހުރުމަށް އެހީތެރި ވެދޭނެ ކަމެކެވެ.\nމެއިން ދިލަނެގުމާއި މަތިން އަރާ ގޮތް ވުން\nރޯދައަށް ހުންނައިރު ކެއުމުގެ ދޭތެރެ ދުރުވުމުގެ އިތުރަށް ރޯދަ ވީއްލާއިރު މާގިނައިން ކެއުމުގެ ސަބަބުންނާއި ބޭނުން ކުރާ ބައެއް ބާވަތްތަކުގެ ސަބަބުން މެއިން ދިލަނަގަ އެވެ. އަދި މަތިން އަރާގޮތް ވެސް ދިމާވެ އެވެ. މިއީ ބަނޑުގައި އެސިޑް މާގިނައިން އުފެދުމުގެ ސަބަބުން މެދުވެރިވާ އުނދަގޫތަކެކެވެ. މިކަމުގެ ހައްލަކަށް ކަދުރާއި ހަށިގަނޑަށް އެހާ ބަރުނޫން ކެއުމަކުން ރޯދަވިއްލައިގެން މަޣުރިބް ނަމާދަށްފަހު މައިގަނޑު ކެއުން ކެވިދާނެ އެވެ. އެހެނީ އެއްފަހަރާ ގިނައިން ކެެއުމުގެ ބަދަލުގައި ކެއުމުގެ ދޭތެރެ ކުޑަކޮށްފައި މަދުން ކެއުން މުހިންމެވެ.\nމީގެ އިތުރުން ކެއުމުގައި ހިމަނާ ބާވަތްތަކަށް ވެސް ސަމާލުވާން ވާނެ އެވެ. ކުޅި ކޮށް ކެއުމާއި މާ ގިނައިން ހަވާދުގެ ބާވަތްތަކާއި ތެޔޮ އެކުލެވޭ ކެއުންތައް ބޭނުން ކުރުމާ ދުރުވުން ބުއްދިވެރި އެވެ.\nކެފެއިން އެކުލެވޭ ކޮފީ ފަދަ ބުއިންތަކުގެ ސަބަބުން ވެސް ބަނޑުގައި އެސިޑް އިތުރުވެ އެ އުނދަގޫތައް ބޮޑުވުމުގެ ފުރުސަތު ކައިރި އެވެ.\nކެއުމާއެކު ނިދުމަކީ ވެސް މަތިން އަރާ ގޮތް ވުމަށް މެދުވެރިކުރުވައިފާނެ ސަބަަބެކެވެ. ވީމާ ހާރުކެއުން ލަސްކޮށްލައި ފަތިސް ނަމާދު ކޮށްގެން ނިދަން އާދަކުރެވިދާނެ އެވެ. މީގެ އިތުރުން ދުންފަތުގެ އިސްތިއުމާލުކުރުމަކީ ވެސް ގޭހުގެ އުނދަގޫ އިތުރަށް ގޯސްވުމަށް މެދުވެރިކުރުވާ ކަމެއް ކަމުން ރޯދަމަހު ދުންފަތާ ދުރުވުން ބުއްދިވެރި އެވެ. މިފަދަ ކަންކަމަށް ސަމާލުކަން ދެވިއްޖެ ނަމަ ރޯދަމަހު ގިނަ ބަޔަކަށް ދިމާވާ މަތިން އެރުމާއި މެއިން ދިލަނެގުން ފަދަ އުނދަގޫތަކުން ދުރުހެލި ވެވޭނެ އެވެ.\nރޯދައަށް ހުންނައިރު ގިނަ މީހުންނަށް ދިމާވާ އެންމެ ބޮޑު އެއް މައްސަލައަކީ ހަށިގަނޑުން ފެން މަދުވުމެވެ. މިއީ ރޯދަމަހު ދިމާވާ ގިނަ އެހެނިހެން ސިއްހީ މައްސަލަތަކުގެ އަސްލުވެސް މެއެވެ. އެހެނީ ފެން މަދުވުމުގެ ސަބަބުން ބޮލުގައި ރިއްސާ، ބޯ އަނބުރާ ގޮތްވެ އެވެ. އަދި މާ ބޮޑަށް ވަރުބަލިވުމަށް ވެސް މެދުވެރިވެ އެވެ.\nމީގެ ހައްލަކީ ރޯދައަށް ނުހުންނަ ވަގުތުތަކުގައި ގިނައިން ފެން ބުއިމެވެ. އެންމެ މަދުވެގެން އަށް ތަށި ފެން ބޯންވާނެ އެވެ. ކޮފީ އާއި ސައި އަދި އެނާޖީ ޑްރިންކްފަދަ ބުއިންތަކަކީ ހަށިގަނޑުން ފެން ބޭރުވުމަށް މެދުވެރިކުރުވާ ބުއިންތަކެވެ. މި ބުއިންތަކާ ދުރުހެލިވާށެވެ. ލޮނު ގިނައިން އެކުލެވޭ ކެއުންތަކާއި ކުޅިރަހަ ގަދަ ކެއުންތައްވެސް ދޫކޮށްލާށެވެ. މިބާވަތްތައް ރޯދަމަހު ބޭނުން ކުރުން މަދުކޮށްލައި ހަށިގަނޑަށް ފެން ލިބުމަށް އެހީތެރިވެދޭނެ ތަރުކާރީ އާއި މޭވާ، ހާއްސަކޮށް ކަރާ ފަދަ ފެން ގިނަ މޭވާތައް ގިނައިން ބޭނުން ކުރަން ސަމާލުވާން ވާނެ އެވެ.\nރޯދަމަހު ބަނޑުހަރުވާން މެދުވެރިވާ މައިގަނޑު ސަބަބަކީ ވެސް ފެންމަދުވުމެވެ. ވީމާ ގިނައިން ފެން ބުއިން ވަރަށް ވެސް މުހިންމެވެ. އަދި މީގެ އިތުރުން ފައިބަރު އެކުލެވޭ ތަރުކާރީ އާއި މޭވާ ބޭނުން ކުރުން އެހާ މުހިންމު ވެއެވެ.\nގިނައިން ފައިބަރު އެކުލެވޭ ބައެއް ކެއުން\nބްރޮކޮލީ އަދި ކޯލީފްލާވާ\nފެހިކަން ގަދަ ތަރުކާރީ އާއި ލެޓިއުސް ފަދަ ފަތުގެ ބާވަތްތް\nރޯދަމަހަކީ ގިނަ ވަގުތު ނުކައި ހުންނަ މަހެއް ނަމަވެސް، ގިނަ ބަޔަކު ރޯދަ މަހު ފަލަވުމަކީ ވަރަށް އާންމު ކަމެކެވެ. މިހެން ކަން ދިމާވަނީ ރޯދަ ވިއްލާ ގަޑީގަ އާއި ރޭނގަނޑުގެ ވަގުތުތަކުގައި މާ ގިަނއިން ކެވޭތީ އެވެ. އަދި ދިވެހިން އާންމުކޮށް ކައި އުޅޭ ބާވަތްތަކަށް ބަލައިލައިފި ނަމަ ހިމެނެނީ ތަފާތު އެކި ފޮނި ތަކެއްޗާއި ތެޔޮ ގިނަ ހެދިކާތަކެވެ. މިއީ ހައްތާވެސް ފަލަވުމަށް މަގުފަހި ކުރުވާނެ ކެއުން ތަކެވެ. އެއާއެކު ރޭގަނޑުގެ ވަގުތުގައި ނުނިދުމާއި، އޭގެ ބަދަލުގައި ދުވާލުގެ ވަގުތުގައި ގިނައިން ނިދުން އަދި ކަސްރަތު ކުރުމާއި ހެލިފެލިވެ އުޅުމުން ރޯދަމަހު ދުރުވާތަން ފެނެ އެވެ. މިފަދަ ސަބަބުތަކާ ހުރެ ގިނަ ބަޔަކަށް ރޯދަމަސް ވެފައިވަނީ ބަރުދަން އިތުރުވުމަށް މަގުފަހި ކުރުވާ މަހަކަށެވެ.\nރޯދަ އައި ނަމަވެސް މިހެން ވާކަށް ނުޖެހެ އެވެ. މި ރޯދަމަހު ކެއުންތައް ތައްޔާރު ކުރާއިރު ސިއްހަތަށް ފައިދާ ހުރި ކެއުންތައް ތައްޔާރު ކުރަން މަސައްކަތް ކުރެވިދާނެ އެވެ. އަދި ރޯދަ މަހުގައި ކަސްރަތު ކުރުމާއި ޖިމަށް ދިއުން ހުއްޓާލުމުގެ ބަދަލުގައި ތަރާވީހަށްފަހު އެންމް މަދުވެގެން 30 މިނިޓުގެ ކަސްރަތުކޮށްލަން ވަގުތު ހޭދަކުރެވިދާނެ އެވެ. ބޭރަށް ގޮސް ދުވަން ނުވަތަ ޖިމަކަށް ދިއުމަށް ވަގުތު ނުވާނަމަ އޭސީ ކޮޓަރި ތެރޭގައި ވެސް ކުރެވޭނެ ބައިވަރު ކަސްރަތުގެ ބާވަތްތައް ޔޫޓިއުބް ބަލައިލައިފި ނަމަ ފެންނާނެ އެވެ. މި ރޯދަމަހަކީ ފަރުވާލެއް ނެތި ކެއުމަށް ހުސްކޮށްލާ މަހަކަށް ހެދުމުގެ ބަދަލުގައި ކެއުމަށާއި ނިދުމަށް ސަމާލުވެ އަދި ކަސްރަތުކުރުމަށް ވެސް ވަގުުތުކޮޅެއް ހޯދާ މަހަކަށް ހަދާށެވެ.\nރޯދަމަހަކީ ހަގީގަތުގައި ނަފުސާނީ ގޮތުން މީހާއަށް ހިތްހަމަޖެހުން ލިއްބައިދީ މާބޮޑަށް ހާސްވުމާއި ހިތް ނުތަނަވަސް ކަމުން ދުރުކޮށްދޭ މަހެކެވެ. ރޯދައަށް ހުރުމާއި ތަރާވީހު ނަމާދު ފަދަ ރޯދަމަހުގައި ކުރެވޭ އެހެނިހެން ގިނަ އަޅުކަންތަކުގެ ސަބަބުން މިއީ މުސްލިމުންނަށް ހިތްހަމަޖެހުން ގެނެސްދީ ހާސްވެ ކަންބޮޑުންތަކުން ދުރުކޮށްދޭ މަހެކެވެ.\nނަމަވެސް، ދިރިއުޅުމުގައި ގެންގުޅެވޭ އާދަތަކުގެ ސަބަބުން މިއާ ދިމާ އިދިކޮޅަށް ބަދަލުވެގެން ދާތަން މުޖުތަމައުން ފެނެ އެވެ. ގޭތެރޭގަ އާއި މަސައްކަތުގެ މާހައުލުގައި ރޯދަމަހު ގިނަ ފަހަރު ފެންނަނީ އާދަޔާ ހިލާފަށް މީހުން ހާސްވެ ކަންބޮޑުވެގެން އުޅޭތީ އެވެ. ރުންކުރުވެ ރުޅިގަދަވާލެ ވެސް ރޯދަމަހު އާންމުވެ އެވެ. ހަށިގަނޑަށް މިފަދަ ނުތަނަވަސްކަން އައުމަށް މެދުވެރި ވަނީ ރޯދަމަހު ނުކައި ހުންނަ ވަގުތު ގިނަވެފައި ރޭގަނޑު ވަގުތުގައި އެކަށީގެންވާ މިންވަރަށް ދިޔާތަކެތި ބޭނުން ނުކުރެވޭތީ އެވެ. އަދި ހަމައެހެންމެ ރޯދަމަހު ނިދުމަށް އަންނަ ބަދަލުތަކަކީ ވެސް މިގޮތަށް މޫޑް ބަދަލުވުމަށް މެދުވެރި ކުރުވާ ކަމެކެވެ.\nއާންމު ދުވަސްތަކާ ހިލާފަށް ރޯދަމަހު މިފަދަ ގިނަ ބަދަލުތަކެއް ކެއުމަށާއި ނިދުމަށް އަންނައިރު، މަސައްކަތް ބުރަވާ ހިނދު މިގޮތަށް ހާސްވެ ރުޅި ގަދަ ވުމަކީ އިންސާނާގެ ތޮބީއަތެވެ. މިކަން ދެނެގަނެ، ކުރިއާލައި ރޯދަމަހު ކެއުމަށާއި ނިދުން ވެސް ވަކި އުސޫލެއްގެ ދަށުން ހަމަ ޖެއްސުމަކީ މިފަދަ ކަންބޮޑުވުންތަކުންނާއި ނުތަނަވަސްކަމުން މީހާ ދުރުކޮށްދޭނެ ކަމެކެވެ. އަދި މަސައްކަތުގައި މާ ބުރަކޮށް އުޅުމުގެ ބަދަލުގައި ވީހާވެސް ގިނަ ވަގުތު އަޅުކަމަށް ހޭދަކުރެވޭތޯ ބެލުން ވަރަށް ވެސް މުހިންމުވާނެ އެވެ.\nއެހެން ބަލިތައް ހުރިނަމަ ސަމާލުވާންވީ ކަންކަން\nހަކުރުބަލި ހުންނަ ފަރާތްތައް ރޯދަމަހު ހަކުރު މާ ބޮޑަށް ދަށަށް ދިއުމަށް މެދުވެރިވެ އެވެ. ހަކުރު މާ ބޮޑަށް ދަށްވުމުގެ އަލާމާތްތަކުގެ ތެރޭގައި މޫނުމައްޗަށް އަނދިރިވުން، ބޯއެނބުރުން އަދި ދާހިއްލުން ފަދަ ކަންކަން ހިމެނެ އެވެ. ވީމާ ރޯދައަށް ހުރުމުގެ ކުރިން ހަކުރު ބަލި ހުންނަ މީހުން ކެއުމަށާއި ބޭސް ބޭނުން ކުރުމަށް ގެންނަންވީ ބަދަލުތަކާމެދު ޑޮކްޓަރާއެކު މަޝްވަރާ ކުރުން ވަރަށް މުހިންމުވާނެ އެވެ.\nމީގެ އިތުރުން ހިތުގެ ބައްޔާއި ކިޑްނީގެ ބަލިތަކާއި ލޭ މައްޗަށްދާ ފަރާތްތަައް އިތުރަށް ކެއުމަށާއި ދިޔާތަކެތި ބޭނުން ކުރުމަށް ސަމާލުވާން ވާނެ އެވެ. ރޯދަމަހަކީ ނުކައި ގިނަ ވަގުތު ހޭދަވާ މަހެއް ކަމުން އެކި ބަލިތަކަށް ބޭސް ބޭނުން ކުރަމުންދާ ފަރާތްތައް ބޭސް ބޭނުން ކުރާ ގަޑިތަކަށް ބަދަލު ގެންނައިރު ސަމާލުވާން ވާނެ އެވެ. މިކަމުގައި ޑޮކްޓަރުގެ ލަފާ ހޯދުން ވަރަށް ބުއްދިވެރި އެވެ.\nރޯދައިގެ ސިއްހީ މަންފާތައް ގިނަ\nހަގީގަތުގައި ރޯދައަށް ހުރުމުގެ ސަބަބުން ލިބޭ ސިއްހީ މަންފާތައް ވަރަށް ގިނަގުނަ އެވެ. އެގޮތުން ހަށިގަނޑުގެ މުހިންމު ގުނަވަންތަކަަށް ރޯދައަށް ހުރުމުގެ ސަބަބުން ގިނަ ފައިދާތަކެއް ކުރެއެވެ. އަދި ރޯދައަށް ހުރުމަކީ ހަށިގަނޑުގައި ސަރުބީގެ މިންވަރު މަދުކޮށްދީ ލޭ ގައިވާ ހަކުރުގެ މިންވަރު ދަށްކޮށް ދިނުމަށް އެހީތެރިވެދޭ ކަމެކެވެ. ވީމާ ރޯދައަށް ހުރުމަކީ ބަރުދަން ލުއި ކުރުމަށް އެހީތެރި ވެދޭ ކަމެކެވެ. މީގެ އިތުރުން ދުންފަތުގެ އިސްތިއުމާލު ކުރުން ފަދަ ނުރަގަޅު އާދަތައް ހުއްޓާލުމަށް ވެސް މިއީ އެންމެ ރަނގަޅު ފުރުސަތެވެ. ރޯދައިގެ ސަބަބުން ލިބޭ މަންފާތައް ގިނައިރު ވެސް ގިނަ ސިއްހީ މައްސަލަތަކާ ކުރިމަތިލާން ޖެހެނީ އާންމުވެފައިވާ ނުރަނގަޅު އާދަތަކުގެ ސަބަބުންނެވެ.\nރޯދަ މަސް ނައުޝާގެ ހެލްތު ކޮލަމް ރޯދަ މަހާ ރޯއްޖާ + ރޯދައިގެ ދަރުމަ\nރޯދަ މަހު މާސީގެ ހަދިޔާ ވަށި މިއަހަރުވެސް ލިބޭނެ


ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް، ތިލަދުންމަތީ އުތުރުބުރީ ކެލާ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް، ތިލަދުންމަތީ އުތުރުބުރީ ކެލާ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n8 ޖަނަވަރީ 2008، ރިފަރެންސް: PPS/2008/14\nއާދެ! ހއ. އަތޮޅުގެ ބައެއް ރަށްރަށަށް އަޅުގަނޑު ކުރަމުން މިގެންދާ ދަތުރުގައި، ކެލައަށް އައުމަކީ، އަޅުގަނޑަށް މިއަދު ލިބުނު ވަރަށްބޮޑު އުފަލެއް. މިއަދު އަޅުގަނޑު ކެލައަށް އައުމުން، ކެލާގެ ވެރިންނާއި، ކޮމިޓީތަކުގެ މެންބަރުންނާއި، ޢާންމު ރައްޔިތުންނާއި، ކިޔަވާ ކުދިންނާއި، ކެލާގައި ދިރިއުޅޭ އެންމެންގެ ފަރާތުން އަޅުގަނޑަށް މި ލިބުނު ހޫނު ތަރުޙީބަށްޓަކައި، އަދި ތިޔަ ހުރިހާ ބޭފުޅުން ތިޔަ ވިދާޅުވި ވަރަށް އިޚްލާޞްތެރި މަރްޙަބާއަށްޓަކައި، ތިޔަ ހުރިހާ ބޭފުޅުންނަށް އަޅުގަނޑުގެ ހިތުގެ އެންމެ ފުންމިނުން ޝުކުރު ދަންނަވަން.\nއާދެ! މަރްޙަބާގެ ނަންބަރުތައް ފުރިހަމަވަމުން ދިޔައިރު، ކެލާ ރައްޔިތުން އެދިވަޑައިގަންނަވާ ކަންތައްތަކުގެ ވާހަކަވެސް އެތާ ލިޔެފައިވެސް ހުރި. އެ ލިޔުންތައް އަޅުގަނޑު ބަލައިލިން. އަދި މިތާނގައިވެސް އެކަހަލަ ފޮތިގަނޑުތަކެއް އެބަހުރި. ހަމައެހެންމެ، ދެންމެ ކަތީބުގެ ވާހަކަފުޅުގައިވެސް ބައެއް ވާހަކަފުޅު ވިދާޅުވެއްޖެ. އަދި އަޅުގަނޑު މި ރަށަށް އައުމުން، ރަށްކުރިއަރުވާ ކޮމިޓީގެ ރައީސް، މިރަށު ކުޑަކަތީބު އަޅުގަނޑަށް ދެއްވި ލިޔުމެއްގައިވެސް ރަށުގެ ރައްޔިތުން އެދިވަޑައިގަންނަވާ ކަންތައްތަކުގެ ވާހަކަ ލިޔުއްވާފައި އެބަހުރި. އެހެންކަމުން، އެ ހުރިހާ ކަންތައްތަކާ ދޭތެރޭގައި ސަރުކާރުން ވިސްނަމުން ގެންދާނެ ވާހަކަ ދަންނަވާލަން.\nއާދެ! ދެންމެ ކެލާ ކަތީބު އަލްފާޟިލް އަޙްމަދު ނަސީމު ދެއްކެވި ވާހަކަފުޅުގައި، އަޅުގަނޑާ ބެހޭގޮތުން ފާޅުކުރެއްވި އިޚްލާޞްތެރި ޝުޢޫރުތަކަށްޓަކައި، އޭނާއަށް ޝުކުރު ދަންނަވަން. ހަމައެހެންމެ، މިއަދު ދިމާވި ޙާދިސާއާ ބެހޭގޮތުން ކެލާގެ ލޮބުވެތި ރައްޔިތުންގެ ފަރާތުން އޭނާ އެ ވިދާޅުވި ވިދާޅުވުމަށްވެސް އަޅުގަނޑު ވަރަށް ބޮޑަށް މަރްޙަބާ ކިޔާ ޝުކުރު ދަންނަވަން.\nދެން ދަންނަވާލަން އޮތީ، މިއަދު ހޯރަފުށީގައި އެ ދިމާވި ޙާދިސާގެ ވާހަކަ. ތިޔަ ހުރިހާ ބޭފުޅުންވެސް އެ ވާހަކަވަނީ އައްސަވާފައި. އަދި އަޅުގަނޑު މިރަށަށް އައުމުގެ ކުރިންވެސް އަތޮޅުވެރިން މެދުވެރިކުރައްވައި، ރަށުގެ ވެރިން އަޅުގަނޑަށް ވަނީ ހަމްދަރުދީއާއި ތާއީދުގެ މެސެޖެއް ފޮނުއްވާފައި. އެކަމަށްޓަކައި ކެލާގެ ވެރިންނަށާއި ލޮބުވެތި ރައްޔިތުންނަށް، އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން.\nއާދެ! މިއަދު މީހަކު އަޅުގަނޑުގެ ހަށިގަނޑަށް ދޭން އުޅުނު ޙަމަލާއިން މާތްﷲ އަޅުގަނޑު ސަލާމަތް ކުރެއްވި ކަމަށްޓަކައި، اللّـه سبحـانـه وتعـالى ގެ ޙަޟުރަތަށް ޙަމްދާއި ޝުކުރު ކުރަން. ހަމައެހެންމެ، އަޅުގަނޑު ސަލާމަތްވުމުގައި ވަރަށް މުހިންމު ބައެއް ކުޅުނު ހޯރަފުށީގެ 15 އަހަރުގެ ޒުވާން ކުއްޖަކު އެ ކުރި މަސައްކަތަށް ތަޢުރީފުކޮށް، އޭނާއަށްވެސް އަޅުގަނޑު ވަރަށް އިޚްލާޞްތެރިކަމާއެކު ޝުކުރު އަދާކުރަން. އޭނާއަކީ ހޯރަފުށީގެ، ޢުމުރުން 15 އަހަރުވީ ސްކައުޓެއް. ނަމަކީ މުޙަންމަދު ޖައިޝަމް. ޝައްކެއްނެތްގޮތުގައި، މިކަހަލަ ހިތްވަރުގަދަ ކުދިން، ހިތްވަރުގަދަ އަބްޠާލުން އަޅުގަނޑުމެންގެ ތެރޭގައި ތިބިކަން އެއީ، ޤައުމުގެ ސަލާމަތަށްޓަކައި އަޅުގަނޑުމެންނަށް މާތްﷲ މިންވަރު ކުރައްވާފައިވާ ވަރަށް ރަނގަޅު ކަމެކޭ އަޅުގަނޑަށް ދަންނަވަންޖެހޭ.\nމިއަދު އަޅުގަނޑަށް ބަޔަކު ނުވަތަ މީހަކު ދޭން އެ ޤަޞްދުކުރި ޙަމަލާއިން މާތްﷲ އަޅުގަނޑު ސަލާމަތް ކުރައްވައި، ދިވެހި ޤައުމު ނުރައްކަލުން ސަލާމަތްކޮށްދެއްވީތީ، އަޅުގަނޑުމެން اللّـه سبحـانـه وتعـالىގެ ޙަޟުރަތަށް ޙަމްދާއި ޝުކުރު ކުރަންޖެހޭނެ. އެކަލާނގެ ފަޟުލުވަންތަވެރިކަން އަބަދުވެސް އަޅުގަނޑުމެންގެ ހިތްތަކުގައި ބާއްވަންޖެހޭނެ.\nއާދެ! މިޙާދިސާއާ ގުޅިގެން އަޅުގަނޑު ހޯރަފުށީގައި ވާހަކަ ދައްކަމުންވެސް ބުނި ފަދައިން، ޤައުމު ހަލާކުގެތެރެއަށް އެއްލާލަން ބޭނުންވާ ބަޔަކު، އެ ކުރާ މަސައްކަތެއް އިރާދަކުރެއްވިއްޔާ ކާމިޔާބެއް ނުވާނެ. މިއަދު އެ މީހަކު އެ ކުރަން އުޅުނު ޢަމަލު ކާމިޔާބުވިނަމަ، ޤައުމުގައި ވަރަށް ބޮޑެތި ހަމަނުޖެހުންތަކެއް އުފެދިގެންދިޔައީސްކަން ކަށަވަރު. އަޅުގަނޑުމެންގެ އަމަންއަމާންކަން ގެއްލި، ޞުލްޙަމަސަލަސްކަން ގެއްލި، އަޅުގަނޑުމެން ހިތަށްވެސްނާރާހާ އަނދިރި ދުވަސްތަކަކާ އަޅުގަނޑުމެން ކުރިމަތިލާން ޖެހުނީސް. އެހެންނަމަވެސް، މާތްﷲގެ ޙިކުމަތްވަންތަކަމާއި މާތްﷲގެ ފަޟުލުވަންތަވެރިކަން އެއަށްވުރެ މާބޮޑު. އަޅުގަނޑުމެން އެކަމުން މިއަދު ސަލާމަތް ކުރައްވައިފި.\nމިކަހަލަ ކަންތައްތަކުން އަޅުގަނޑުމެންގެ ރާއްޖެ އިރާދަކުރެއްވިއްޔާ މާތްﷲ ސަލާމަތް ކުރައްވާނެ. އެކަމުގައި އަޅުގަނޑުމެން ރައްޔިތުން ކުރަންޖެހޭ ވަރަށްބޮޑު މަސައްކަތެއް އެބައޮތް. އެއީ ރައްޔިތުންގެ މެދުގައި ޒަމާނުއްސުރެ މި އޮތް އެކުވެރިކަން އިތުރަށް ބަދަހިކޮށް އާލާކުރުން. އަޅުގަނޑުމެންގެ އަމަންއަމާންކަމާއި ސަލާމަތްކަމާއި، ޤައުމީ މަޞްލަޙަތު ނަގާލަން އުޅޭ ބަޔަކަށް އެއްވެސް ފުރުޞަތެއް ނުދިނުން.\nއެކި ބޭނުންތަކުގައި، އެކި ނަންނަމުގައި، އެކި ޢިބާރާތްތައް ބޭނުންކޮށްގެން، ސަރުކާރާ ދެކޮޅަށް ވަރަށްގިނަ ބަޔަކު މަސައްކަތްތަކެއް ކުރަމުން އެބަގެންދޭ. ވަރަށްގިނަ ބަޔެކޭ ދެންނެވިޔަސް، އެއީ ޙަޤީޤަތުގައި ދިވެހި ރައްޔިތުންގެ ޢަދަދަށް ބަލާއިރު، ވަރަށްމަދު ބަޔެއް. ރާއްޖޭގެ ރައްޔިތުންގެ ވަރަށްބޮޑު އަޣްލަބިއްޔަތު މިއޮތީ ސަރުކާރާ އެކުގައި. ސަރުކާރަށް އިޚްލާޞްތެރިވެ، ސަރުކާރުން ކުރާ ކަންތައްތައް ގަބޫލުކޮށް، އެގޮތުގައި ދެމިތިބުމަށް ތައްޔާރަށް.\nއެހެންވީމާ، ދިވެހިރާއްޖޭގެ ވަރަށްބޮޑު އަޣްލަބިއްޔަތެއް ބޭނުންވާ ގޮތަށް ނޫންގޮތަކަށް ރާއްޖޭގައި އެއްވެސް ކަމެއް ހިނގައިގެނެއް ނުވާނެ. މަދު ބަޔަކު އެދޭ ގޮތަކަށް ރާއްޖޭގައި ފިތުނަގަނޑެއް އުފެދިގެނެއް ނުވާނެ. ލޭއޮހޮރުވުމެއް ހިނގައިގެން ނުވާނެ. ރާއްޖޭގައި ސަރުކާރާ ދެކޮޅަށް ބަޔަކު ބަޣާވާތް ކުރިޔަދީގެން ނުވާނެ. މިކަންކަމަކީ، ދިވެހި ރައްޔިތުންގެ ހޭލުންތެރިކަން ވަރަށް ބޮޑަށް ބޭނުންވާ ކަންތައްތަކެއް ކަމަށްވާތީ، އަޅުގަނޑު މިތާނގައިވެސް އެ ވާހަކަ މި ދަންނަވާލީ.\nއާދެ! މިއަދު މި ހިނގި ޙާދިސާއާ ގުޅިގެން ވަރަށްގިނަ ފަރާތްތަކުން އަޅުގަނޑާ ގުޅުއްވައި، ހަމްދަރުދީއާއި ތާއީދުގެ ޝުޢޫރުތައްވަނީ ފާޅުކުރައްވާފައި. އެ ހުރިހާ ބޭފުޅުންނަށް އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން. އޭގެތެރޭގައި، އަޅުގަނޑުމެންގެ ޢިއްޒަތްތެރި ވަޒީރުންނާއި، ސަރުކާރުގެ އެހެން ފެންވަރުތަކުގެ ވެރިންނާއި އަދި އަތޮޅުތަކުގެ އަތޮޅުވެރިންނާއި، ރަށްރަށުގެ ވެރިންނާއި، ރަށްރަށުގެ ރައްޔިތުން ހިމެނޭ. އަދި ތަފާތު ޖަމާޢަތްތަކުގެ ވެރިންނާއި މެންބަރުންވެސް ހިމެނޭ. މި ހުރިހާ ބޭފުޅުން އެ ފާޅުކުރެއްވި އިޚްލާޞްތެރި ޝުޢޫރުތަކަށްޓަކައި، އަޅުގަނޑު އެ ހުރިހާ ބޭފުޅުންނަށް ވަރަށް ބޮޑަށް ޝުކުރު ދަންނަވަން.\nހަމައެޔާއެކީގައި މިފަދަ ކަމެއް ދިމާވުމުން، ނުނުކުމެ ނުދާނެ ބައެއްކަހަލަ ނަތީޖާތައްވެސް ނުކުތުމަކީ އެކަށީގެންވާ ކަމެއް ކަމަށްވާތީ، އެ ވާހަކަވެސް އަޅުގަނޑު ދަންނަވާލަން ބޭނުންވޭ. މިއަދު މި ހިނގި ޙާދިސާގެ ކަންތައްތައް، ސަރުކާރުގެ ކަމާބެހޭ ފަރާތްތަކުން އެ ގެންދަވަނީ ތަޙުޤީޤު ކުރައްވަމުން. އެކަންތައްތައް ވަރަށް ރަނގަޅަށް ތަޙުޤީޤު ކުރައްވާނެ. އަދި އެކަންތައްތަކުގައި ބައިވެރިވާ ބަޔަކު ޝަރީޢަތަށް ހުށަހެޅޭނެ. އެކަންތައް ވަރަށް ފުރިހަމައަށް ސަރުކާރުން ބަލައި، އަޅަންޖެހޭ ފިޔަވަޅުތަކެއް އިރާދަކުރެއްވިއްޔާ އަޅާނެ.\nއެހެންވީމާ، އެއްވެސް ދިވެހި ރައްޔިތަކު އެކަމާ ބެހޭގޮތުން އެއްވެސްކަހަލަ ފިކުރެއް ކުރައްވާކަށް ނުޖެހޭނެ. އެއްވެސްކަހަލަ ފިޔަވަޅެއް އަޅުއްވާކަށް ނުޖެހޭނެ. އަޅުގަނޑު މިހެން މިދަންނަވާލީ، ބައެއް މީސްމީހުންނަށް، މިކަމުގެ ސަބަބުން ކޮށްފައިވާ އަސަރެއްގެ ސަބަބުން، އެމީހުންނަށް ނޭނގިވެސް ނުރަނގަޅު ޢަމަލެއް ކުރެވިދާނެތީ. އެއްގޮތަކަށްވެސް ސަރުކާރުގެ ދިފާޢުގައި، އަޅުގަނޑުގެ ދިފާޢުގައި، އެއްވެސް ރައްޔިތަކު އެކަހަލަ ޢަމަލެއް ކުރެއްވުމަކީ، އަޅުގަނޑު އެދޭގޮތެއް ނޫން. ބޭނުންވާ ކަމެއް ނޫން.\nއަޅުގަނޑު އެދެނީ، ދިވެހިރާއްޖޭގެ ރައްޔިތުން ކެތްތެރިކަންމަތީ ތިއްބެވުން. ހަމަހިމޭންކަންމަތީ ތިއްބެވުން. މި މައްސަލަ ސަރުކާރުން ރަނގަޅަށް ތަޙުޤީޤުކޮށް، ކުށްވެރިވާ ބަޔަކު ޝަރީޢަތަށް ހުށަހަޅައި، އެ ބަޔަކަށް ލިބެންޖެހޭ އަދަބުދޭނެކަމާމެދަކު ޝައްކެއްނެތް. އެހެންވީމާ، އެގޮތަށް ދިވެހިރާއްޖޭގެ ރައްޔިތުން ހިތްޕުޅު ހަމަޖައްސަވާލައްވައިގެން، މަޑުމަޑުން ކެތްތެރިކަމާއި ސާބިތުކަމާއެކީގައި ތިއްބަވާށޭ، އަޅުގަނޑު ދަންނަވާލަން ބޭނުންވޭ.\nއަޅުގަނޑު ދަންނަވާލަން ބޭނުންވި އަނެއް ވާހަކައަކީ، މިފަދަ ފިނޑި ޢަމަލަކުން އަޅުގަނޑުގެ ޢަޒުމަކަށް އިރާދަކުރެއްވިއްޔާ ބަދަލެއް ނާންނާނެއޭ. އަޅުގަނޑު އިރާދަކުރެއްވިއްޔާ ހުންނާނީ ސާބިތުކަންމަތީގައޭ. އާދެ! ދިވެހި ރައްޔިތުންގެ އެއްބައިވަންތަކަމާއި އިޚްލާޞްތެރި ތާއީދު ލިބިގެން، އިރާދަކުރެއްވިއްޔާ ތިޔަ ލޮބުވެތި ރައްޔިތުން އަޅުގަނޑާ މަތިކުރައްވާފައިވާ އަމާނާތް، މާތްﷲގެ ވާގިފުޅާއެކު ފުރިހަމަކުރާނަމޭ.\nއާދެ! އަޅުގަނޑުގެ ވާހަކައިގައި ދެންހުރި ނުކުތާތަކަށް އެނބުރިލާނަން. މިއީ އަޅުގަނޑު ކެލައަށް ކުރާ ހަތަރުވަނަ ދަތުރު. އެންމެފަހުން އަޅުގަނޑު މިރަށަށް އައީ ނުރަސްމީ ގޮތެއްގައި 2004 ވަނަ އަހަރު. މިވޭތުވެދިޔަ އަހަރުތަކުގެ ތެރޭގައި ކެލާގެ ތަރައްޤީއަށްވެސް ސަރުކާރުންވަނީ އެކިއެކި މަޝްރޫޢުތައް ހިންގާފައި. މިހާރު މި ރަށުގައި ހިނގަމުންދާ އެންމެ މުހިންމު އެއް މަޝްރޫޢަކީ، ލަފާ ފުރުމުގެ ދަތިކަން ޙައްލު ކުރުމުގެ މަޝްރޫޢު. އެ މަޝްރޫޢުގެ ދަށުން މިހާރުވަނީ ފަޅު ކޮނުމުގެ ބައި ނިމިފައި. އެހެން ނަމަވެސް، ބާކީ އެހެން މަސައްކަތްތަކެއް އެބަހުރި. މި ރަށަށް އައިފަހުން އަޅުގަނޑަށް މަޢުލޫމާތު ލިބުނުގޮތުގައި، ކެލާ ރައްޔިތުން ބޭނުންފުޅުވަނީ، މިހާރު އެ ހެދެމުންދާގޮތާ ތަފާތު ގޮތަކަށް، އެއަށްވުރެ ތަނަވަސް ގޮތަކަށް، ބޮޑުގޮތަކަށް ބަނދަރު ހެދެން. އެ ވާހަކަ މިތާނގައި ލިޔެފައިވެސް އެބަހުރި. ”ބަނދަރެއްގެ ދަތިކަން ވަނީ ކެލާ ރައްޔިތުންނަށް ކުރިމަތިވެފައި.“ އެހެންވީމާ، އެކަން ސަރުކާރުގެ ވިސްނުމުގައި ބަހައްޓާނެ ވާހަކައާއި، އަޅުގަނޑު މާލެގޮސް ކަމާބެހޭ ފަރާތްތަކުގައި ދަންނަވާނެ ވާހަކަ ދަންނަވާލަން.\nހަމައެހެންމެ، ނަރުދަމާ ނިޒާމެއްގެ އިންތިޒާރުގައި ކެލާ ރައްޔިތުން ތިއްބެވި ވާހަކަވެސް އެބައޮތް. ފަތުރުވެރިންގެ މަންޒިލަކަށް، ކެލާ ތުނޑި ހަދައިދިނުމަށް ބޭނުންވާ ވާހަކަވެސް މިތާނގައި ލިޔެފައި އެބައޮތް. އަދި މިނޫނަސް ބައެއް އެހެން ކަންތައްތަކުގެ ވާހަކަ، އަޅުގަނޑު ކުރިން ދެންނެވި ކޮމިޓީގެ ރައީސް އަޅުގަނޑަށް ދެއްވި ލިޔުމުގައި ހިމެނިފައިވޭ.\nއެހެންވީމާ، އެކަންކަމަށް ސަރުކާރުން ރިޢާޔަތްކޮށް، ސަރުކާރުން އެކަންތައްތައް ކުރަމުންގެންދާ އުޞޫލާ އެއްގޮތަށް ގެންދެވޭތޯ ބަލާނެ ވާހަކަ ދަންނަވާލަން. އެހެން މި ދެންނެވީ، ރާއްޖޭގައި މީހުން އުޅޭ ސަތޭކަ ނުވަދިހަ އެތަކެއް ރަށް އެބަހުރި. ވަރަށްގިނަ ރަށްރަށަށް، ވަރަށްގިނަ ޚިދްމަތްތައް ބޭނުންވޭ. އެ ޚިދްމަތްތައް ސަރުކާރުން އެ ރަށްރަށަށް ދޭންވެސް ބޭނުންވޭ. އެހެންނަމަވެސް، އަޅުގަނޑުމެންގެ ފުދުންތެރިކަމާއި ތަނަވަސްކަންހުރި މިންވަރުން އެ ހުރިހާ ކަމެއް ފުރިހަމަނުކުރެވިގެން މިއުޅެނީ. ވަރަށްގިނަ ރަށްރަށުގެ ބަނދަރު އޮތީ ހަމަ މިފަދަ ހާލެއްގައި. މިއަށްވުރެވެސް ދަށް ހާލުގައި ހުރި ބައިވަރު ބަނދަރު އެބަހުރި.\nހަމައެހެންމެ، ނަރުދަމާގެ ނިޒާމާއި ކަރަންޓްގެ ނިޒާމާއި، ތަޢުލީމާއި، ޞިއްޙަތާ، މިނޫން ގިނަ ކަންތައްތަކެއްވެސް ވަރަށްގިނަ ރަށްރަށަށް ބޭނުންވެފައި އެބަހުރި. އެ ހުރިހާ ކަމެއްވެސް ސަރުކާރުން ކުރަމުން މިގެންދަނީ ވަކި އުޞޫލެއްގެ މަތިން. ވަކި ތަރުތީބެއް ކަނޑައަޅައިގެން. އަދި ބަޖެޓު ތަންދޭ ގޮތެއްގެ މަތިން. އެހެންވީމާ، ކެލާ ރައްޔިތުންގެ ތިޔަ އެދިވަޑައިގަތުމަށްވެސް، މި ދެންނެވި އުޞޫލުން ސަރުކާރުން ވިސްނައި، އެއަށް ޢަމަލު ކުރަމުން ގެންދާނެ ވާހަކަ ދަންނަވާލަން.\nއާދެ! ކެލައަކީ ރާއްޖޭގެ ނިސްބަތުގައި ތަޢުލީމީ ގޮތުންވެސް ވަރަށް ކުރިއަރާފައިވާ ރަށެއް. ގްރޭޑް 12 އާ ހިސާބަށް މިރަށުގައި ކިޔަވައިދެމުން އެބަގެންދޭ. މި ރަށުގެ މަދަރުސާއަކީވެސް ވަރަށް މަޝްހޫރު މަދަރުސާއެއް. މަދަރުސަތުއްޝައިޚް އިބްރާހީމް. އެ މަދަރުސާ ނިސްބަތް ވަނީ، މިރަށަށް އުފަން ވަރަށް މަޝްހޫރު ޢިލްމުވެރިއެއްގެ ނަމަށް. އާދެ! އެއީ ފަޟީލަތު އަލްއުސްތާޛުއްޝައިޚު އިބްރާހީމް ރުޝްދީ އަލްއަޒްހަރީ. އެމަނިކުފާނުގެ ނަންފުޅަށް ނިސްބަތްވެގެންވާ މި މަދަރުސާއަކީ، މިރަށުގައި ފަސްދޮޅަސް އެތައް އަހަރެއް ވަންދެން މެދުނުކެނޑި ހިނގާފައިވާ މަދަރުސާއެއް. އެމަދަރުސާގެ ހިޔާވަހިކަމާއި، މަދަރުސާގެ ތަޢުލީމީ ފައިދާ، މިރަށުގެ ދަރިވަރުންނަށް ކުރަމުން ގެންދާތާ ވަރަށްގިނަ ޒަމާންތަކެއް ވެފައިވާ ވަރަށް އަގުހުރި މަދަރުސާއެއް. އެހެންވީމާ، އެކަމަށްޓަކައިވެސް އަޅުގަނޑު ވަރަށް ބޮޑަށް އުފާކުރަން.\nތަރައްޤީގެ މަގުގައި ރާއްޖެއަށް ކުރިއަށް މި ދެވެނީ، ރައްޔިތުންގެ މެދުގައި ވަރަށްބޮޑު އެއްބައިވަންތަކަމެއް އޮވެގެން. މިއީ ޙަޤީޤަތެއް. ޒަމާނުއްސުރެ ދިވެހިރާއްޖޭގައި އޮތީ ވަރަށްބޮޑު އެކުވެރިކަމަކާއި އެއްބައިވަންތަކަމުގެ ގުޅުމެއް. ފަހަކަށްއައިސް، ބަޔަކު މީހުން ޙަރަކާތްތެރިވާން ފެށިގޮތުން، މި ގުޅުމަށް ކޮންމެވެސްވަރެއްގެ ބުރޫތަކެއް އަރަމުންދިޔަ ކަމުގައިވިޔަސް، ޙަޤީޤަތުގައި ރާއްޖޭގެ ރައްޔިތުންގެ ވަރަށްބޮޑު ބަޔަކީ، އަޅުގަނޑު ދަންނަވާނީ 99 އިންސައްތައަކީ ނުވަތަ އެއަށްވުރެ ގިނަބަޔަކީ ހަމަ ވަރަށް އެކުވެރި އެއްބައިވަންތަ ބަޔެކޭ. އަޅުގަނޑުމެންގެ ތެރޭގައި ހަމަނުޖެހުން އުފައްދަން، ފިތުނަ އުފައްދަން މިއުޅެނީ ވަރަށްމަދު ބަޔެކޭ. އެމީހުން އެ ކުރާ މަސައްކަތް، އަޅުގަނޑުމެން އެއްގޮތަކަށްވެސް ކާމިޔާބުވިޔަދީގެނެއް ނުވާނެއޭ.\nއާދެ! ރައްޔިތުންގެ މެދުގައި އޮންނަ އެކުވެރިކަން އާލާކުރާ ފަދައިން، ޢާއިލީ ގުޅުންވެސް ބަދަހިކުރަން އެބަޖެހޭ. ޢާއިލާތަކަކީ މުޖްތަމަޢުގެ ބިންގާތައް. މުޖްތަމަޢު އެކުލެވިގެންވަނީ، އެތައް ޢާއިލާއެއްގެ މައްޗަށް. ކޮންމެ ޢާއިލާއެއްގެ ތެރޭގައިވެސް އޮންނަންވާނީ، ހަމްދަރުދީއާއި، ލޯތްބާއި، ކުލުނުގެ ގުޅުން. ޢާއިލާ ރޫޅުމަކީ، މުޅި މުޖްތަމަޢަށް ލިބޭ ވަރަށްބޮޑު ގެއްލުމަކަށްނުވެ ނުދާނެ. އޭގެ ސަބަބުން، ބަލާނެ މީހަކުނެތި ވަރަށްގިނަ ކުދިން ބިކަ ހާލުގައިޖެހޭ. ވަރަށްގިނަ އަނބިންނަށް ދަތިގޮތްތައް މެދުވެރިވޭ. ޢާއިލާތަކަށް ވަރަށްގިނަ ހިތާމަތައް ކުރިމަތިވޭ. އެހެންވީމާ، އަޅުގަނޑުމެން، ޢާއިލާގެ ގުޅުމަށް ކަމޭހިތައި، ޢާއިލާ ރޫޅުނަނުދީ، އެއް ޢާއިލާއެއްގެ ގޮތުގައި ދެމިއޮތުމަށް ވަރަށް ބޮޑަށް މަސައްކަތް ކުރަންޖެހޭނެ.\nރާއްޖެއަކީ ސައްތައިންސައްތަ މުސްލިމް ޤައުމެއް. އެކަންވެސް އަޅުގަނޑުމެން އަބަދުވެސް ގަބޫލުކުރަންޖެހޭނެ. އަދި އިސްލާމްދީނުގައިވާ ގޮތުގެ މަތިން ކަންތައްތައް ކުރެވޭތޯ ބަލަންވާނެ. އާދެ! އަޅުގަނޑުމެންގެ މެދުގައި އޮންނަ އުޚުއްވަތްތެރިކަން، އެއްބަނޑުއެއްބަފާކަން ބިނާވެފައިވަނީ، އިސްލާމްދީނުގައި ލައްވާފައިވާ އުޚުއްވަތްތެރިކަމުގެ މައްޗަށް. މާތްﷲ ވަޙީކުރައްވަނީ، "إِنَّمَا الْمُؤْمِنُونَ إِخْوَةٌ " "ހަމަކަށަވަރުން މުއުމިނުންނަކީ އަޚުންތަކެކެވެ." އެހެންވީމާ، މި މަތިވެރި ބަސްފުޅުގައިވާ ގޮތުގެ މަތިން، އަޅުގަނޑުމެން އަޚުންތަކެއް ކަމަށްވާއިރު، އަޅުގަނޑުމެންގެ ޢަމަލުތައް ހުންނަންވާނީ، މާތްﷲ ލައްވާފައި އެވާ އުޚުއްވަތްތެރިކަން، އޭގެ އެންމެމަތީ ފެންވަރުގައި ހިފެހެއްޓޭ ގޮތަށް.\nއާދެ! މިހެން ދަންނަވާއިރު، މާދަމާއަކީ ހިޖުރީ އާ އަހަރެއްގެ ފެށުންކަން، އަޅުގަނޑުގެ ހަނދާނުގައި އެބަހުރި. އެހެންވީމާ، މި އުފާވެރި މުނާސަބަތުގައި، ކެލާގެ ލޮބުވެތި ވެރިންނަށާއި ރައްޔިތުންނަށް އިޚްލާޞްތެރިކަމާއެކު ތަހުނިޔާއާއި މުބާރަކްބާދީ އަދާކުރަން. އަދި މިރޭ މިފެށޭ ހިޖުރީ އާ އަހަރަކީ، ހުރިހާ ގޮތަކުންވެސް ރާއްޖެއަށް އުފާފާގަތި އަދި ރާއްޖެއަށް އަމަންއަމާންކަމާއި ސަލާމަތްކަން ލިބިގެންވާ، ރާއްޖޭގެ ރައްޔިތުންނަށް ތަރައްޤީއާއި ކުރިއެރުމުގެ މަގުތައް، މާތްﷲ ތަނަވަސްކޮށްދެއްވާ އަހަރެއް ކަމުގައި ލައްވާށި!\nއާދެ! އަޅުގަނޑުގެ ވާހަކަ ނިންމާލުމުގެ ކުރިން، އަތޮޅުތަކުގެ ތަރައްޤީއަށް ސަރުކާރުން ކުރަމުން ގެންދާ މަސައްކަތްތައް ކުރަމުން މިގެންދަނީ، ކަމާބެހޭ ވުޒާރާ ނުވަތަ ވުޒާރާތައް މެދުވެރިކޮށްކަން، ތިޔަބޭފުޅުންނަށް ދަންނަވާލަން ބޭނުންވޭ. އޭގެތެރެއިން އެންމެ އިސް ވުޒާރާއަކީ، މިނިސްޓްރީ އޮފް އެޓޮލްސް ޑިވެލޮޕްމަންޓް. އެ މިނިސްޓްރީގެ މިނިސްޓަރ އަލްފާޟިލް އަޙްމަދު ތަސްމީން ޢަލީ، އަޅުގަނޑުމެންނާއެކު ވަޑައިގެން އެބަ އިންނެވި. އެމަނިކުފާނު އަތޮޅުތަކުގެ ތަރައްޤީއަށް ކުރައްވާ މަސައްކަތްތަކަށްޓަކައި އެމަނިކުފާނަށް ވަރަށް އިޚްލާޞްތެރިކަމާއެކު ޝުކުރު ދަންނަވަން.\nމި ދާއިރާ ވަރަށްދިގު ޒަމާންތަކެއް ވަންދެން ބަލަހައްޓަވައިދެއްވި ވަޒީރު، މިހާރު ރައީސުލްޖުމްހޫރިއްޔާގެ ސްޕެޝަލް އެޑްވައިޒަރ އަލްއުސްތާޛު ޢަބްދުﷲ ޙަމީދު، ރާއްޖޭގެ އަތޮޅުތަކުގެ ތަރައްޤީއަށާއި ކުރިއެރުމަށް ވަރަށްގިނަ އަހަރުތަކެއް ވަންދެން، ވަރަށް އިޚްލާޞްތެރިކަމާއެކު ކޮށްދެއްވާފައިވާ ގިނަގުނަ ބުރަ މަސައްކަތްތަކަށްޓަކައި، އެމަނިކުފާނަށްވެސް އަޅުގަނޑު ޝުކުރު ދަންނަވަން.\nހަމައެހެންމެ، ތަފާތު ދުވަސްވަރު، އެމިނިސްޓްރީ ހިންގެވި އެހެން ވަޒީރުންނަށާއި، އަދި ސަރުކާރުގެ ޚިދްމަތްތައް، އަތޮޅުތަކުގެ ރައްޔިތުންނަށް ވާޞިލުކޮށްދެމުން މި ގެންދަނީ، ތަފާތު ދާއިރާތައް މެދުވެރިކޮށް ކަމަށްވާތީ، އެ ހުރިހާ ދާއިރާތަކުގެ ވަޒީރުންނަށްވެސް އަޅުގަނޑު މިފުރުޞަތުގައި ޝުކުރު ދަންނަވަން.\nއާދެ! އަޅުގަނޑުގެ އިޚްލާޞްތެރި ދުޢާއަކީ، اللّـه سبحـانـه وتعـالى ކެލާ ރައްޔިތުންނަށާއި، ދިވެހިރާއްޖޭގެ ލޮބުވެތި ރައްޔިތުންނަށް އަބަދުވެސް ހެޔޮ ގޮތްތައް މިންވަރުކޮށްދެއްވުން. އަޅުގަނޑުމެންނަކީ މާތްވެގެންވާ އިސްލާމްދީނުގެ ސާފު ސީދާ ތެދުމަގުގައި އަބަދުމެ، ވަރުގަދަ ޢަޒުމަކާ އެކުގައި ފައިތިލަ ސާބިތުކޮށްގެން ތިބޭ ބަޔަކު ކަމުގައި ލެއްވުން. ދިވެހިރާއްޖެއަށް އަބަދުވެސް އަމަންއަމާންކަމާއި ސުލްހަމަސަލަސްކަމާއި، ތިޔާގިކަމާއި އުފާފާގަތިކަން އެކަލާނގެ މިންވަރު ކުރެއްވުން. އެކިއެކި ގޯސް މީހުން ކުރާ ނުރަނގަޅު ކަންތައްތަކުން ރާއްޖެއާއި ރާއްޖޭގެ ރައްޔިތުން ސަލާމަތް ކުރައްވައި، ދިވެހި ރައްޔިތުންނަށް އަމާން ބާއްޖަވެރި ދިރިއުޅުމެއް، އެކަލާނގެ މިންވަރު ކުރެއްވުން. ހަމައެހެންމެ، ދިވެހި ސަރުކާރާއި ދިވެހި ރައްޔިތުން ގުޅިގެން ކުރަމުން މިގެންދާ ތަފާތު އިޤްތިޞާދީ އަދި އިޖްތިމާޢީ މަސައްކަތްތައް ކާމިޔާބު ކުރައްވައި، އެ މަސައްކަތްތަކުގެ ހެޔޮ ނަތީޖާ، ދިވެހި ރައްޔިތުންނަށް ދެއްކެވުން.


ރާއްޖޭގައި މަސްތުވާތަކެތީގެ ވިޔަފާރި ކުރާ މީހުންނަށް ދޭ އަދަބު ހަރުކަށި ކުރަން ހުތުބާގައި ގޮވާލައިފި – Haftha\nWed, 20 October, 2021, 5:25 am\nރާއްޖޭގައި މަސްތުވާތަކެތީގެ ވިޔަފާރި ކުރާ މީހުންނަށް ދޭ އަދަބު ހަރުކަށި ކުރަން ހުތުބާގައި ގޮވާލައިފި\nރާއްޖޭގައި މަސްތުވާތަކެތީގެ ވިޔަފާރި ކުރާ ފަރާތްތަކަށް ދޭ އަދަބު ހަރުކަށި ކުރުމަށް ހުކުރު ހުތުބާގައި ގޮވާލައިފިއެވެ.\n“މަސްތުުވާތަކެތީގެ ވަބާއިން މުޖުތަމައު ސަލާމަތް ކުރަމާ” މައުލޫއަށް މިއަދު ދިން ހުތުބާގައި ބުނީ، މަސްތުވާތަކެތީގެ ވިޔަފާރި ކުރާ މީހުން، އެ މީހުންގެ ވިޔަފާރީގައި ފުރާވަރުގެ ކުދިން ބޭނުންކުރަމުން ދާކަމީ ހިތާމަހުރި ކަމެއް ކަމުގައެވެ. އަދި އެ އުމުރުގެ ކުދިން މަސްތުވާތަކެތީގެ އަވައިގައި ޖައްސައި، އެކުދިންގެ ދިރިއުޅުން ބަނަކުރުމަށް ގިނަ މަސައްކަތް ތަކެއް ކުރަމުން ދާކަމަށާއި، އެމީ ބަޔަކު މީހުންގެ އަމިއްލަ މަންފާއަކަށް ޓަކައި ހިންގާ ބޮޑު ޖަރީމާއެއް ކަމަށް ބުންޏެވެ.\nހުތުބާގައި ބުނީ، ޣައިރު މުސްލިމް ބައެއް ގައުމުތަކުގައިވެސް މަސްތުވާ ތަކެތި އެތެރެކޮށް، އޭގެ ވިޔަފާރި ކުރާ މީހުންނަށް މަރުގެ އަދަބު ދޭކަމަށެވެ. އަދި ރާއްޖޭގައިވެސް މަސްތުވާތަކެތި އެތެރެކުރާ މީހުންނާއި އޭގެ ވިޔަފާރި ކުރާ މީހުންނަށް މިހާރަށްވުރެ ހަރުކަށި އަދަބެއް ކަނޑައަޅައި، އެ އަދަބު ތަންފީޒު ކުރުމަކީ ކޮންމެހެން ބޭނުން ކަމެއް ކަމަށް ބުންޏެވެ.\nއޭގެ އިތުރުން، މަސްތުވާތަކެތީގެ ވިޔަފާރިން ލިބޭ ފައިސާ އަކީ ހަރާމް ފައިސާ ކަމަށާއި، އެ ފައިސާއިން ލޯބިވާ އަނބިދަރީންނަށް ކާންދެމުން އެދަނީ ކަނޑައެޅިގެން އަލިފާން ކަމަށް ހުތުބާގައި ބުންޏެވެ.\nއަދި މަސްތުވާތަކެތީގެ އަވައިގައި ޖެހެނީ ވަޒީފާއެއް ނެތިގެން އުޅޭ މީހުން އެކަނި ނޫންކަމަށް ހުތުބާގައި ބުންޏެވެ. އެގޮތުން، ކިޔަވައިގެން ތިބި މޮޅު ބައެއް ޒުވާނުންނާއި، ރަނގަޅު ވަޒީފާތަކުގައި އުޅޭ މީހުންވެސް އޭގެ ވަބާގައި ޖެހޭ ކަމަށް ބުންޏެވެ.\nހުތުބާގައި އިތުރަށް ބުނީ މަސްތުވެފައިވާ މީހުންގެ ވީޑިއޯ ނަގައި، ސޯޝަލް މީޑިއާގައި އާންމު ކުރުމަކީ ހިތާމަ ހުރި ކަމެއް ކަމަށެވެ. އަދި އެކަމުގެ ސަބަބުން އެފަދަ ޒުވާނުން މުޖުތަމައުގައި އިތުރަށ ްބަދުނާމުވާ ކަމަށާއި، ހެޔޮ މަގަށް އެޅުމަށް ހުރަސް އެޅޭކަމަށް ބުންޏެވެ.


BREAKING NEWS: Gellumuge Badhal Hoadhan Fuluhun Ge Tharujamaan "Vaguthu" Govaigen Court Ah - Vaguthu\n3 ހަފްތާ ކުރިން ( ޖެނުއަރީ 27, 2020 )\nފުލުހުންގެ ތަރުޖަމާން ޗީފް އިންސްޕެކްޓާ އޮފް ޕޮލިސް އިޒްމިއާ ޒާހިރު ގެއްލުމުގެ ބަދަލު ހޯދަން "ވަގުތު" އާއި ދެކޮޅަށް ސިވިލް ކޯޓަށް މައްސަލައެއް ހުށަހަޅައިފިއެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި ޗީފް އިންސްޕެކްޓާ އޮފް ޕޮލިސް އިޒްމިއާ ޒާހިރު ސިވިލް ކޯޓަށް ހުށަހެޅީ އެކަމަނާގެ އަބުރަށް ލިބުނު ގެއްލުމުގެ ބަދަލު ހޯދުމުގެ މައްސަލައެކެވެ.\nއެމައްސަލަ މިއަދު ސިވިލް ކޯޓުން ބަލައިނުގަނެ ބޭރުކޮށްލާފައިވާކަމުގެ މައުލޫމާތު "ވަގުތު" އަށް ވަނީ ލިބިފައެވެ. ނަމަވެސް މައްސަލަ ބަލައިނުގަތް ސަބަބެއް ސާފެއް ނުވެއެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި ޗީފް އިންސްޕެކްޓާ އޮފް ޕޮލިސް އިޒްމިއާ ޒާހިރު ސިވިލް ކޯޓަށް ހުށަހެޅި މައްސަލައިގައި އެދިފައި ވަނީ "ވަގުތު" ގެ ޗީފް އެޑިޓަރ މުޝައްރަފް ހަސަން ދީދީގެ އަތުން ގެއްލުމުގެ ބަދަލު ހޯދާށެވެ.\nޗީފް އިންސްޕެކްޓާ އޮފް ޕޮލިސް އިޒްމިއާ ޒާހިރު ވަނީ މީގެ ދިހަވަރަކަށް މަސް ދުވަސް ކުރިން "ވަގުތު" ގެ ނޫސްވެރިން ފުލުހުންގެ މީޑިއާ "ވަޓްސްއެޕް" ގްރޫޕުން ބޭރުކޮށް މައުލޫމާތު ހޯދައި ލިބިގަތުމުގެ ޙައްޤަށް ހުރަސް އަޅާފައެވެ. އެމައްސަލަ "ވަގުތު" އިން ވާނީ މޯލްޑިވްސް މީޑިއާ ކައުންސިލާއި، ފުލުހުންނާއި، އަދި ނޭޝަނަލް އިންޓަގްރިޓީ ކޮމިޝަނަށް ވެސް ހުށަހަޅާފައެވެ.\nޗީފް އިންސްޕެކްޓާ އޮފް ޕޮލިސް އިޒްމިއާ ޒާހިރު "ވަގުތު" އާއި އަދި އެހެން ބައެއް މީޑިއާތަކާއި މެދު ވެސް ތަފާތު ކުރުން ގެންގުޅެމުންދާއިރު މިއީ މީގެ ކުރިން ފުލުހުންގެ ތަރުޖަމާންގެ މަގާމު އަދާކުރެއްވި އެއްވެސް ބޭފުޅަކު އަމަލު ކުރެއްވި ގޮތެއް ނޫނެވެ.\nއިޒުމިއާ އެންމެ ފަހުން ނޫސްވެރިޔާ އަލީ ޝިފާޒް ގްރޫޕް އިން ބޭރުކޮށްލައިފި\nޖެނުއަރީ 27, 2020 12:22\nމީހުންނާއި ޖައްސައިލިއަސް ތީ ފުކެއް ބޮޑުވަރު...\nޖެނުއަރީ 27, 2020 12:31\nފުރަތަމަ ރައްޔިތުންނަށް ޖަވާބު ދާރީ ވެބަލާށެވެ.\nޖެނުއަރީ 27, 2020 12:43\nބަލަ އަބުރުގެ ގާނޫނު އޮތީ އުވާލައިފަ ޔޭ. ފުލުހުން ވެސް މިހާރު ސިޔާސީ ވީ ދޯ.\nޖެނުއަރީ 27, 2020 12:54\nއިޒްމިއާ ސިވިލް ކޯޓށް ވައްދާފި މައްސަލައެއް ވިއްޔާ ބަލާނެ..! ޥަރަށް ސާފްކޮށް މިބުނީ!\nޖެނުއަރީ 27, 2020 13:21\nތީ ލޯބިވެރިޔާތަ ތިހާޔަގީންކަންތިދިނީ\nޖެނުއަރީ 27, 2020 16:53\nޑޫޔޫނޯ އަޒްމިރަލްޑާ؟ ޝީ އިސް ހާ ސިސްޓަރ\nޖެނުއަރީ 27, 2020 12:55\nހާދަ ގިނަ އެއްޗެތިތަކެއް އޮތީމައޭ އެއްޗެއް ގެއްލިގެން އޭގެ ބަދަލު ހޯދަން ފަހަތުން ދުވާނީ!\nޖެނުއަރީ 27, 2020 12:56\nތިވަޒީފާގައި ހުރެ ކުރެ ވަޒީފާގެ ހައިޘިއްޔަތު ކުރި ކަމަކާ ގުޅިގެން މީހަކު ބުނި އެއްޗަކަށް ދައުވާ ނުކުރެވޭނެ. މޮޔަ ބޭކަނބަލަކާ ވައްތަރުވަނީ.\nޖެނުއަރީ 27, 2020 16:14\nއެހެން ވިރު ލިޔަން ޖެހޭނީ ވަޒީފާގަ ހުރެ ކިރިކަމަކާ ބެހޭގޮތުން ޒަތީ ކަންކަމަކާ ނޫސްވެރިނަސް ނުބެހެވޭނެ.. އެހިސާބުން އެކަމަނާ އަށް އަމިލަ ހައިސިއްޔަތުން ހައްގު ހޯދަން މަސައްކަތް ކުރެވޭނެ.. ވާނުވާ އެގިގެން އުޅެބަލަ..\nޖެނުއަރީ 27, 2020 12:59\nހެހެހެ. މިހާ ރު ފުލުހުން ހާދަ އައްޗި ކޮށޭދޯ މިއުޅެނީ!\nޖެނުއަރީ 27, 2020 13:07\nއަބުރުގެ ގާނޫނު ވަނީ ބާތިލް ކޮއްފަ\nދެން ތިބުނާ ބަދަލެއް ހޯދަން ކޯޓު ދޮރު ގައި ޓަކި ޖެހީ ކޮން ގާނޫނެއްގެ ދަށުންބާ\nޖެނުއަރީ 27, 2020 13:27\nއަބުރު ރައްކާރަން ބޭނުން ނޫންނަމަ ވަޒީފާއިން އިސްތިއުފާ ދީފައި ގޭގައި ހުރޭ. ތި މަޤާމުގެ ގޮތުން މީހުން އިއްޗހިވެސް ކިޔާނެ، ފާޑުވެސް ކިޔާނެވެ. ހަަޖަމް ކުރަން ދަސްކުރޭ. ކޮންމެހެން ލާދީނީ މީހުންގެ ޕަޕެޓަކަށް ނެހެދުނަސް ރަގަޅުވާނެއެވެ.\nޖެނުއަރީ 27, 2020 16:11\nފުލުހުންގެ ވަޒީފާގަ އުޅުނަސް އެއީވެސް ދިވަހި ރައްޔިތެއް ގާނޫނޫން ލިބިދެންޖެހޭ ހައްގު އޭނާއަށް ވެސް އޮންނާނެ. ކާލޭމެނަ ހީވަނީ ދޯ ފުލުހުންނަކީ އެހެން ގައުމަކަށް އުފަން ބަޔެކޭ...\nޖެނުއަރީ 27, 2020 16:57\nތިހެންވިޔާ ފުލުހުންވެސް އެކަން ދަނެގެން އުޅެބަލަ. ދިވެހި ނޫސްވެރިންނަކީވެސް އިންސާނުންކަމާ، ގާނޫނުގެ ދަށުން އެމީހުންނަށްވެސް ހަބަރު ގެނައުމުގެ މިނިވަންކަން އޮންނަކަން. .\nޖެނުއަރީ 27, 2020 13:37\nތީ މަސްހޫރުވާން އުޅޭ މަންޖެއެއް ރަނގަޅު ވާނީ ނުދެނެ ހެރިކަމައް ހެދިގެން ހުރިއްޔާ ރައްޔިތުން ކައިރީ ތިއެއްވަސް މީހެއްނޫން\nޖެނުއަރީ 27, 2020 13:41\nއަތް މަތި ދަތިވީ..ލާރިކޮޅަކަށްޖެހުނީ..އެހެންވެ އެއް މެ ފަސޭހައިން ލާރި ލިބެންއޮތް ކޮޅަކުން ލިބިގަންނަނީ..ސްޓިކާޖަހަން ނުކުންނަންވީނުން ނޫސްވެރިންގެގައިގަ..ވަގުތުންޖޫރި މަނާ ނުދައްކާ ނޫސްވެރިން ޓޯކުރާނީ...ދައުލަތަށްބައެއް ފުލުހުންނަބައެއް..ރަގަޅެނުން މިގޮތް..އަބުރުގަވެސް ސްޓިކާޖަހާލަބަލަ..ހުރި ޕޮއިންޓުން ލާރިނަގާ ބިލުކުރާނީ..\nޖެނުއަރީ 27, 2020 13:46\nޖެނުއަރީ 27, 2020 14:05\nބުލީ ކުރުން ހުއްޓާލާ !!\nޖެނުއަރީ 27, 2020 14:16\nވަގުތު ނޫސް ބަރާބަރު\nޖެނުއަރީ 27, 2020 14:51\nއަބުރުމަތީ ބުރުގާ އަޅާ. އޭރުން ނާރާނެ\nޖެނުއަރީ 27, 2020 14:53\nބަލަ ޝަރީފާ ކިހިނެއްވެފާ ހުންނަ މީހެއްތަ މީ އޭ. ބޮއި ހަލާކު\nޖެނުއަރީ 27, 2020 14:57\nޢޭނަޔަށް ހޮޑު ބޭސް ގުޅައެއްގަނެދީިބަލަ\nޖެނުއަރީ 27, 2020 15:02\nމާބޮޑަށް ތިއްތި ދެއްކެން އެ އުޅެނީ....\nޖެނުއަރީ 27, 2020 16:59\nވާނީވެސް އެހެން . ތުއި އަންހެންކުދިންނަށް ބާރު ދިނީމަ ވާނޭގޮަތް އެފެންނަނީ. ނިކަން ކަމަށް ގާބިލް އަންހެނެއް އަރުވާބިލަ.\nޖެނުއަރީ 27, 2020 15:59\nހާދަ ހަނދު އޮއްސިފަ މިހިރީ މި މަންޖެ! ކަމަކާ ދެރަވެފަތަ؟ ވަގުތު ދެކެ ކޯފާ އިސްވެފައިތަ؟\nޖެނުއަރީ 27, 2020 16:02\nބޮޑެތި ރަށްތަކާ ފަޅުތަކާ ހާތަކުން ރޯޔަލްޓީ ލިބޭ އިރު ބުރިބުރިއަށް އުސްތަންތަން އަރާ ތަރިތަކުގެ ޖެހޭ އިރުވެސް ހިތް ނުފުރެނީތޯ؟؟؟؟؟؟؟؟؟\nޖެނުއަރީ 27, 2020 16:03\nމޯލްޑިވްސް ޕޮލިސް ސާވިސްއަކީ އިޒްމިއާގެ ގެދޮރުތަ؟ ނޫނީ ބަދިގެތަ؟\nޖެނުއަރީ 27, 2020 16:46\nމިއީ މީގެ ކުރިން ފުލުހުންގެ ތަރުޖަމާންގެ މަގާމު އަދާކުރެއްވި އެއްވެސް ބޭފުޅަކު އަމަލު ކުރެއްވި ގޮތެއް ނޫނެވެ.\nވަރަށް ބޮޑު ތެދެއްތީ.\nމީ ވަރަށް ފެންވަރުގައި ހުންނަ މަންޖެއެއް.\nޖެނުއަރީ 27, 2020 16:50\nދެންވެސް ބުރުގާ އަޅަންއުޅެގަ\nޖެނުއަރީ 27, 2020 16:55\nއެވަރުގެ މީހަކު ފުލުހުންގެ މީޑިއާ އޮފިސަރުގެ މަޤާމުގަ ބެހެއްޓުން ނުފެނޭ. ހަޖަމް ނުވަންޏާ އިސްތިއުފާދެއްވާ. ނާގާބިލް މީހުން ލާތީ ވާގޮތްމީ.\nއޭ މިހިރަ އަންހެނާ، ކަލޭ ސަކަރާތްޖަހަން ނޫޅެ ވަގުތައް ފަރުވާތެރިވެބަލަ.\nޖެނުއަރީ 27, 2020 17:10\nޖެނުއަރީ 27, 2020 17:28\nއޭ މިހެން ވެސް ލާރި ހޯދޭތަ؟؟؟ ސަޅި.. މަގު މަތިން ފޮށޭހާ މީހުން ގޮވާގެން ދާނަނަން ކޯޓަށް\nޖެނުއަރީ 27, 2020 17:33\nދޭބަލަ ކޯޓަށް . ކަމަނާ ފާނަށް އެނގިވަޑައި ނުގަންނަވަނީ ކަންނޭނގެ ވަގުތު ނޫހަކީ ކިތައްހާސް ސަޕޯޓަރުން ގެ ހިތްތަކާއި ގުޅިފައި ނޫހެއްކަން. ވަގުތާ ކުޅެއް ނަހައްދަވާ ޢިއްޒަތްތެރި ކަމަނާ. ތައްޔާރަށް މިތިބީ ލާރިދައްކަން ޖެހިއްޖެއްޔާ ކޮންމެ ސަޕޯޓަރަކު ވަކިލާރިންވެސް ދައްކާ ނިންމާލުމަށް. އެހެންނެއް ނޫންވަނީ. ތެދުބަހުން ޚަބަރުތައް ގެނެސްދޭތީ ހަޖަމު ނުވަނީ. ކަމަނާ މެން ހާވާހަޑި ރައްޔިތުން ނަށް ސާފުވުމަކީ ވަގުތުގެ މައްސަލައެއްނޫން. އޮންނަ ގޮތަށް އުޞޫލުން ކަންކަން ކުރައްވާ. އޭރުން ކަމަނާގެ ޚަބަރުތައް ވެސް ވަގުތުގައި އޮންނާނީ ހަމަ ހަބޭސްކޮށް.\nޖެނުއަރީ 27, 2020 17:35\nމިކަމަނާ ވަގުތާއި ޖައްސާލައިގެން އުޅޭތީ ބަދަލު ހޯދަން ކޯޓަށް ދާން ފެނޭ!\nޖެނުއަރީ 27, 2020 18:26\nއަންހެނުންނަށްވެސް ހުރި ހުތުރެއް.އަހަރެން ހިއެއްނުކުރަން ތީ އެހާ ފިނޑި މީހެއްކަމަށް\nޖެނުއަރީ 27, 2020 19:03\nދިވެހިންނަށް ވީ މަދީ ބިން މަޗައް ވައްޓާލައިގެން ބޯޅައެއް ތަޅާހެން ތެލީ\nޖެނުއަރީ 27, 2020 21:27\nހަޖަމްގެ މައްސަލަ ޖެހިފައިވަ ފުލުހުންނަކީ ނުރައްކަލެއް.\nޖެނުއަރީ 27, 2020 22:30\nމަންޖެގެ އަބުރެއް އެބައިންތަ


JSC in "Siyaasee cancer" fileetha?\nޖޭއެސްސީން "ސިޔާސީ ކެންސަރު" ފިލީތަ؟\nމަޖިލީހުގެ ރައީސް މުހައްމަދު ނަޝީދު: ޖޭއެސްސީ އެކުލަވާލާފައިވާ ގޮތް ބަދަލު ކުރަން ޖެހޭ ކަމަށް ވަކާލާތު ކުރެއްވި -- އަހުމަދު ޝުރާއު | އަވަސް\nމިދިއަ އަހަރުތަކުގެ ތެރޭގައި އެންމެ ގިނައިން އަޑު އިވިފައިވާނެ އެއް ވާހަކައަކީ އިންސާފާއި އިސްލާހުގެ ވާހަކަ އެވެ. ދައުލަތުގެ އެކި އިދާރާތަކާއި، ދެވޭ ހިދުމަތްތަކާއި، މީހުންނާއި، އެ ނޫންވެސް އެތަކެއް ކަމެއް މި ގައުމުގައި އިސްލާހުވާން ޖެހޭ ވާހަކައެވެ. އެހުރިހާ ވާހަކައެއްގެ ތެރެއިންވެސް އެންމެ އަޑު ހަރުކޮށް އިވުނީ ޝަރުއީ ދާއިރާގެ އިސްލާހުގެ ވާހަކަ އެވެ. ޝަރުއީ ދާއިރާ އިސްލާހު ކުރަން ފުރަތަމަ ކުރަން ޖެހޭ ކަންކަމުގެ ވާހަކަތައް އައި މިންވަރު ވެސް މަދެއް ނޫނެވެ. އެންމެ ބާރު އަޑަކީ ފަނޑިޔާރުގެ އާއި ޖުޑީޝަލް ސާވިސް ކޮމިޝަން (ޖޭއެސްސީ) އިސްލާހު ކުރާ ވާހަކަ އެވެ.\nޖޭއެސްސީއަކީ ފަނޑިޔާރުގޭގެ ކަންކަން ބޮއްސުން ލައި ދިއުމުގެ އެންމެ ބޮޑު އެއް ސަބަބު ކަމަށް ގިނަ ބަޔަކު ބުނެ އެވެ. ސިޔާސީ ޕާޓީތަކާއި ބޭފުޅުންގެ ނުފޫޒު ޖޭއެސްސީގައި އޮތުމާއި، ފަނޑިޔާރުން، ފަނޑިޔާރުންގެ މައްސަލަތައް ބެލުމާއި، މިފަދަ އެތަކެއް ކަމަކަށް ބަދަލު ގެންނަން ޖެހޭ ކަމަށް ބުނެ އެވެ.\nގާނޫނު އަސާސީގައި ބުނެފައިވާ ގޮތުން ޖޭއެސްސީއަކީ ވަކި ފަރާތަކަށް ބުރަނުވާ މުސްތަގިއްލު މުއައްސަސާއެކެވެ. އެކަމަކު މައްސަލަ އުފަންވާ ހިސާބަކީ އެއީ އެވެ. އެ ކޮމިޝަނަކީ މިނިވަން މުސްތަގިއްލު ތަނަކަށް ނުވުމެވެ. އެހެންވެގެން އެ ބޮޑު ގޯސް ރަނގަޅު ކުރަން ނުކުތީ އެމްޑީޕީ އެވެ.\nއެމްޑީޕީގެ ލީޑާޝިޕުން ރައްޔިތުންނަށް ދެމުންގެންދިޔަ ޔަގީން ކަމަކީ އެ ގޯސް ރަނގަޅުކޮށް، މިނިވަން އިންސާފުވެރި ފަނޑިޔާރުގެއެއް ހޯދައި ދިނުމެވެ. އެ ޔަގީންކަމާއެކު އެކަން ކުރުމަށް ބޭނުންވީ ހުރިހާ ކަމެއް އެ ރައްޔިތުން މިހާރު ވަނީ ހަމަޖައްސައިދީފަ އެވެ. އަދި އެއީ އަވަހަކަށް އެކަންކަން ވާނެ ކަމުގެ އުންމީދުގަ އެވެ.\nމިދިއަ ރިޔާސީ އިންތިހާބާއި ދެން އައި މަޖިލިސް އިންތިހާބު އެމްޑީޕީއަށް އެ ރައްޔިތުން ދިނީ އެ ޔަގީން ކަމަށް ކަށަވަރުކަން ގެންނާނެ ކަމުގެ އުންމީދާއެކު އެވެ. އެވާހަކަތައް ދެއްކެވި ބޭފުޅުންގެ ތެރެއިން އެއް ބޭފުޅަކީ ކޯޓުތަކުގެ ނާއިންސާފާއި އެތަކެއް އަހަރެއް ވަންދެން ކުރިމަތިލައްވަން ޖެހި ވަޑައިގެންނެވި، ކުރީގެ ރައީސް އަދި މިހާރުގެ ރައްޔިތުންގެ މަޖިލީހުގެ ރައީސް މުހައްމަދު ނަޝީދެވެ.\nއެމަނިކުފާނާއި، އެމްޑީޕީން ބުނަމުން ގެންދިޔައީ ޖޭއެސްސީ އަކީ ސިޔާސީ ނުފޫޒުން އެއްކިބާވެފައިވާ ތަނަކަށް ހެދުމަށްޓަކައި، އެ ކޮމިޝަން އެކުލެވިގެންވާ ގޮތަށް ބަދަލު ގެންނަން ޖެހެއޭ އެވެ. އޭރު ޖޭއެސްސީގެ ކޮންޓްރޯލެއް އެ ބޭފުޅުންގެ އަތަކު ނެތެވެ. ނަމަވެސް ސަރުކާރު ބަދަލުވެ، އެމްޑީޕީއަށް މަޖިލީހުގެ މެޖޯރިޓީ ލިބުމާއެކު، ހާލަތު މިވަނީ މުޅިން ބަދަލުވެފަ އެވެ.\nއޭރު ސިޔާސީ ނުފޫޒު އޮތް ކަމަށް ގަބޫލު ކޮށް، ވަގުތުން "ފަރުވާ" ކުރަން ޖެހިފައި އޮތް ޖޭއެސްސީ އެކުލެވިގެންވާ ގޮތް ބަދަލު ކުރުމާމެދު އަދި ވިސްނަން ޖެހޭ ހިސާބަށް ގޮސްފި އެވެ. ހަމަ ކުއްލިއަކަށް ޖޭއެސްސީއަށް ޖެހިފައި އޮތް "ސިޔާސީ ކެންސަރު" ފިލައިފި އެވެ.\nރައީސް ނަޝީދު އެމްޑީޕީގެ އެއްވުމެއްގައި - ފޮޓޯ: މުހައްމަދު އަފްރާހް | އަަވަސް\nމިއީ ޖޭއެސްސީ އެކުލެވިގެންވާ ގޮތް ބަދަލު ކުރަނީ ކޮން އިރަކުންތޯ އަވަސް އިން ސުވާލެއް ކުރުމުން މަޖިލީހުގެ ރައީސް މުހައްމަދު ނަޝީދު ދެއްވި ޖަވާބެވެ: "ގާނޫނު އަސާސީގެ އިލްމުގެ ބޭފުޅުން މިކަން ދެކޭ ގޮތަކީ އެ ބަދަލުތައް ގެންނަން ޖެހޭނީ ވިސްނާފައޭ. ބަހުސް ކޮށްފައޭ. ރައްޔިތުންނާއި ވާހަކަ ދައްކާފައޭ. ރައްޔިތުންގެ ހިޔާލު ވަރަށް ބޮޑަށް އޭގައި ހިމެނިގެން ހޯދިގެން. އެ ހަމަ އެއްރޭ ހެނދުނު ފަތިހު ހޭލާފައި އަޅުގަނޑުމެން އަތުގައި ބައިވަރު ގޮނޑި ހުރީމަ، ގާނޫނު އަސާސީ ބަދަލު ކޮށްގެން ނުވާނެ. ޖުޑީޝަލް ސާވިސް ކޮމިޝަނުގެ ކޮމްޕޮޒިޝަނަށް ގެންނަ ބަދަލެއް ގެންނާން މި ޖެހެނީ ޝަރުއީ ނިޒާމު އިސްލާހު ކޮށްގެން"\nމިއީ ކޮންކަހަލަ ވާހަކަފުޅެއް ހެއްޔެވެ؟ މި ޖަވާބު އެމަނިކުފާނު ދެއްވާފައި އެވަނީ ރައްޔިތުން ބޭނުންވާ ގޮތް ވަރަށް ސާފުކޮށް، ނިމިދިޔަ ދެ އިންތިހާބުން އެ ރައްޔިތުން ހާމަކޮށްފައި ވަނިކޮށެވެ. ރައްޔިތުން ބޭނުންވަނީ މިނިވަން މުސްތަގިއްލު ފަނޑިޔާރު ގެއަކާއި ޖޭއެސްސީ އެކެވެ. އެކަން ކުރަން އެއް މަސް ދުވަސް ވެސް އެއީ ދިގު މުއްދަތެކެވެ. ރައްޔިތުން ތިބީ ކެތްމަދުވެ، ގޮތް ހުސްވެ، އުންމީދީ އާ މަންޒަރެއް ދެކެން ބޭނުންވެފަ އެވެ. ރައީސް ނަޝީދުގެ މިވާހަކައިން އެނގެނީ އެމަނިކުފާނުގެ ވިސްނުން މިހާރު ރައްޔިތުންނާއި ދުރަށް ޖެހިފައިވުމެވެ. އެހެން ބުނަން ޖެހެނީ މަޖިލީހާއި ޖޭއެސްސީގެ ފުލް ކޮންޓްރޯލް މިހާރު އެމަނިކުފާނުގެ އަތްޕުޅުގައި އޮތުމުންނެވެ.\n"ހަގީގަތުގައި ޖޭއެސްސީ އެކުލެވިގެންވާ ގޮތް މިހާރުން މިހާރަށް ވެސް ބަދަލު ކުރަން ޖެހޭ. ގާނޫނު އަސާސީއަށް އިސްލާހު ގެނެސްގެންވިޔަސް، ގާނޫނުތައް ބަދަލުކޮށްގެން ވިޔަސް، އެ އުންމީދުގައި ރައްޔިތުން އެމްޑީޕީއަށް މެޖޯރިޓީ ދިނީ. އެ އުންމީދުގައި ރައީސް ނަޝިދު އެޖެއްސެވީ ކޮޅުފައިން. އެމްޑީޕީން ބޭނުންވެގެން އުޅެނީ އިސްލާހެއް ނޫން، އެމްޑީޕީން ބޭނުންވެގެން އުޅެނީ ޝަރުއީދާއިރާގެ ކޮންޓްރޯލް. އެއީ މަޖިލީހުގައި ވެސް އެބޭފުޅުން އެ ދައްކަވާ ސައިޒު ކުރާ ވާހަކަ އަކީ. އެއީ ރަނގަޅު ނިޔަތެއް އޮވެގެން ކުރަން ބުނި ކަންކަމެއް ނޫން. ހައްތާވެސް ރައްޔިތުން ގުނބޯ ހައްދަން އެމްޑީޕީއާއި ނަޝީދު ދެއްކެވި ވާހަކަ. ނަޝީދު ވެސް، އެމްޑީޕީންވެސް ބޭނުންވަނީ ކޮންޓްރޯލް، އެކަން އެ އޮތީ ފެންނަން. އެ ބާރު ލިބުނީމަ، ދެއްކި ވާހަކައިގެ މަތިން ހަދާނެެއް ނެތް." މަޖިލީހުގައި ހިމެނި ވަޑައިގަންނަވާ އިދިކޮޅު މެމްބަރަކު ވިދާޅުވި އެވެ.\nޖޭއެސްސީގެ ބައެއް މެމްބަރުން، މިވަގުތު ޖޭއެސްސީގެ އަގުލަބިއްޔަތު އޮތީ އެމްޑީޕީގައި -- އަހުމަދު ޝުރާއު | އަވަސް\nޖޭއެސްސީ މިހާރު އެކުލެވިގެންވާ ގޮތައް ބަލާއިރު، އެ ކޮމިޝަނުގެ ކޮންޓްރޯލް އޮތީ އެމްޑީޕީއަށެވެ. ކޮމިޝަނުގައި އަށް މެމްބަރުން ތިއްބަވާއިރު ވަކީލުންގެ ތެރެއިން އިންތިހާބު ކުރި މެމްބަރުގެ މަގާމް ވަނީ ގެއްލިފަ އެވެ. އެހެން ކަމުން ބާކީ ތިއްބެވީ ހަތް މެމްބަރުންނެވެ.\nއެ މެމްބަރުންގެ ތެރެއިން، މަޖިލީހުގެ ރައީސްގެ ހައިސިއްޔަތުން ރައީސް މުހައްމަދު ނަޝީދާއި، މަޖިލީހުން ކަނޑައަޅާ މެމްބަރުގެ ހައިސިއްޔަތުން ހިސާން ހުސައިން އާއި، ރައީސުލް ޖުމްހޫރިއްޔާގެ މެމްބަރު އަދި ކޮމިޝަނުގެ ނައިބު ރައީސް މަސްތޫރު ހުސްނީގެ އިތުރުން ބަންޑާރަ ނައިބު އިބްރާހިމް ރިއްފަތާއެކު ކޮމިޝަނުގައި މިހާރު އޮތީ އެމްޑީޕީގެ "ސިޔާސީ ނުފޫޒެ" ވެ.\nމިއީ ރައްޔިތުން ބޭނުންވާނެ ގޮތެއް ނޫނެވެ. ރައްޔިތުން ބޭނުންވަނީ ސިޔާސީ ނުފޫޒުން އެެއްކިބާވެފައިވާ ޖޭއެސްސީއަކާއި، ފަނޑިޔާރު ގެއެކެވެ. ކޮންމެ އޭންގަލަކުން ބެލި ކަމުގައިވީ ނަމަވެސް، އެމްޑީޕީއަށް ޝަރުއީ ދާއިރާއަށް ނުފޫޒު ފޯރުވުމުގެ ފުރުސަތު މިހާރު އެބަ އޮތެވެ.\nއެމްޑީޕީން ނިކުތީވެސް އެ ނުފޫޒުން މުވައްސަސާތައް މިންޖުކުރާށެވެ. އެހެން ކަމަށްވާނަމަ، އެމްޑީޕީން ރީތި މިސާލެއް ދައްކައި، ކުރިން ދެއްކި ވާހަކަ ހަގީގަތަކަށް ހަދައި ރައްޔިތުންގެ އިތުބާރު ދަމަހައްޓަން އެބަޖެހެއެވެ. އެ އިތުބާރު ދެމެހެއްޓުމަށްޓަކައި، ޖޭއެސްސީއާއި ފަނޑިޔާރުގެއަަކީ ސިޔާސީ ނުފޫޒުން އެއްކިބާވެފައިވާ ތަނަކަށް ހަދަން އެބަޖެހެ އެވެ.\nޖޭއެސްސީގެ ނިންމުން: ބަދަލު ހިފުމެއްތަ؟


Opinion: Hamajehey dhiriulhumeh binaakuran beynunvanee bodu badhaleh | Mihaaru\nހަމަޖެހޭ ދިރިއުޅުމެއް ބިނާކުރަން ބޭނުންވަނީ ބޮޑު ބަދަލެއް\n29 އޮކްޓޯބަރ 2020 - 10:50 8 comments\nބޮޑެތި ފައިސާވެރިންނާއި، ކަނާއަތު ފިޔައިގެ ސިޔާސީ ފަރާތްތަކުންނާއި، ކެޕިޓަލިސްޓް ފަލްސަފާ ކުރިއަރުވާ އިގްތިސާދީ އިލްމުވެރިން އަދި މާހިރުންނާއި، އެތެރެ އާއި ބޭރުގެ މާލީ އިދާރާތަކުން އަދި ތަރައްގީއަށް މަސައްކަތްކުރާ ޖަމިއްޔާ ޖަމާއަތްތަކުން އަބަދުމެ ދައްކަމުން އަންނަ އެއް ވާހަކައަކީ އުފެއްދުންތެރިކަން އިތުރުކޮށް ގައުމުތަކުގެ އިގްތިސާދު ކުރިއަރުވާ ވާހަކަ އެވެ. އަދި މިކަމުން ގައުމުތަކުގެ ގްރޮސް ޑޮމެސްޓިކް ޕްރޮޑަކްޓް (ޖީޑީޕީ) އިތުރުވެ، ފުދުންތެރިކަން އިތުރުވާނެ ގޮތްތަކެވެ. ޖީޑީޕީއަކީ މާރުކޭޓުގައި ކަނޑައެޅިފައިވާ ވަކި ވަގުތެއްގައި (އާއްމުކޮށް އަހަރަކަށް) ގައުމަކުން އުފައްދާ މުދަލާއި ހިދްމަތުގެ އަގު ބަލާ ނިޒާމެކެވެ. މި ލިޔުމުގައި އަލި އަޅުވާލާނީ އުފެއްދުންތެރިކަން އިތުރުކޮށް ގައުމުތަކުގެ އިގްތިސާދު ކުރިއަރާ ދާއިރު ކުރާ ނެދެވޭ އަސަރުތަކާއި ކުރިމަގުގައި ދިމާވާނެ ފޫނުބެދޭ ބޮޑެތި ގެއްލުންތަކުގެ މައްޗަށެވެ.\nއިގްތިސާދު ކުރިއެރުން ކަނޑައަޅާ މިންގަނޑު ފުރަތަމަ ފަހަރަށް ބަލަން ފެށުނީ 1937 ގައި ސިމޯން ކުޒްނިއަތްސް، ނެޝަނަލް ބިއުރޯ އޮފް އިކޮނޮމިކްސް އަށް ހުށައެޅި ކަރުދާހަކަށް ފަހުގަ އެވެ. ނަމަވެސް ޖީޑީޕީ އަކީ އުފެއްދުންތެރިކަމާއި އިގްތިސާދު ކުރިއަރާ މިންގަނޑެއް ކަމަށް ބަލައި ގައުމުތައް ފަންތިކުރަމުން އަންނަ ގޮތާ މެދު އެތައް މައްސަލަތަކެއް އެބަ ހުއްޓެވެ. އެންމެ ބޮޑު އެއް މައްސަލައަކީ ރައްޔިތުންގެ މެދުގައި މުދަލާއި ފައިސާ ބެހިގެންދާ ގޮތް ބެލޭނެ ގޮތް ނެތުމެވެ. ރާއްޖޭގައި ޖީޑީޕީ މިހާރު ބޮލަކަށް ޖެހެނީ އަހަރަކަށް 10,790 އެމެރިކާ ޑޮލަރެވެ. ނަމަވެސް އާއްމު ރައްޔިތުންނަށް މިވަރު ބެހިގެންނެއް ނުދެ އެވެ. މިކަމުން ދޭހަވަނީ އެއް އަހަރުން އަނެއް އަހަރަށް ޖީޑީޕީ މަތިވި ކަމުގައިވިޔަސް ގިނަ ރައްޔިތުންނަށް އޭގެ ރާހަތެއް ނުކުރާކަމެވެ. ގައުމުގެ އާމްދަނީ އިތުރުވިޔަސް އާންމު ރައްޔިތަކަށް އެ އިތުރުވުމަކުން ލިބޭ ސީދާ ފައިދާއެއް ނެތްކަމެވެ.\nމި ނިޒާމުގައި ހުރި މައިގަނޑު އެހެން މައްސަލަތަކަކީ ރައްޔިތުންގެ ނަފްސާނީ އަދި އިޖްތިމާއީ ދުޅަހެޔޮކަން މި ނިޒާމުން ބެލޭނެ ގޮތެއް ނެތުން، އަރާމުކުރުން ނުވަތަ ހިތް އުފާކުރުވާ ވަގުތު (ލެޝާ ޓައިމް) ބެލޭނެ ގޮތް ނެތުން، އެއްވެސް އަގަކާ ނުލައި ހިތުންރުހުމުން ކޮށްދޭ މަސައްކަތް ބެލޭނެ ގޮތެއް ނެތުން، މުދަލާއި ހިދުމަތް އަގުކުރެވެނީ ހަމައެކަނި ރަސްމީ މާރުކޭޓު ނުވަތަ ބާޒާރު ކަމުން އެކަކު އަނެކަކަށް މުދާ ބަދަލުކުރާ ކުރުން (ބާޓާ ސިސްޓަމް) ބެލޭނެ ގޮތެއް ނެތުން، އަދި އުފެއްދުންތެރިކަން އިތުރުކުރުމުން ތިމާވައްޓަށް ކުރާ ގެއްލުން ބެލޭނެ ގޮތެއް ނެތުމެވެ.\nގުދުރަތީ މުއްސަނދިކަން އިތުރަށް ނެތި ދިއުން\nދުނިޔޭގެ ކޮންމެ އިގްތިސާދެއް ވެސް ބިނާކުރަނީ ގުދުރަތީ ވަސީލަތްތަކުގެ މައްޗަށެވެ. އެހެނީ ދުނިޔޭގައި އުފެދޭ އަދި އުފައްދާ ހުރިހާ އެއްޗަކީ ގުދުރަތީ ވަސީލަތްތަކުން އުފައްދާ ތަކެއްޗެވެ. އެކި ބާވަތުގެ ގޮވާމާއި، މޭވާ އާއި ތަރުކާރި، ގެދޮރު އިމާރާތް ކުރުމަށް ބޭނުންކުރާ މައުދަނާއި އަދި ހިފާގެންގުޅޭ ހުރިހާ އެއްޗަކީ ވެސް ގުދުރަތީ ވަސީލަތްތައް ބޭނުން ކޮށްގެން އުފައްދާ ތަކެއްޗެވެ. މި ތަކެތި ހެޔޮ ގޮތުގައި ޒަމާނުންސުރެން އިންސާނުން އައީ ބޭނުން ކުރަމުންނެވެ. މައްސަލަ މެދުވެރިވި ހިސާބަކީ ބޮޑެތި ފައިސާވެރިން ހައްދެއްނެތި ގުދުރަތީ ވަސީލަތްތައް ބޭނުންކޮށް، އިންތިހާއަށް ބޮޑެތި ފައިދާ ނަގައި ނުހައްގުން އަމިއްލަ މުއްސަނދިކަން އިތުރުކުރާން ފެށުމެވެ. ބޭނުންވާ ވަރަށް ވުރެން އިތުރަށް ތަކެތި އުފެއްދުމާއި، އިސްރާފު ބޮޑުވެ، އެއްޗެތީގެ އަގު ކޮންޓްރޯލު ކުރުމަށް އެއްޗެތި އުކާލައި، އަދި އެކި ކަހަލަ ތަރައްގީ އާއި ޓެކްނޮލޮޖީގެ ނަމުގައި އެތައް މައުދަނެއް އިސްރާފުކޮށް ބޭކާރު ގޮތުގައި ހުސްކުރަމުން ގެންދިއުމެވެ.\nރާއްޖެއަށް ނަޒަރު ހިންގާލާއިރު ގުދުރަތީ ގޮތުން ލިބިފައިވަނީ ރީތި މޫދާއި، ދޮންވެލީގެ އަރާމު ގޮނޑުދޮށްތަކާއި، ފަރުތަކާއި މި ތަންތަނުގައި އުޅޭ ކުލަކުލައިގެ މަސްމަހާމެއްސާއި، މުރަކައިގެ ބަގީޗާތަކާއި، ކުޅިތަކާއި ފާތަކާއި އަދި މި ތަންތަނުގައި ދިރިއުޅޭ އެތައް ބިލިޔަން ދިރޭ ތަކެއްޗެވެ. ވޭތުވެ ދިޔަ 48 އަހަރު ތެރޭގައި ރާއްޖޭގެ އިގްތިސާދު ބިނާކޮށް ކުރިއެރުވީ މަތީގައި މި ބުނި ގުދުރަތީ ވަސީލަތްތައް ބޭނުންކޮށް ޓުއަރިޒަމް ތަރައްގީކޮށް ފުޅާކޮށްގެނެވެ. ނަމަވެސް ޓުއަރިޒަމް ސިނާއަތުގައި ތިމާވެށީގެ ގެއްލުން ދަނީ ކުރިމަތިވަމުންނެވެ. ފަޅުތައް ހިއްކުމުން ފަރުތަކަށް ލިބޭ ގެއްލުމާއި، ހިއްކާ ރަށްތަކަށް އެހެން ރަށްރަށުން ރުއްގަސް އުފުރައިގެން ގެންދިއުމާއި، އަދި ގުދުރަތީ ރީތި ފަޅުތަކާއި ކަނޑޫފާތައް ހިއްކައިގެން އެއާޕޯޓުތައް ތަރައްގީކުރުން ދަނީ އިތުރުވަމުންނެވެ. ބޮޑެތި އިންޖީނުތައް ހިންގުމަށް ތެޔޮ އަންދައި ވިހަ ގޭސް ޖައްވައް ބޭރުކޮށް، ޕްލާސްޓިކާއި މިނޫން ވެސް ތިމާވެއްޓަށް ގެއްލުން ދެނިވި ވިހަ މާއްދާތައް ބޭނުންކުރުން ވަނީ އިންތިހާއަށް ގިނަވެފަ އެވެ.\nކެޕިޓަލިސްޓް (ބޮޑެތި ފައިސާވެރިން ކޮންޓްރޯލް ކުރާ) އިގްތިސާދެއްގައި އުފެއްދުންތެރިކަން އިތުރުކޮށް އިގްތިސާދު ފުޅާކުރުމުން މަސައްކަތްތެރިންގެ މިނިވަންކަމާއި އެތައް ހައްގުތަކެއް ގެއްލި ދެ އެވެ. މިހެން މެދުވެރި ކުރުވާ ސަބަބަކީ ސިނާއަތްތައް ކޮންޓްރޯލު ކުރަނީ ބޮޑެތި ފައިސާވެރިންނާއި ބޮޑެތި ސިޔާސީ ފަރާތްތަކުން ގުޅިގެން ކަމަށް ވާތީ އެވެ.\nމޯލްޑިސް އެސޯސިއޭޝަން ފޮ ޓުއަރިޒަމް އިންޑަސްޓްރީ (މަޓީ) އިން ހެދި ދިރާސާއަކުން ދައްކާ ގޮތުގައި ރާއްޖެއަށް ޒިޔާރަތްކުރާ ޓުއަރިސްޓުން ނަގާ އެންމެ ބޮޑު އެއް މައްސަލައަކީ ޕްލާސްޓިކް ގިނަވުމެވެ. ނަމަވެސް ހައިރާންވާން ޖެހޭ ކަމަކީ ރާއްޖޭގައި އެންމެ ގިނައިން ޕްލާސްޓިކް އުފައްދަނީ ޓުއަރިޒަމް އިންޑަސްޓްރީގެ ބޮޑެތި ފަރާތްތަކާއި ސަރުކާރާ ގުޅިގެންކަމެވެ. ދާދި ފަހުން އޮސްޓްރޭލިއާގެ ފްލިންޑާސް ޔުނިވާސިޓިން ހެދި ދިރާސާއަކުން ދައްކާ ގޮތުގައި ވެސް ދުނިޔޭގައި މައިކްރޯ ޕްލާސްޓިކް އެންމެ ގިނަ އެއް ގައުމަކީ ދިވެހިރާއްޖެ އެވެ. އަދި މިކަމުގެ ސަބަބުން މޫދުގައި ދިރިއުޅޭ މަސްމަހާ މެހި އަދި މިތަކެއްޗަށް ބަރޯސާވެ ދިރިއުޅުން އާރާސްތުކުރާ ފަރާތްތަކަށް ނޭދެވޭ އެތައް އަސަރެއް ކުރާނެ ކަމަށް ބަޔާން ކޮށްފައިވެ އެވެ.\nހިތާމައަކީ ރާއްޖޭގެ ތިމާވެށި ނާޒުކު ފައްތަރެއްގައި ވީހިނދު ވެސް ގެންލުންދެނިވި އެތައް ކަމެއް އުފެއްދުންތެރިކަން އިތުރުކޮށް، އިގްތިސާދު ކުރިއެރުވުމުގެ ނަމުގައި ކެނޑިނޭޅި ކުރަމުން ދާކަމެވެ. ގުދުރަތީ ވަސީލަތްތަކަކީ ތިމާވެށި ރައްކާތެރިކޮށް ހިމާޔަތްކޮށްދޭ ވަސީލަތްތަކެއްކަން އެނގި ތިބެ ވެސް މި ތަންތަން ހަލާކުކޮށް އުފެއްދުންތެރިކަން އިތުރުކުރުމުގެ ނަމުގައި އެތެރެ އާއި ބޭރުގެ ނުފޫޒު ގަދަ ފައިސާވެރިންނާއި ސިޔާސީ ފަރާތްތަކުން ކުރަމުން ދާކަމެވެ. މިކަންކަމުގެ ސަބަބުން އަހަރެމެންނަށް ލިބިފައިވާ ޖަޒީރާ ރީތިކަން ދަނީ ނެތި ގެއްލެމުންނެވެ. އިގްތިސާދު ބިނާކުރާ ގުދުރަތީ ވަސީލަތްތައް ދަނީ އެއްދުވަހުން އަނެއް ދުވަހަށް ހަލާކުވަމުން، ފަނާވަމުން، ނެތެމުންނެވެ. ފަރުތައް ހަލާކުވެ، ރަށްގިރުން އިތުރުވެ، ރުކާއި ގަސްގަހުން ލިބެމުން އައި މަންފާ ދަނީ އެއްދުވަހުން އަނެއް ދުވަހަށް މަދުވަމުންނެވެ. މިއިން އެއްވެސް ކަމަކަށް އަޅާލުމެއް، ވިސްނުމެއް ނެތެވެ.\nމަސައްކަތްތެރިން އިތުރަށް އަޅުވެތި ވުން\nއުފެއްދުންތެރިކަން އިތުރުކުރުމަށް ބޭނުން ކުރާ ދެވަނަ ވަސީލަތަކީ މަސައްކަތްތެރިންނެވެ. އުފެއްދުންތެރިކަން އިތުރު ކުރަނީ މަސައްކަތްތެރިން ލައްވާ ގިނަ ވަގުތު ބުރަ މަސައްކަތް ކުރުވައިގެނެވެ. މިހެން ވުމުގެ ސަބަބަުން އުފެއްދުންތެރިކަން އިތުރުވީ ކަމުގައިވިޔަސް މަސައްކަތްތެރިން އިތުރަށް އަޅުވެތިވެ، ކުރާ މަސައްކަތުން ލިބޭ އެއްވެސް ފައިދާއެއް މަސައްކަތްތެރިންނަކަށް ނުލިބެ އެވެ. އުފެއްދުންތެރިކަން އިތުރުވި ވަރަކަށް ފައިސާވެރިން ދަނީ އިތުރަށް މުއްސަނދިވަމުންނެވެ. އަދި މަސައްކަތްތެރިން އިތުރަށް ދިޔައީ ފަގީރު ވަމުންނެވެ. މި ކަން ޔަގީންކޮށްދޭ އެންމެ ބޮޑު އެއް މިސާލަކީ މުޅި ދުނިޔޭގެ އާބާދީގެ ދެބައިކުޅަ އެއްބައި މީހުންގެ މުދަލަށް ވުރެން ދުނިޔޭގެ އެންމެ މުއްސަނދި އަށް ފައިސާވެރިންގެ މުދާ ގިނަކަމެވެ.\nރާއްޖެއަށް ބަލައިލާ ނަމަ އެންމެ ގިނަ މަސައްކަތްތެރިން މަސައްކަތް ކުރަނީ ޓުއަރިޒަމް ސިނާއަތުގަ އެވެ. ރިޒޯޓުތަކުގައި މަސައްކަތްކުރާ ގިނަ މަސައްކަތްތެރިން ވަޒީފާގެ ގާނޫނުގާ ބުނާ އަށް ގަޑި އިރަށް ވުރެން އިތުރަށް ކޮންމެ ދުވަހަކު ވެސް މަސައްކަތް ކުރެ އެވެ. އެކަމަކު މަސައްކަތްތަކަށް ލިބެން ޖެހޭ ހަމަ އުޖޫރަ ގިނަ މަސައްކަތްތެރިންނަކަށް ނުލިބެ އެވެ. މި ގޮތުން މި ސިނާއަތުގެ އުޖޫރަ ކުޑަވުމާއި، ސާވިސް ޗާޖް ނުލިބުން ނުވަތަ މަދުވުން، ދިރިއުޅެން އެކަށީގެން ނުވާ ތަންތަނުގައި ގެންގުޅުމާއި އާއިލާއާ ދުރުގައި މަސައްކަތް ކުރަން ޖެހުމާއި މި ދާއިރާގައި އަންހެނުންނަށް އޮންނަ ފުރުސަތު މަދުވުމަކީ ސިނާއަތް ފެށުނީންސުރެން ދައްކަމުން އައި ވާހަކަތަކެވެ. މި ވާހަކަ ދައްކާތާ 48 އަހަރަށް ވުރެ ގިނަ ދުވަސް ވީ އިރު ވެސް މަސައްކަތްތެރިންނަށް ލިބުނު ކުރިއެރުމެއް ނެތެވެ. ވަޒީފާއާ ގުޅޭ ގޮތުން ހެދިފައިވާ ގާނޫނަށް ދާދީ ފަހުން ގެނައި ބަދަލުތަކުން ވެސް މަސައްކަތްތެރިންނަށް ކުރިން ލިބިފައިވާ މިނިވަންކަމާއި ހައްގުތައް ވެސް ވަނީ އިތުރަށް ހަނިކޮށްފަ އެވެ.\nކެޕިޓަލިސްޓް (ބޮޑެތި ފައިސާވެރިން ކޮންޓްރޯލް ކުރާ) އިގްތިސާދެއްގައި އުފެއްދުންތެރިކަން އިތުރުކޮށް އިގްތިސާދު ފުޅާކުރުމުން މަސައްކަތްތެރިންގެ މިނިވަންކަމާއި އެތައް ހައްގުތަކެއް ގެއްލި ދެ އެވެ. މިހެން މެދުވެރި ކުރުވާ ސަބަބަކީ ސިނާއަތްތައް ކޮންޓްރޯލު ކުރަނީ ބޮޑެތި ފައިސާވެރިންނާއި ބޮޑެތި ސިޔާސީ ފަރާތްތަކުން ގުޅިގެން ކަމަށް ވާތީ އެވެ. ކިތަންމެ ގާނޫނަކާއި ގަވާއިދެއް އަދި ކަންކަން ބެލުމަށް މުއައްސަސާތަކެއް އުފެއްދިޔަސް މަސައްކަތްތެރިންނަށް މިނިވަންކަމެއް ދުވަހަކު ވެސް ނުލިބެ އެވެ. އުފެއްދުންތެރިކަން އިތުރުވެ އެންމެ ކުޑަކޮށް ތަރައްގީވަމުން އަންނަ ގައުމުތަކުގެ ލިސްޓުން ތަރައްގީ ވަމުން އަންނަ ގައުމުތަކުގެ ލިސްޓަށް ރާއްޖެ އެރިކަމުގައިވިޔަސް ރާއްޖޭގެ ގިނަ ރައްޔިތުން ދަނީ ދުވަހެއް ދުވަހަކަށް ފަގީރުވަމުންނެވެ.\nމިކަން ބަދަލުކުރެވޭނީ ކިހިނެއް؟\nރާއްޖޭގެ ގުދުރަތީ ވަސީލަތްތައް ބޭނުންކޮށް ހަމައެކަނި މަދު ބަޔަކު މުއްސަނދިވުމަކީ ހަމަޖެހޭ އުސޫލެއް ނޫނެވެ. ޒަމާނުންސުރެން ބާރާއި، ނުފޫޒު، މުދަލާއި ފައިސާ ހުރި ފަރާތްތަކުން ދަނީ ސިނާއަތްތައް ކޮންޓްރޯލުކޮށް، މަސައްކަތްތެރިން ލައްވާ "އަޅު މަސައްކަތް" ކުރުވާ އޭގެ ފައިދާ ނަގަމުންނެވެ. ފެންނަން އޮތް ހަގީގަތަކީ ޓުއަރިޒަމް އާއި އެހެނިހެން ސިނާއަތްތަކުން އުފެއްދުންތެރިކަން އިންތިހާއަށް އިތުރުކޮށް އިގްތިސާދު ކުރިއެރުވުމަކުން ވެސް ހަމަޖެހޭ އުފާވެރި ދިރުއުޅުމެއް އަދި ފާގަތި މުސްތަގުބަލެއް އާއްމު ގިނަ ރައްޔިތުންނަށް ނުލިބޭކަމެވެ.\nއުފެއްދުންތެރިކަމާއި އިގްތިސާދީ ކުރިއެރުމުގެ އިތުރުން ގައުމެއްގެ އިޖްތިމާއީ އަދި އިގްތިސާދިީ ހާލަތު މިނާ އެކިއެކި ނިޒާމުތައް ހުރެ އެވެ. މިސާލަކަށް ހިއުމަން ޑިވޮލޮޕްމަންޓް އިންޑެކްސް (ގައުމުގެ އިންސާނީ ކުރިއެރުން ބަލާ މިންގަނޑު) އަދި ގިނީ ކޮއެފިޝަންޓް (އާމްދަނީ އަދި ރައުސްމާލް ނަހަމަ ގޮތުގައި ބެހެމުންދާ މިންގަނޑު) އާއި ޑިމޮކްރަސީ އަދި އިންސާނީ ހައްގުތައް ލިބިދޭ މިންވަރު ދެނެގަތުމަށް ހަދާފައިވާ ތަފާތު އިންޑިކޭޓާސްތަކެވެ. މީން ކޮންމެ ނިޒާމަކަށް ވަކިވަކިން ބަލާއިރު އެތައް މައްސަލަތަކެއް ހުރެ އެވެ. އަދި މި މައްސަލަތައް ވަކިވަކިން ހައްލުކުރަން އުޅުނަސް ނުފުދެ އެވެ. މިސާލަކަށް ގިނީ ކޮއެފިޝަންޓުން ދައްކާ މުދާ ބެހުމުގެ ނަހަމަކަން ހައްލުކުރެވުނަސް، ޖިންސީ ތަފާތުކުރުން ރާއްޖޭގައި ބޮއްސުންލާފައި އޮތް ނަމަ މައްސަލަ މުޅިން ނިމުނީ ހެއްޔެވެ؟ ރައްޔިތުންނަށް އަދިވެސް ނޭއްގާނީ ހާލަތްތަކާއި ކުރިމަތިލާން ޖެހެ އެވެ. އެހެންކަމުން އެންމެ ފުރަތަމަ ކަމަކީ މިފަދަ އިންޑިކޭޓާޒްތަކަކީ ގުޅިލާމެހިފައިވާ ނިޒާމުތަކެއްކަން ދެނެގަނެ، ވަކިވަކިން މަސައްކަތް ކުރުމުގެ ބަދަލުގައި، މިއިން ކޮންމެ އިންޑިކޭޓަރެއް ދައްކަނީ ދިވެހިރާއްޖޭގެ ހާލަތުގެ ތަސްވީރެއް ކަން ދެނެގަނެ، ހުރިހާ ކަމަކަށް އެކީ މަސައްކަތް ކުރުމެވެ.\nރާއްޖެ އައި ޓޫރިސްޓުންތަކެއްގެ އަމިއްލަ ޖެޓްތައް ވީއައިއޭގައި ޕާކްކޮށްފައި: ޓޫރިޒަމްގެ ނަފާ ބޮޑުވިޔަސް އިންޑަސްޓްރީގެ އެންމެންނަށް އޭގެ ހައްގު މިންވަރު ނުލިބޭ\nދެވަނަ އަށް އެންމެ މުހިންމު ކަމަކީ މި ނިޒާމުތައް އުފައްދާ އަދި ބަލާ ގޮތާ މެދު މައްސަލަތައް ހުރިކަމަށް ގަބޫލުކުރުމެވެ. މިފަދަ ނިޒާމުތަކަކީ އިންސާނުން، އެއިރެއްގެ ހާލަތަށް ބަލައިގެން އުފައްދާފައިވާ ނިޒާމުތަކެކެވެ. ނަމަވެސް އިންސާނީ ހަލޯރާތާއި ވިސްނުން ކުރިއަރައި ވަރަކަށް، އިޖްތިމާއީ ގޮތުން އިންސާނުން އުޅޭނޫޅޭ ގޮތާ މެދު ދެކޭ ދެކުން ވެސް ބަދަލުވެ އެވެ. މިސާލަކަށް މީގެ ދިހަ ވަރަކަށް އަހަރު ކުރިން މިންތީގެ ހަމަހަމަކަން ބެލުމަށް ބޭނުންކުރި އެއް އުކުޅަކީ ގާނޫނު ހަދާ މަޖިލިސްތަކުގައި އަންހެނުންނަށް ލިބިދޭ ގޮނޑީގެ އަދަދު ގުނުމެވެ. ނަމަވެސް މި ނިޒާމު މިއަދު މިވަނީ ރަނގަޅު ނޫން ނިޒާމެއްކަން ފާޅުވެފަ އެވެ. މިހާރު އެނގޭ ގޮތުގައި އަންހެނުން ބާރުވެރިކުރުމަށް ހަމައެކަނި މަޖިލީހުން ގޮނޑިޔެއް ހަމަޖައްސާލައިގެން ނުފުދި، އަންހެނުން ބާރުވެރިނުކުރުމަށް ކުޑައިރުއްސިރު ގެންގުޅޭ އިޖްތިމާއީ މިންގަނޑުތަކެއް (ޕޭޓްރިއާކީ) ވާކަން ވަރަށް ރީއްޗައް ފެނެ އެވެ. އެހެންކަމުން މިއަދު މިވަނީ ކުރިން ގެންގުޅުނު ނިޒާމު އަލުން މުރާޖައާކުރާން ޖެހިފަ އެވެ. ހަމަ އެ ބީދައިން، ޖީޑީޕީ އާއި ގިނީ ކޮއެފިޝަންޓާއި މިފަދަ ނިޒާމްތަކަކީ ވެސް ހާލަތަށް ރިއާޔަތްކޮށް ބަދަލުވެ، އިވޯލްވް ވާން ޖެހޭ ނިޒާމުތަކެކެވެ.\nމިފަދަ ބޮޑެތި ކަންކަން ބަދަލުކުރެވޭނީ ހަމައެކަނި ބޭނުންވާ ވަރަށް ތަކެތި އުފައްދައި، އެހެން ފަރާތްތަކަށް ބަރޯސާވާވަރު ކުޑަކޮށް، އިސްރާފު މަދުކޮށް، ގުދުރަތީ ވަސީލަތްތައް ހިމާޔަތްކޮށް އަދި ސިނާއަތްތަކުގެ ކޮންޓްރޯލު މަސައްކަތްކުރާ ފަރާތްތަކަށް ހޯދިގެނެވެ. ޓުއަރިޒަމް އާއި، ދަނޑުވެރިކަމާއި މަސްވެރިކަން ވެސް ދެމެހެއްޓެނިވި ގޮތެއްގައި މަސައްކަތްތެރިން ކޮށްގެނެވެ. އަމިއްލަ މުއްސަނދިކަން އިތުރުކުރުމަށް ވުރެން އެންމެންގެ ލާބަ އާއި މަންފާއަށް ވިސްނައި، ފިކުރުކޮށް، އަދި މި ކަން ހާސިލްކުރަން ގަދައަޅައި މަސައްކަތްކޮށްގެނެވެ. މުދާ އިތުރުކޮށް މުދަލުގެ އަވާގައި ޖައްސާ މެޓީރިއަލިސްޓިކް ނުވަތަ ފައިސާ އާއި މުދާ އިތުރުކުރުމަށް ބަރޯސާވާ މާއްދީ ފައިދާގެ ދުނިޔެއިން ނުކުމެ ހަގީގީ ދެމެހެއްޓެނިވި އުފެއްދުންތެރިކަން ކުރިއަރުވައި ބޮޑެތި ފައިދާގެ ބަދަލުގައި އެންމެނަށް ހަމަޖެހޭ ދިރިއުޅުމެއް އާރާސްތު ކުރެވޭނެ އެންމެންގެ އިގްތިސާދެއް ބިނާކުރެވިގެނެވެ.\nއަހްމަދު މުހައްމަދު (ފޯމީ) އަކީ މިނިވަންކަމާއި އިންސާނީ ހައްގުތައް ރައްކާތެރިކޮށް، އަދި ރައްޔިތުންނަށް ކަށަވަރުކުރަން ވަކާލާތުކުރައްވާ ބޭފުޅެކެވެ. އޭނާ ވަނީ އޮސްޓްރޭލިއާގެ ކާޓިން ޔުނިވާސިޓީގައި އިންސާނީ ހައްގުތަކުގެ ދާއިރާއިން މާސްޓާޒް ޑިގްރީ ނަންގަވައިފަ އެވެ.\nއިތުރު ލިޔުންތައް އިގްތިސާދު ކޮލަމް ޓޫރިޒަމް އުފާވެރިކަން\nފަތުރުވެރިކަަން، "ރެގިޔުލޭޓަރީ ކެޕްޗާ" ފަހަނައެޅީތަ؟